SunOnline: #VAAHAKA: #Thafaathuloaibeh - ep23\nތަފާތު ލޯތްބެއް (23)\nއައިޝާ ނަސީމް 22 Jul 2018, 09:42\nނާޔަލް އެގޮތަށް ދޮރު ލެއްޕުމުން ކައިޒާން އިރުކޮޅެއްވާންދެން ދޮރުގައި ބޯ ޖައްސާލައިގެން ހުރެލާފައި އަނބުރާލާފައި ދާން ހިނގައިގަތެވެ. ނަމަވެސް ވަކި ހިސާބަކުން ކެތްތެރިކަން ކޮޅުންލައިފިއެވެ. އެދެލޮލުން ފެންނަން ހުރީ ރުޅީގެ ބަދަލުގައި އިންތިހާ ދަރަޖައިގެ ހިތާމައާއި ވޭނެވެ. ވޭނުން ކަޅިވެފައިވާ ދެލޮލުން އެނގުމަކާއި ނުލާ އޮހިގަތް ކަރުނަތައް ކޯތާފަތް ތެންމާލައިފިއެވެ. އޭނަ ދެރަވިޔަސް ރުޅިއަޔަސް މިގޮތަށް ކަރުނަ އޮއްސާފައެއް ނުވެއެވެ. ނަމަވެސް އޭނަގެ ހިތަށް އަސަރުކުރީ މާ ބޮޑަށެވެ. ކަރުނަތިއްކަކަށްފަހު ތިއްކެއް ކޯތާފަތް މައްޗަށް ފައިބަމުން ދިޔައިރު ދެކޭ މީހަކަށްވެސް އަސަރުކުރާނެއެވެ.\n"ކީއްވެ؟ ކީއްވެ މިހެންވާން ޖެހުނީ؟ އަހަންނަށް އުފަލެއް ލިބުން ހައްގު ނޫނީތަ؟ " ކައިޒާން ކަކޫމައްޗަށް ތިރިވިއެވެ. ކެމީލާ އަބަދަށްޓަކާ އޭނަ ދޫކޮށްލާ ހިގައްޖެކަން ހިތަށް ނަގައިގަނެވުމާއިއެކު ހިތުގައި ރިއްސަންފެށީ ކެތްނުވާވަރަށެވެ. އޭނަގެ ދުނިޔެ ނިމުނީއެވެ. ހުސްކަމެއް ހިތަށް އިހުސާސްކުރެވުނެވެ. ދުވަހަކުވެސް ކަމަކާއި ދެރަވެގެން މިހާ ގަދަޔަށް އޭނައެއް ނުރޮއެވެ. ނަމަވެސް ކައިޒާން ރޮމުން ދިޔައީ ހިތްކުދިކުދިވާ ފަދަ ގޮތަކަށެވެ. ބޯކޮށް ވެހެންފެށި ސްނޯތައްވެސް ރަހުމެއްނެތި އެކި ފަރާތްފަރާތުން އޭނައަށް ހަމަލާދޭންފެށިއެވެ.\nފަނަރަވަރަކަށް މިނިޓްވާންދެން ސިޑީގެ ފަތްތަރުމަތީ ބޯ ޖައްސާލައިގެން ކަރުނަ އޮއްސާން އޮވެފައި ކެމީލާ ތެދުވެ މޫނުމަތި ފޮހެލިއެވެ. ކައިޒާންގެ މަތިން ޚިޔާލުކުރެވުމާއިއެކު ތެދުވެގެން ދުއްވައިގަނެވުނީ ބޭ އިޚުތިޔާރުގައެވެ. މައި ދޮރު އަތުކޮޅަށް ހުޅުވާލާފައި ބަލައިލިއިރު ފެނުނު މަންޒަރުން ހިތް ނުހުއްޓުނީ ކިރިޔާއެވެ. ކައިޒާން ސްނޯމަތީގައި ރޯން އިނީ ކޮންފަދަ ހިތް ހަލާކުވާފަދަ ގޮތަކަށް ހެއްޔެވެ. ކެމީލާގެ ހިތް އޮއްސުނެވެ. ދުވަހަކު ހިތަށް އެހާ ނުބައި އަސަރުތަކެއް ކުރި ހަނދާނެއް ނުވެއެވެ.\n"ކައި. ޕްލީޒް ސްޓޮޕް ކްރައިން. އިޓް ހާޓްސް އޭ....." ކެމީލާ ދުވަމުން އައިގޮތަށް ކައިޒާން ސްނޯމަތިން ނަގަން އުޅުނުއިރު ކޮށްފައިވާ އަސަރު މޫނުމަތިން ފާޅުވާން ހުއްޓެވެ.\n"ކައި.....އައިމް ހިއަ......ލުކް އެޓް މީ ޕްލީޒް....އައިމް ހިއަ ފޯ ޔޫ...ކައި އައި ލަވް ޔޫ އޮންލީ. ނޯ ވަން އެލްސް. ނާޔަލްއައިއެކު މިއުޅެނީ ބޭނުންވެގެނެއް ނޫން. މަޖުބޫރުވެގެން...." ކެމީލާގެ އަޑު އިވިފައި ކައިޒާން މަޑުމަޑުން ހަށިގަނޑު ތެދުކޮށްލިއެވެ. އެއްފައި ދަމާލައިގެން އިށީންދެލާފައި ގާތުގައި އިން ކެމީލާގެ މޫނަށް ބަލައިލިއިރު އެމޫނުމަތިން ފެންނަނީ ކޮންފަދަ މައުސޫމް އަދި ހިތާމަވެރިކަމެއް ހެއްޔެވެ. ހިތް ފަޅައިގެންދާވަރުވުމާއިއެކު ކެމީލާއަށް ކައިޒާންގެ ހަށިގަނޑުގައި އަތް ވަށައިލެވުނެވެ. އިރުކޮޅެއްވާންދެން ކެމީލާ ބަހަކުން ކުރެ ބަހެއް ނުބުނެ ލޯބިވާ ކައިޒާންގެ މޫނަށް ބަލަން އިނީއެވެ.\n"އައިމް ސޮރީ އައި ހާޓް ޔޫ ކައި.....ކައި ހީކުރި ނުބައިކޮށް. ކައިއަށް ފެނުނީ ރަގަޅު މަންޒަރެއްނޫން. އެފެނުނީ ނާޔަލް ދައްކަން ބޭނުންވި މަންޒަރުކަމަށް ގަބޫލުކުރޭ. ކައި އަމިއްލައަށް މަރުވާން އުޅޭކަމަށް ބިރުދައްކައިގެން ބްލެކްމެއިލްކޮށްގެން އޭނަ އަހަންނާއި ކައިވެނިކުރަން މަޖުބޫރުކުރީ. އޭނަދެކެ ނަފްރަތުކުރާވަރު ދެނެވޮޑިގެންވަނީ ހަމައެކަނި މާތް ﷲ. އޭނަ މަޖުބޫރުން ކައިވެނިކުރިޔަސް ދުރުން އުޅެނީ ކީއްވެކަމެއް އެއްގޮތަކަށްވެސް ނޭގޭ. ކައި. އޭނަ އެއްވެސް ކަމެއްކުރާކަށް މަޖުބޫރެއްނުކުރޭ. އެއްވެސް ރިލޭޝަނެއް ނުބާއްވާ. ހަމަ ބީރައްޓެހިންފަދައިން މިގޭގައި މިއުޅެނީ. އޭނަ އުޅެނީ އޭނަގެ މުއްސަދިކަން ދައްކަންވެގެންނޭ ހީވާ ކިތަންމެ ފަހަރެއް އާދޭ. ނޯޔާވެސް އޭނަގެ ބޭބެއަށް އެހާ ތައުރީފުކުރޭ. ކައި. ނާޔަލްގެ ކައިވެނީގެ މަގުސަދެއް ނޭނގޭ. ބޭނުން މި ކައިވެނިން ސަލާމަތްވާން. ޕްލީޒް ސޭވް މީ. ބޭނުމީ މާލޭގައި އާދައިގެ ދިރިއުޅުމެއް އުޅެން. ދިސް އިޒްންޓް ދަ ޕްލޭސް ފޯ މީ. މިސިޓީއަށް އައުމުން މި ފާސްޓް ދިރިއުޅުމުގެ ސަބަބުން ދީނާއި ދުރުވާން ފަށައިފި. ހަޔާތުގެ ބައިވެރިޔާއާއިއެކު ދެދުނިޔޭގެ ނަސީބު ހޯދޭނީ ދީނަށް އުޅެގެން. ސިމްޕަލް ދިރިއުޅުމެއް ހޯދިގެން ކައި. ހިނގާ މިތަނުން ދާން. އެންމެނަށް ފިލައިގެންގޮސް ވަކިން ދިރިއުޅޭނީ....." ކެމީލާ ރޮމުން ރޮމުން ހުއްޓަ ހުއްޓާފާއި ވާހަކަދެއްކިއެވެ.\nކައިޒާން އިނީ ހައިރާންކަމާއިއެކު ބަލަހައްޓައިގެންނެވެ. އެލޮލުގައިވާ ކަރުނަތައްވެސް ގަނޑުވެފައިވާފަދައެވެ. އެސްފިޔަތަކުގައި ހަރުލާފައިވާ މުތީތައް އެލޮލުގެ އަޅިފެހިކުލަ ވަކިން ރީތިކޮށް ދައްކައިދިނެވެ. އިސްތަށިގަނޑުގައި ބީހެމުން ދިޔަ ސްނޯ ކޮޅުތައް ކެމިލާ ފޮޅާލަދިނެވެ. މަޑުމަޑުން މޫނުގައި ހިފެހެއްޓިއެވެ.\n"ކައި ހިތަށް އަރާފާނެ ބޭވަތާރިވީއޭ. ކެހިދިނީއޭ. ދޫކޮށްލާފައި ދިޔައީއޭ. ނޫން އަބަދުވެސް ވާނީ އަހަރެންގެ ކައިއާއިއެކީ. މުޅި އުމުރަށްވެސް. އަބަދަށްޓަކާ އެކީގައި ވާނަން އިންޝާﷲ. މިދުނިޔެއިން ލޯބިވެވުނީ ހަމަ އެންމެ އިންސާނެއްދެކެ. އެމީހަކީ ތިއީ. ހިތްދެވުނީ ހަމައެކަނި ކައި އަށް. އިތުރު އެއްވެސް މީހަކަށް މި ހިތުން ޖާގައެއް ނުލިބޭނެ. "\n"މީހަކާއި އިނދެގެން ހުރެ އެހެން މީހެއްގެ ކައިރިއަށް އަންނަކަމަށް އިހުސާސްކުރެވޭނީ މި ކައިވެންޏަކީ ހުއްދަ ކަމެއްކަމަށް ގަބޫލުކުރެވޭނަމަ. އެއްގޮތަކަށްވެސް މިއީ ހުއްދަ ކައިވެންޏެއްކަމަށް ގަބޫލެއްނުކުރެވޭ. އެކަމާއި ބެހޭގޮތުން ޝޭޚަކަށް މެސެޖް ފޮނުވައިގެން ޖަވާބެއް ނުލިބޭ....." ކެމީލާ ކިޔައިދިނީ އޭނައާއި ނާޔަލްއާއި ދޭތެރޭ މިހުރިހާ ދުވަހު ހިނގި ހުރިހާ ކަމެކެވެ. އޭނަގެ ތަސްވީރެއް ކުރަހަން ނާޔަލް ޝޯލް ނެގިއެވެ. އެނޫނީ އޭނަގެ ވަނާތައް ފާޅުވާފަދަ ހެދުމެއްގައިވެސް ނާޔަލްއަށް ފެނިފައެއް ނުވާނެއެވެ. ކައިވެންޏަށްފަހު އިތުރު އެއްވެސް ގުޅުމެއް ނުބާއްވާކަމުގައި ހުވާކޮށްފައި އޭނަ ބުނެލިއެވެ. މިއަދު އޭނަގެ އުނގަށް ފައި ލައިގެން އިނަސް އިތުރު އެއްވެސް ކަމެއް ނާޔަލް ނުކުރާކަމަށާއި ހުރިހާ ކަމަކަށް އޭނައަށް މާފުކޮށްދީފައި އޭނަ ސަލާމަތްކޮށްދިނުމަށް އެދި އާދޭސްކުރިއެވެ. ދެމީހުންނަށް އުފާވެރި ހަޔާތެއް ލިބުމަށް އެދި އޭނަ އަބަދުވެސް ދުޢާކުރާކަމަށާއި ނާޔަލްއާއިއެކު ހޭދަކުރާ ދުވަސްތަކަކީ ބިރުވެރިކަމާއި ހިތާމައިން ފުރިގެންވާ ދުވަސްތަކެއްކަމުގައި ބުންޏެވެ. އެހުރިހާ ވާހަކަތަކެއް ދެއްކިއިރުވެސް ކައިޒާން އަނގައިން ނުބުނެ ހިމޭނުން އަޑުއަހަން އިނެވެ. އެފަދަ ހިތާމައިގެ ތަސްވީރެއް ކެމީލާއަށް އެއްވެސް ތާކުން ފެނިފައެއްނުވެއެވެ. ގޫގުލްއިން ހިތާމަ އެ ލަފުޒު ދައްކުވާދޭ ތަސްވީރުތަކުންވެސް ކެމީލާ މިފަދަ އަސަރެއް ނުދެކެއެވެ. ކޮންމެ ފަހަރަކު ކެމީލާގެ ލޮލުގައި ތާޒާ ކަރުނަތައް ގިނަވެގަންނަނީ ކައިޒާންގެ ހިތާމަވެރި މޫނުގެ ސަބަބުންނެވެ. ހިތަށް އެތައް ހާސް ކަށިތައް ހެރި ލޭ އޮހޭފަދައެވެ. ކައިޒާންގެ އެ ރީތި ހިތްހަލާކުކުރުވާފަދަ ހިނިތުންވުމަށްޓަކައި އޭނަ ގުރުބާންވެދާނެއެވެ. އެ ރީތި ދެލޮލުން ކަރުނަ ތިއްކެއް ފައިބާތަން ދެކެންވެސް ހިތަށް ކުޅަދާނައެއްނޫނެވެ.\nމާކަސް ކާރުން ފައިބައިގެން އަންނަތަން ފެނިފާ ކެމީލާ ކައިޒާންގެ އަތަށް ބާރުކޮށްލާފައި ކުޑަކޮށް ދުރަށް ޖެހުނެވެ.\n"މާކަސް އެ އަންނަނީ ކައި ހޯދަން. ކައި. އިންތިޒާރުކުރާނަން. ސޭވް މީ ފްރޮމް ދިސް ހެލް .......ލަސްވުމުގެ ކުރިން. ދުޝްމިނަކާއިއެކު މި ޖަލުގައި ކަޅު ދުވަސްތައް އިތުރަށް ހޭދަކުރާކަށް ބޭނުމެއްނޫން. ކައިގެ ހިތަށް އަނިޔާދީގެން މިހިތަށް ލިބޭ އަނިޔާ މާބޮޑު. ޕްލީޒް ސޭވް މީ ކައި......"\nމާކަސްއަށް އެހިސާބަށް ފޯރުމުގެ ކުރިން ކެމީލާ ބާރު ބާރަށް ހިނގާލާފައިގޮސް ގެއަށްވަދެ ދޮރު ލައްޕާލައިފިއެވެ.\nކެމިލާއަށް ނޭގުނީ އޭނަ އެހުރިހާ ވާހަކަތަކެއް ދެއްކީ ކައިޒާންގެ ބަދަލުގައި "ލުއީ" އާ ކަމުގައެވެ. އެވެސް ކައިޒާންގެ ހިތަށް ކެތްނުކުރެވޭވަރެއްގެ އަނިޔާއެއް ލިބުމުން އޭނަ ބަދަލުވާ ޝަޚުސެކެވެ. ލުއީ އަށް ބަދަލުވީވަގުތު ކެމީލާ ކައިޒާންއާއި ކިތަންމެ ވާހަކައެއް ދައްކާފައި ހަގީގަތް ކިޔައިދިނަސް އޭނަ ހަނދާން ހުންނާނެހެއްޔެވެ. ކައިޒާން އެއްގޮތަކަށްވެސް ޖޯން ޑާކް އަދި ލުއީ ކުރާ ކަންތައްތަކާއި އެމީހުންގެ އަމަލެއް ހަދާން ހުންނަނީއެއް ނޫނެވެ. ކައިޒާން ހޭލެވުނީ އޭނަގެ އެނދުގައި އޮތްވައެވެ. މަޑުމަޑުންގޮސް ހަނދާނަށް އަންނަން ފެށީ ކެމީލާއާއި ނާޔަލްއެވެ. އެދެމީހުން ކައިވެނި ކޮށްގެން އުފަލުގައި ދިރިއުޅެމުންދާ މަންޒަރު ލޮލުގެ ކުރިމަތީ ނިއުޅިގެން ދިޔައެވެ. ނާޔަލް ކެމީލާގެ ފައި އުނގަށް ލައިގެން އިންތަނެވެ. އޭނައާއި ނާޔަލްގެ ވާހަކަތަކެވެ. ނާޔަލް އޭނަ ގެއިން ބޭރަށް ލުމުން ކުރި އަސަރެވެ. ބޯކޮށް ވެހެމުން ދިޔަ ސްނޯ ގަނޑުމައްޗަށް އޭނަ ރޮމުން ތިރިވިތަނެވެ. އެއަށްފަހު ހޭވެރިކަންވީއިރު މިއޮވެވުނީ އޭނަގެ ބައްޕަގެ އެޕާޓްމެންޓްގައެވެ. އެނދުގައި އޮވެފައި ބަލައިލިއިރު ސެންޓްރަލް ޕާކު ސްނޯ އިން ހުދުވެފައިވާ މަންޒަރު ފެނުނެވެ.\nނިދި ބަރުކައިގެންފައިވާ ދެލޯ ގަދަކަމުން ހުޅުވައިލިތަނާ ފެނުނީ އޭނަގެ މަންމައެވެ.\n"ހޫނު ޗޮކްލެޓް ތަށްޓެއް ޑާލިން...." ނަތާޝާ އެނދުގެ މަގަތުގައި އިށީދެލިއެވެ.\nކައިޒާން އުނަދަގުލުން ތެދުވެ އިށީންއިރު އަނގަވެސް އައްސިވެ ދަމައިގެންފައިވާ ހެން ހީވިއެވެ. ހާދަވަރަކަށް ހިތުގައި އެބަރިއްސައެވެ.\n"މަންމައަށް ހުރިހާކަމެއް އިނގޭ. ނާޔަލް ކެމީލާ ޖަހައިގަތީ ދޯ......." ނަތާޝާ ބޭރުފުށުން މޮޅިވެރިކަން ދައްކައިގެން އިނަސް ހިތް އެކަމާއި އުފާކުރެއެވެ. ނަތާޝާއަށް ނޭގުނީ ތިމާމެންގެ މުއްސަދިކަމާއި އިއްޒަތާއި ގަދަރަށްޓަކާ ދަރިންގެ ލޯބި ކަތިލުމުން ދަރިންގެ އުފާތައް ނެތިކޮށްލެވޭކަމެވެ. ދަރިންގެ އުފާތަކަށް ފައިން އަރާފައި މައިން އުފާކުރާއިރު އެކުދިންގެ ހިތްތަކަށް ކުރާނެ އަސަރާއި އަޅާނެ ވޭން ނޭގެނީއެވެ. ލޯތްބަކީ ހަމައެކަނި މުއްސަނދިންގެ ހައްގެއްނޫނެވެ. ނިކަމެތިންގެވެސް ލައްވާފައިވަނީ ހިތެކެވެ. އެހިތުގައިވެސް ލޯތްބާއި އެހެން ޖަޒުބާތުތައް ލައްވާފައިވެއެވެ.\n"އައި ރިއަލީ ލަވް ހާ މަމް....." ކައިޒާންގެ ހިތް މަންމަގެ ކައިރީ ބަންޑުންކޮށްލެވުނީ އެހިތަށް ކޮށްފައިވާ ފުން އަސަރެއްގެ ބޮޑުކަމުންނެވެ. މަންމަގެ ގައިގާ ހިފައިގަނެވުނުގޮތަށް ކައިޒާން ރޯންފެށިގޮތުން ނަތާޝާގެ ދެލޮލަށްވެސް ކަރުނަ ޖަމާވިއެވެ. ކައިޒާން ކުޑައިރުވެސް މިހާ އަސަރާއިއެކު ރުއިތަނެއް އޭނަ ދެކެފައެއްނުވެއެވެ. މިހާ ހިތްދަތިވެގެން ކައިޒާން ރޮއިފައެއްނުވެއެވެ. ކައިޒާންގެ ހިތަށް އެވަރުގެ އަނިޔާއެއް ދެވުނުކަމަށްޓަކާ ނަތާޝާއަށް އެވަގުތު ބަޔާން ނުކުރެވޭވަރުގެ ހިތާމައެއް ލިބުނެވެ. ނަތާޝާއަށްވެސް ރޮވުނީއެވެ.\nނާޔަލް މަތީބައިގެ ބެލްކަނީގައި ހުރެގެން ކައިޒާންއާއި ކެމީލާ އުޅުނުގޮތްތައް ލޮލުން ދެކުނެވެ. ދެއްކި ވާހަކަތަކެއް ނީވުނަސް އެދެމީހުން ދޭތެރޭ އޮތް ލޯބީގެ ގުޅުން ނާޔަލްއަށް ރީއްޗަށް ފެނުނެވެ. ނާޔަލް ރެއިލިންގައި ބާރަށް ހިފަހައްޓާލައިގެން ހުރެފައި އެތެރެއަށް ވަންގޮތަށް ފާރުގައި ފައިން ޖެހިއެވެ. ކެމީލާދެކެ ފޫހިވާގޮތްވިއެވެ. ކައިޒާންގެ ފަހަތުންގޮސް އަދި ބައްދައިގެންފާ އުޅޭއިރު ލަދު ހަޔާތެއްވެސް ނެތް އަންހެންކުއްޖެކެވެ. އޭނަގެ ގައިން އުނީ ކޮންކަމެއްހެއްޔެވެ. ކައިޒާންފަދައިން އޭނައަކީވެސް ފިރިހެނެކެވެ. ކެމީލާ އަށް ކައިޒާންގެ ފަރާތުން ފެނިގެން އުޅެނީ ކޮންކަމެއްހެއްޔެވެ.\n"މޭބީ އައި ޝުޑް ޓީޗް ހާ އެ ލެސަން. އޭނައަކީ ކާކުގެ މީހެއްކަން އަންގާލަދޭންވީ...." ނާޔަލް އިސްތަށިގަނޑުގެ ތެރެއަށް އަތް މަހާލައިފިއެވެ. ބޮލުގައިވާ ރިހުން ކުއްލިއަކަށް ގަދަވާންފެށިއެވެ. ރުޅިގަދަވާއިރަށް އޭނަގެ ލޭގެ ޕްރެޝާވެސް އޮބިނޯންނަވަރަށް މައްޗަށްދަނީ ބާވައެވެ. އަތުން ޖަހާފައި މޭޒުމަތީގައި ހުރި އެއްޗެހިތައް ބުރުއްސާލުމަށްފަހު އެނދަށް ވެއްޓިގަތްގޮތަށް ސީލިންއަށް ބަލަހައްޓައިގެން އޮވެވުނީއެވެ.\nކެމީލާ ނާޔަލްދެކެ ނަފްރަތުކުރާން ފެށީ އިންތިހާއަށެވެ. އިންސާނަކަށް އެހެން އިންސާނަކު ދެކެ ނަފްރަތުކުރެވޭނީ މިހާވަރަށެވެ. ކައިޒާން ގެ މޭގައި އަތް އަޅާ ކޮށްޕާލާފައި ގެއިން ބޭރަށް ނެރެލީތީ މާފެއް ނުދެވޭނެއެވެ. އޭނަ މަރައިލިޔަސް އެންމެ ރަގަޅެވެ. ކެތްކޮށްފާނެއެވެ. ނަމަވެސް އޭނަގެ ލޯބިވާ ކައިޒާންގެ ގައިގާ ކޫރުމެއް އެޅުނަސް އޭނަގެ ހިތަށް ކުޅަދާނައެއް ނުވާނެއެވެ. އޭނަ އެހުރިހާ ވާހަކަތަކެއް ދެއްކިއިރު ކައިޒާން ހިމޭނުން އިނީ ރުޅިން ބާވައެވެ. އަނގައިން ނުބުނިކަމުގައިވިޔަސް ކައިޒާން އޭނަ ސަލާމަތްކޮށްދޭން އަންނާނެކަމާއިމެދު ކެމީލާ ޝައްކެއްނުކުރެއެވެ.\nނާޔަލް އޭނަ ހައްޔަރުކޮށްގެން ގައިދީއެއްހެން ގެންގުޅެން އޭނަ މީ ނާޔަލްގެ ކާކުހެއްޔެވެ. އަންބެކޭ ބުންޏަސް އޭނައަށް އެކަމެއް އިހުސާސެއް ނުވެއެވެ. ނާޔަލް ކުރި ކުށުގެ ބަދަލު ހިފާނީ ކިހިނެއްބާވައެވެ. ނާޔަލްގެ ހިތަށް ތަދުވާނެ ވަރުގެ ބޮޑުކަމެއް ކުރަން ކެމީލާ ވިސްނިއެވެ. ސިޓިން ރޫމްގައި ދެކޮޅަށް ހިނގާލަ ހިނގާލާ ހުރެ ކެމީލާ ވިސްނަމުންގޮސް ކުއްލިއަކަށް ސިކުނޑިއަށް ޚިޔާލެއް އައެވެ. ރުޅިގަދަވެގެން ދެލޯ ހަނިކޮށްލުމާއިއެކު ތުން ފިތާލައިފިއެވެ.\n"އައި ވިލް ޑިސްޓްރޯއި އޯލް ހިޒް އާޓް. އޭރުން އެހެންމީހުނަށްވެސް ކުރެވޭނެ ކަންތައް ހުންނާނެކަން އެނގޭނެ. މިގެއަށް ގެނައީތީ ރިގްރެޓްކުރާވަރު ކޮށްލާނަން...."\nކެމީލާ ވިދުވަރެއްހާ ހަލުވިކޮށް ސިޑިން އަރައިގެން ގޮސް ނާޔަލްގެ ސްޓޫޑިއޯގެ ދޮރުފަތުގައި ހިފާލައިފިއެވެ. ދޮރު ހުޅުވާފައި ހުރިކަން ނަސީބެކެވެ. ނާޔަލް ލޯބިން ގެންގުޅޭ އާޓް ސްޓޫޑިއޯގެ ތެރެއަށް ވަނުމުން ތަފާތު އިހުސާސްތަކެއް ކުރެވުނެވެ. މިއީ ނާޔަލް ގަޔާވެގެން ހުސްވަގުތު ހޭދަކޮށްލަން ކުރާ މަސައްކަތެވެ. އޭނަގެ އެތައް ވަގުތުތަކެއް ހޭދަކޮށްގެން ކުރަހާފައިވާ ތަސްވީރުތަކެވެ. ގަނެފައިވާ އަގުބޮޑުކުރެހުން ތައްވެސް މެއެވެ. ކެމީލާ އެކި ކުރެހުންތަކަށް ބެލިއެވެ. އަންހެންކުދިން ހެދުމެއްނުލާ ކުރަހާފައިވާ ދެތިން ގަނޑު ފެނުމުން ނާޔަލް އަންހެންކުދިން ގެނެސް ކުރަހަނީކަން ޔަގީންވިއެވެ. އެއިން އެއްވެސް އަންހެންކުއްޖެއްގެ މޫނު އެނގޭގޮތަކަށް ނެތެވެ. ނާޔަލް ކުޑައިރުގެ ކުރެހުމެއްވެސް ފެނުނެވެ. އަލަމާރީގެ އެންމެ އަޑީގައިވާ ކުރެހުންތައް ބަލަމުންދަނިކޮށް އަޑީގައި އޮތް ދުވަސްވީ ފްރޭމަކާއި އަލްބަމެއްފެނި ޝައުގުވެރިކަން ހިތުގައި އުފެދުނެވެ. އެއަށްހުރީ ކޮންމެވެސް ވަރަކަށް ހިރަފުސް އަރާފައެވެ. ފްރޭމްގައި އިން ފޮޓޯގައި ކައިޒާންއާއި އެކު ދެން ހުރި ދެ ފިރިހެންކުދިންގެ ތެރެއިން އެކަކީ ނާޔަލްކަން ނޭގެއެވެ. ފަހަތުގައި ކުޑަކޮށް ބޮނދާލައިގެން ކަހަލަ ގޮތަކަށް ކުޑަ އަންހެންކުއްޖަކު ހުރިތަންވެސް ފެނުނެވެ. ކައިޒާން ކުޑައިރުގެ ފޮޓޯތައް ކެމީލާއަށް ދައްކާފައިވާތީ ކައިޒާން ވަކިކުރަން އެނގުނެވެ. ވަރަށް ލޯތްބާއިއެކު އެ ފޮޓޯ ނަގާ މޫނުގައި ޖައްސައިލެވުނުއިރު ނުރޮވުނީ ހަމަ ކިރިޔާއެވެ. ނާޔަލް ކުރަހާފައިވާ އާއިލީ ތަސްވީރުތަކުގެ ތެރެއިން ފެނުނު ކައިޒާންގެ އެހެން ތަސްވީރެއްވެސް އޭނަ ރައްކާކުރަން ގެންދަން ނިންމިއެވެ.\nކެމީލާ ޕެއިންޓްކުރާ ސާމާނުތަކާއި ފިހިތައް އަދި ކުލަތައް މޭޒުމަތީ އަތުރާލުމަށްފަހު އެކި ކުރެހުންތަކުގައި ފިހިން ކުލަ ޖައްސާލައިފިއެވެ. ނާޔަލް އެހާވަރުން ކުރެހި އޭނަގެ ތަސްވީރުވެސް ވަޅިން ކަފާލިއެވެ. އަދި ނާޔަލް ކުޑައިރުގެ ތަސްވީރުވެސް ފްރޭމުން ދަމައިގެންފާ ވީދާލިއެވެ. ކުލަތައް ދޫލަމައްޗަށް ބަންޑުންކޮށްލައިފިއެވެ. އެތައް ކުރެހުންތަކެއް ކަފާ ކުދިކުދިކޮށްލާފައި ޕެއިންޓްކުރާހާ ސާމާނުތައް އެތަންމިތަނަށް އުކާލައިފިއެވެ. ވަރުގަދަ ތޫފާނެއް އަރާފައިވާ ތަނެކޭ އެ ސްޓޫޑިއޯ ތަފާތެއްނެތެވެ. ކެމީލާ އެތަނުން ނުކުމެގެން ދިޔައީ ހަގުރާމައަކުން ކާމިޔާބުވެފައިވާ މީހެއްފަދައިން ހިނިތުންވެލައިގެން ހުރެއެވެ.\nކެމީލާ ކާކޮޓަރިއަށް ވަދެފައި ޗޮކްލެޓް ތަށްޓެއްހެދިއެވެ. ފިނިމޫސުމްގެ ގަދަފިނީގައި ހީފިލުވައިލަން އެންމެ ބޯލާ ހިތްވާ އެއްޗަކީ ހޫނު ޗޮކްލެޓް ތަށްޓެކެވެ. ޕަމްޕްކިން ލާޓޭފަދައި ޗޮކްލެޓަށްވެސް ދެވި ހިފައިފިއެވެ.\n"ކެމީލާ......." ނާޔަލް ދޮރުމައްޗަށް އަރާފައި ގޮވައިލިއެވެ. އަޑުގައި އެހެންދުވަހު ނުހުންނަފަދަ ހަރުކަށިކަމެއްވިއެވެ.\n"ކީއްވެ ކައިޒާންއާއި ވާހަކަ ދައްކަން ނުކުތީ. އޭނައާއި ވާހަކަ ދައްކާކަށް ނުޖެހޭނެކަން ނޭގޭ. އެއީ ކެމިލާގެ ކާކުތަ؟ " ނާޔަލް ގެ ދެލޮލުގައި ހުރި ތޫނުކަމަކުން ކެމީލާ ކުޑަކޮށް ޖެހިލުންވާގޮތްވިއެވެ. ނާޔަލްއަކީ ޑޮކްޓަރެކެވެ. އެދެލޮލުގައި އަބަދުވެސް ހަރުދަނާ ވިސްނުންތޫނުކަމެއް ހުންނަނީ އެހެންވެއެވެ. ނަމަވެސް މިއަދު ފެނުނީ ތަފާތު ގޮތެކެވެ. ނުރުހުމާއިއެކު ރުޅިވެރިގޮތެކެވެ. މީހަކު ބަލައިގެން މަރުވާނެނަމަ އެދެލޮލުން މަރާލާނެއެވެ. "މަރާލާފަދަ" ނަޒަރެކެވެ. ބިރުދައްކަން އުޅެނީ ހެއްޔެވެ. މިގޭގައި އޭނަ މިހިރީ އެކަނިކަމާއި ނާޔަލް ރުޅިއަރުވާލުމުން ކޮންމެފަދަ ބިރުވެރިކަމާއި ކުރިމަތިލާން ޖެހިދާނެކަން ހިތަށް އަރާފައި ކެމިލާ މައިތިރިވާގޮތްވިއެވެ.\n"ކައިޒާން ދެރަކޮށްލެވުނީމަ. ހީ ޑަޒަންޓް ޑިޒާވް ޓު ބީ ޓްރީޓެޑް ލައިކް ދެޓް....." ކެމީލާ އިސްޖަހައިލިއެވެ.\n"ކިތައްފަހަރު އަހަރެން ބުނާނީ ކައިޒާންއާއި ދުރުން އުޅޭށޭ ކިތައް ފަހަރު ހަދާންކޮށްދޭނީ. އަޅާނުލާ މަޑުން ހުރީމަ ހިތަށް އެރިގޮތަކަށް އުޅެވޭނެއޭ ހީކޮށްގެން ހިލޭ ފިރިހެނުން ކައިރިއަށް ދުވަން ވެއްޖެއްޔާ އަހަރެންގެ އަތުން ފައިން ގޯހެއް ހެދިދާނެ އިނގޭ. މިއަދުވެސް ކައިޒާން މިގެއިން ނެރެލީމަ އޭނަ ފަސްފަހަތުން ދުވީ. އެއީ ބަލަ އޭނައަށް ލިބޭ ހިތްވަރެއް ނޫންތަ؟ އެންމެ ރަގަޅު. ކެމީލާއަށް ކައިޒާން ގެ ފަރާތުން ކޯނޗެއް ލިބިގެން އޭނަގެ ފަހަތުން އުޅެނީ؟ އަހަންނަށްވުރެ ކޮންކަމަކުން ކައިޒާން މޮޅީ. މަށަށްވެސް އެނގެން ބޭނުން...." ނާޔަލްގެ އަޑު ކިތަންމެ މަޑަސް ނުރައްކާތެރިކަމެއް ހުއްޓެވެ. ކެމީލާ ބިރުގަންނަން ފެށިއެވެ. ކޮޓަރި ކިތަންމެ ތަނަވަސްކަމުގައި ވިޔަސް ނޭވާ ނުލެވޭހެން ހީވިއެވެ. ނާޔަލް އޭނައަށް އިންޒާރުކުރަން ފެށީއެވެ.\n"ނުބުނާތި އަހަރެން ނުލަފައީ އޭ. ކެމީލާ ދޯ ފެށީ. ކެމީލާއެއްނު ކައިޒާންގެ ފަހަތުން ދިޔައީ. ހަނދާން ކުރައްޗޭ ދެން އެންމެ ފަހަރަކުވެސް ކައިޒާންއާއި ފޯނުން ވާހަކަދެއްކިކަން އެނގުނަސް ނިމުނީ....." ނާޔަލް އިންޒާރެއްދިނެވެ.\nނާޔަލް ކޮޓަރިން ނުކުންނާން ހިނގައިގަތުމުން ކެމީލާ ގޮވައިލިއެވެ.\n"އަހަންނަށް މާމަ އަށް ވިޒިޓްކޮށްލަ ދެވިދާނެތަ. އައި ޕްރޮމިސް އައި ވޯންޓް މީޓް ހިމް..." ކެމީލާ ވައުދުވިއެވެ.\n"އައި ކާންޓް ޓްރަސްޓް ޔޫ...." ނާޔަލް ކުޑަކޮށް އެނބުރުނެވެ. ފަހަތުން ފެންނައިރުވެސް ނާޔަލް އިސްކޮޅުން ދިގުވެފައި ފުޅާކަމުން ސްމާޓްކަމުގެ އިންތިހާއެވެ. ތަންކޮޅެއް ފޮނީއެވެ. ނޫންނަމަ ރީތި އިންސާނެކެވެ.\n"ޕްލީޒް...." ކެމީލާ އާދޭސްކުރިއެވެ.\n"އިނަފް....." ނާޔަލް ހަރުކަށިގޮތަކަށް އެހެން ބުނެލާފައި ނުކުމެގެން ދިޔުމުން ކެމީލާ ޗޮކްލެޓް ތަށީގައި ބާރަށް ހިފެހެއްޓިއެވެ. ރޮވެންފެށިއެވެ. ނާޔަލް ސްޓޫޑިއޯއަށް ވަދެފާ ރުޅިގަދަވެގެންގޮސް އޭނައަށް ދޭނެ އަދަބެއް އެނގެނީއެއް ނޫނެވެ. ބިރުން ރޫރޫއަޅަންފެށިއެވެ. ޖަޒުބާތުގައި ހުރެ މީހަކު މުޅި އުމުރުކޮށްފައިވާ މަސައްކަތްތައް ހަލާކުކޮށްލެވުނީއެވެ. އެހަނދާން އާވުމުން ނާޔަލް ކޮށްފާނެކަމަކާއިމެދު ވިސްނި ބިރުން ހަލާކުވާވަރުވިއެވެ. އަމިއްލަ ޟަމީރު ކުށްވެރިކުރަމުން އެކަމުން ސަލާމަތްވާނެ ގޮތަކާއިމެދު ކެމީލާ ވިސްނަންފެށިއެވެ. ނަސީބަކުން އެދުވަހަކު ނާޔަލް ސްޓޫޑިއޯއަށް ނުވަންނަކަން ޔަގީންވިއެވެ. ކޮޓަރީގައި އުޅެލާފައި ކާން ނުކުތްއިރުވެސް ކެމީލާ އިނީ މަތީބައިގެ ބެލްކަނީގައި ހުރި ކައުޗެއްގައި އޮށޯވެލައިގެންނެވެ. އެތައްފަހަރު ކައިޒާންގެ މެސެޖަކަށް އިންތިޒާރުކުރެވުނެވެ. ކައިޒާން މާފުކޮށްފައި އޭނަބަލާ އަންނާނެކަމަށް އުއްމީދުކުރެވުނެވެ. ނާޔަލްގެ އަނިޔާއިން ސަލާމަތްކޮށްދީ އޭނަ ގޮވައިގެން މި އާއިލާއާއި ދުރަށް ދާނެކަމަށް ހީކުރިއެވެ. ގިނައިރުވުމުން މާޔޫސްވިއެވެ. ކައިޒާން ޖަވާބެއް ނުދެނީސް އިތުރު ވާހަކައެއް ބުނާކަށްވެސް ނުކެރުނެވެ. އެހިތްވަރެއް ނުލިބުނީއެވެ.\nޖެހިގެން އައި ދުވަހު ކެމީލާ ނަމާދުކޮށް ނިމިގެން މުސައްލަމަތީ ދުޢާކުރަން އިނެވެ. ނާޔަލް ފެނުމުން ސިހޭގޮތްވިއެވެ. ނަމާދުކޮށްފައި ނާޔަލްގެ ފަރާތުން ސަލާމަތްކުރެއްވުމަށް އެދި ދުޢާކުރަނިކޮށް އޭނަ މިއައީއެވެ. ޝައިތާނާގެ ނަން ގަންނައިރަށް މިހިރީ ކުރިމަތީގައެވެ. އަޖައިބެކެވެ. ނާޔަލް ވަންއިރު މޫނުމަތިން ވަރުބަލިކަން ފެނުނެވެ. ރޭގައި ނިދިހެނެއް ހިޔެއްނުވެއެވެ. އިސްތަށިގަނޑު ހޭވިފައެވެ.\n"މިއީވެސް މީހުން ނަމާދުކުރާ ގަޑިތަ؟ " ނާޔަލް އަހައިލިއެވެ.\n"މިއީ ޟުހާ ނަމާދު. ސުންނަތް ނަމާދެއް. ނާޔަލް ތީ ނަމާދު ނުކުރާ މީހެއްވީމަ ނަމާދު ކުރާ ގަޑިއާއި ނުކުރާ ގަޑި އެނގިދާނެކަމަކަށްވެސް ހިޔެއް ނުކުރަން. އައިމް އިމްޕްރެސްޑް........." ކެމީލާ ބުނެލިއެވެ.\n"ކެމީލާ އަބަދު ނަމާދު ކުރާތަން ފެނުނީމަ ބޭނުން ނަމާދުކުރަން. އޭރުން ދޯ ރުހިގެން އަނގައިން ބުނާނީ. ސޯލިހު ގާލްއެއް ވީމަ މަވެސް އެބަޖެހޭ ނަމާދު ކުރަން....." ނާޔަލް ހިނިތުންވެލާފައި ކައިރީގައި ހުރި ސޯފާގޮނޑިއެއްގައި އިށީނެވެ.\n"ނަމާދުކުރަންވީ އެހެން މީހުން ނަމާދުކުރާތީއެއްނޫން. ނަމާދުކުރަންޏާ އެކަންކުރަންވީ ހަމަ ހެއްދެވިފަރާތަށް ކުރާކަމެއްގެ ގޮތުން. ފަރުޟުކުރައްވާފައިވާ ކަމަކަށްވީތީ. ގިޔާމަތް ދުވަހުވެސް އެންމެ ފުރަތަމަ ސުވާލުކުރެވޭނީ ނަމާދާއި ބެހޭގޮތުން. އަހަރެންގެ ރުހުން ހޯދާކަށް ނަމާދުކުރާނެ ކަމެއްނެތް. އެނގޭތަ ގަސްތުގައި ނަމާދު އަޅާ މީހާއަކީ ކާފަރެއްކަން. މިސާލަކަށް ރާ ބުޔަސް ވައްކަންކުރިޔަސް ރިބާ ކެޔަސް އެމީހަކު ކާފަރަކަށް ނުވާނެ. ނާޔަލް ނަމާދު ނުކުރާ މީހެއްކަން އެނގޭތީ އެނގޭ މި ކައިވެނި ސައްހަ ނުވާނެކަން. ސަބަބަކީ ނަމާދުއަޅާ މީހާ ކާފަރަކަށްވާނެތީ އާއި މުސްލިމް އަންހެންކުއްޖަކަށް ކާފަރަކާއި ކައިވެނިކުރުން ހަރާމްކަމަކަށްވީމަ..........." ކެމީލާ މުސައްލަ ފަށް ޖަހާލާފައި އަލަމާރިއަށް ލައިފިއެވެ. ނާޔަލް ވަކި އެއްޗެކޭ ނުބުނެ ފޯނާއި ކުޅެން އިންއިރު އޭނަ ދެއްކި ވާހަކައިން ހިތަށް އެއްޗެއް އަރާފާނެތޯ ކެމީލާ ހިތާހިތުން ސުވާލުކޮށްލިއެވެ. މިހާ މުއްސަދިމީހުން މަރާއިމެދު ނުވިސްނަނީ ހެއްޔެވެ. ކިތަންމެ ގިނަ ނިއުމަތްތަކެއް ދެއްވާފައިވިޔަސް މިހުރިހާ އެއްޗެއް ދޫކޮށްލާފައި ދާން ޖެހޭނީ ކޮން އިރަކުކަމެއް އިންސާނާއަށް ނޭގޭނެއެވެ. މަރު އެހާވެސް ކައިރިއެވެ.\nނާޔަލް އެހާ ހަމަޖެހިލައިގެން އިނީ އަދިވެސް އޭނަގެ ލޯބިވާ އާޓް ސްޓޫޑިއޯއަށް ނުވަންނާތީ ބާވައެވެ. އެއީ ކުރެވުނު ބޮޑު ކުށެއްކަން ރޭކާ ލާ ކޮންމެވެސް ވަރަކަށް ކެމީލާގެ ހިތުގެ ހަމަޖެހުން ނަގާލައިފިއެވެ.\nކެމީލާ އޭނަ ސްޓޫޑިއޯއިން ގެނައި ތަސްވީރާއި ފޮޓޯ ފޮރުވައިލީ ކްލޯޒެޓް ތެރޭގައިވާ އޭނަގެ ހެދުންތައް ހުރި ބައިގައެވެ. އަގުހުރި އެތައް ކުރެހުމެއް ހަލާކުކޮށްލެވުނުއިރު ރައްކާތެރިކަމާއިއެކު ގެނެވުނީ ކައިޒާންގެ ކުރެހުމަކަށްވީތީއެވެ. ކްލޯޒެޓްވެސް އޭނަ މާލޭގައި އުޅުނު އެޕާޓްމެންޓަށްވުރެ ބޮޑެވެ. ނާޔަލްގެ ހެދުންތަކާއި ކޯޓުތައް އަދި ވިއްސާރަ މޫސުމްގައިލާ އެއްޗެހިން ފެށިގެން ވަކިން ހަރުގައި އަޅުވާފައިވާއިރު ޓައީތަކާއި ބެލްޓު އަދި ބޫޓުތަކަށް ދާންދެން ބަހައްޓާނެ ހަރުތައް ހުއްޓެވެ. އަގުބޮޑު އެތައް ގަޑިތަކާއި އެކި ބްރޭންޑުތަކުގެ އަވި އައިނުތައް ފެނުނު މީހަކުވެސް ލޯ ތަރަތަރަޖަހައިގެން ދާނެއެވެ. ކެމީލާ ކްލޯޒެޓުން ނުކުމެގެން ހިނގައިގަތްތަނާ ނޭފަތުގައި ޖެހުނީ އެއްޗެއް އަންދާ ވަހެވެ. ނޭފަތް ގުރުޑުކޮށްލާފައި އެވަސް އަންނަ ދިމާލެއް ފާހަގަކުރެވޭތޯ ބެލްކަންޏަށް ނުކުތެވެ. އެބެލްކަނިން ފެންނަން އޮތީ ގޭގެ ފަހަތު ބައެވެ.\nސްނޯއިން ދޫލަ އެޅިފައިވާ ބިންމަތީގައި އަލިފާންގަނޑެއް ރޯކޮށްލައިފާ ހުރި މަންޒަރު ކިތަންމެހާވެސް ހިތްގައިމެވެ. އިންސްޓާކޮށްލަންވެސް ރީތިވާނެއެވެ. ކުއްލިއަކަށް ފެނުނީ މީހަކު ކޮތަޅުތަކެއް ހިފައިގެން ގޭގެ ފަހަތުން ފެންޑާއިން ނުކުތްތަނެވެ. ފަހަތުން ފެނިފާވެސް ނާޔަލްކަން އެނގުނެވެ. ކަކުލަށްވުރެ މައްޗަށް އޮތް ކޯޓެއްލާފައި ކަރުގައި ބޮޑު ސްކާފެއް އޮޅާފައި އޮތްއިރު ފިނި މޫސުމްގެ ހެދުންތައް އިޝްތިހާރުކުރާ މޮޑެލެއްފަދައެވެ. ގަދަ މުށިކުލައިގެ އިސްތަށިގަނޑު ކޮންމެވެސް ވަރަކަށް ހޭވިފައި އޮތެވެ. ނާޔަލް އުޑަފައިން އިށީދެލާފައި ކޮތަޅުން ފަހަރަކު ކުރެހުމެއް އަލިފާނަށް ލާންފެށިއެވެ. ލަސްލަހުންނެވެ. އަނެއް ފަރާތަށް އެނބުރިގެން އިނުމުން އެމޫނުމަތީގެ ޝުއޫރުތަކެއް ކެމީލާއަކަށް ނުފެނުނެވެ. އޭނަ އެއިނީ ރުޅިއައިސްފަހެއްޔެވެ؟ ނޫނީ ދެރަވެފައިހެއްޔެވެ؟ ރޮނީ ނޫންކަމެއްވެސް ނޭގެއެވެ. ހަރަކާތެއް ނެތި އަލިފާނަށް ބަލަން އެއިނީ ގެއްލިފައިކަން ޔަގީނެވެ.\n"ސުބުހާނަﷲ. އޭނަ އަންދާލަނީ އަހަރެން ހަލާކުކޮށްލި ކުރެހުންތައް...ވަރަށް ރުޅިގަދަވެފައި ހުންނާނީ. ރުޅިންގޮސް މީހަކު މޮޔަނުވާ ކަހަލަކަމެއް ނޫން ވިއްޔަ އެކުރެވުނީ. ނާޔަލް ދެން ހަދާނީ ކިހިނެއްބާ. އަވަހަށް މިގެއިން ދާންވީ. ނޫނީ........." ކެމީލާ ފިނިވެ ގަނޑުފެންކޮޅެއްހެން ހީވާ ދެއަތް އުނގުޅަމުން އެތެރެއަށް ވަނެވެ. ހާސްވަނީ މާ ބޮޑަށެވެ. ހަދާނެގޮތް ހުސްވެ މާޔޫސްވެގެން ކައިޒާންގެ ފޯނަށް ގުޅިއިރު ފޯނު ނިވާލާފައި އޮތުމުން ފިކުރުބޮޑުވިއެވެ. ނޯޔާގެ ނަމްބަރަށް ގުޅާލައިފިއެވެ. ނޯޔާވެސް ފޯނު ނުނަގައެވެ. އެންމެ ބޭނުންވާ ވަގުތު ފޯނު ނުގެނުމުން ހާދަ ދެރަވެއެވެ. ފޯނު ހުންނަނީވެސް ކަމަކު ނޫންހެއްޔެވެ. އޭނަ ގުޅަންވީ ނުވައެއް އެކެއް އެކަކަށެވެ. އިމަޖެންސީތަކުގައި ގުޅަން އެއޮތީ ނަމްބަރެކެވެ.\nމީހަކު ބެލްޖެހުމުން ކެމީލާ ދުވަމުން ދުވަމުންގޮސް ދޮރު ހުޅުވާލައިފިއެވެ. ނާޔަލްގެ މަންމަ ނަތާލީއާއި ނުދަންނަ އަންހެނަކު އެތެރެއަށްވަނެވެ. އެ އަންހެންމީހާ ސުވާލުކުރުމުން ނަތާލީ ވަރަށް އާދައިގެ ގޮތަކަށް ބުނީ ނާޔަލްގެ ބައިވެރިޔާ ކަމުގައެވެ. އަންހެނުންނޭ ބުނާކަށްވެސް ނަތާލީއަށް ފަސޭހައެއް ނުވިއެވެ.\n"ހައި ސްވީޓްހާޓް...." ނަތާލީ ފުޅާ ހިނިތުންވުމަކާއިއެކު ކެމީލާއަށްވުރެ ފަހަތަށް ބަލައިލުމުން ކެމީލާއަށް އެނބުރި ބަލައިލެވުނުއިރު ނާޔަލް އަރާ ހަމަކުރީއެވެ. ކެމީލާގެ ހިތް ރޫރޫ އަޅަންފެށިއެވެ. ސިއްރު ނަޒަރަކުން ބަލައިލިއިރު ނާޔަލްގެ މޫނުމަތިން އަސަރެއް ނުފެނެއެވެ. އޭނަގެ މަންމަގެ ގައިގާ ބައްދާލަމުން ހިނިތުންވެލިއެވެ. މަންމަގެ އެކުވެރިޔާއާއިވެސް ސަލާމްކުރިއިރު އެ އެކުވެރިޔާ ނާޔަލްއަށް ބަލަހައްޓައިގެން ހުރީ ތައުރީފުގެ ނަޒަރަކުންނެވެ.\n"ނާޔަލް. ވެއާ އިޒް ދެޓް ޕެއިންޓިން؟ އެޑްރިއާނާ މިއައީ ދަރިފުޅުގެ އެއްކަލަ ކުރެހުން ދެކެލަންވެގެން. ޝީ އިޒް ވިލިން ޓު ބައި އިޓް ފޯ ފައިވް މިލިއަން....." ނަތާލީ ހިނިތުންވެލިއެވެ. ދަރިފުޅުގެ ހުނަރާއިމެދު އެންމެ އުފާކޮށް އެކަން ދުނިޔެއަށް ހާމަކުރާ އެކަކީ ނަތާލީއެވެ.\n"އެ ޕެއިންޓިން؟... އަނދައިފި..." ނާޔަލްގެ ނަޒަރު ސިކުންތުކޮޅަކަށް ނަމަވެސް ކެމީލާގެ މޫނަށް ހުއްޓުނެވެ. ކެމީލާ ލަދުގަނެ ކުށްވެރި އިހުސާސްތަކުން މުޅި ޖިސްމު ގަނޑުވާގޮތްވިއެވެ. އޭނަ އެކުރީ ކީއްބާވައެވެ. އެހާ އަގުބޮޑު އެއްޗެހިތަކެއްވެސް ހަލާކުކޮށްލެވުނީހެއްޔެވެ. ކުރެހުންތައް އަގުބޮޑުވިޔަސް މިލިއަނުން އަގު އަރާހެއްޔެވެ. ކެމީލާ އިސްޖަހައިލީ ކުށްވެރިއެއްފަދައިންނެވެ. މޫނުން ދިލަ ނަގަންފެށިއެވެ. ހިތް ފުރި ބާރުވެއްޖެއެވެ. އޭނައަކީ ކުރިން އެހެން އުޅޭކުއްޖެއް ނޫނެވެ. އެހެން މީހުނަށް ގެއްލުންދީ އުދަގޫކޮށް އުޅޭ ޒާތުގެ ކުއްޖެއް ނޫނެވެ. އޭނަ އެކުރީ ކީއްހެއްޔެވެ؟ މީހަކު މުޅި އުމުރު ދުވަހު ކުރި މަސައްކަތް އޭނަ ނައްތާލައިފިއެވެ.\nނަތާލީއަށް ޝޮކެއް ލިބުމާއިއެކު ދެލޯ ބޮޑުވެ ލޯ ފެންކަޅިވުމާއިއެކު ދަރިފުޅުގެ ކޮނޑުގައި ހިފަހައްޓާލެވިއްޖެއެވެ. އެތައް ފަހަރު އެކަމާއި ދެރަވާ ކަމަށް ބުނެ ހަމަ ދެންމެ ދެންމެ ރޮއިގެންފާނެހެން ހީވިއެވެ. އެ އުޅުނުގޮތުންވެސް ސާބިތުކޮށްދިނީ ނަތާލީ އޭނަގެ ފިރިހެންދަރިފުޅުދެކެ ލޯބިވާވަރެވެ. ނާޔަލް ކުރެހުމަށް ހުންނަ ޝައުގާއި ލޯބީގެ ވާހަކަ އެކުވެރިޔާއަށްވެސް ކިޔައިދިނެވެ.\n"ޔޯ ޕެޝަން ފޯ އާޓް އިސް އަންބިލީވަބްލް. ކިހިނެއް އެކުރެހުންތައް އެނދީ؟ "ނަތާލީ އަހާލައިފިއެވެ. ކެމީލާ ނޭވާ ހިފަހައްޓައިލިއެވެ. ނާޔަލްއާއި ދިމާލަށް ބަލައިލެވުނީ އެވާހަކަ ނުބުނާށޭ ބުނެ އާދޭސްކުރާފަދަ ނަޒަރަކުންނެވެ. ނަތާލީއަށް އެކަމުގައި އޭނަގެ އަތެއްވާކަން އެނގިއްޖެއްޔާ އޭނަގެ އަތް ކަނޑާލާކަށްވެސް ފަހެއްނުޖެހޭނެއެވެ. މިއީ ޝާހީ މުއްސަދި އާއިލާއެކެވެ. އެމީހުންގެ ކާބަފައިންގެ ޝާހީކަމުގައި އަދިވެސް ހިފަހައްޓައިގެން އުޅޭ ރަސްދަރިކޮޅުން އައިސްފައިވާ ޚާންދާނެކެވެ. ނާޔަލް އޭނަ ކުށްވެރިކުރާނެކަން ޔަގީނެވެ.


Huawei P30 Pro: Mulhi Dhuniye Inthizaarugai | Mihaaru\nވާވޭ ޕީ30 ޕްރޮ: އާންމު މާކެޓަށް ނެރުމުގެ ކުރިން ފޯނުގެ ހުރިހާ ތަފުސީލެއް ވަނީ ލީކުވެފައި\n25 މާޗް 2019 - 07:122comments\nޗައިނާގެ ސްމާޓްފޯން ކުންފުނިތަކަށް، ޚާއްސަކޮށް ވާވޭ އަށް އުނދަގޫކުރަން ކުރެވެން ހުރި ހުރިހާ ކަމެއް، އެމެރިކާ އަދި ބައިވެރިން ކުރަމުން ދާއިރު، "ވާވޭ ޕީ30" މަރުކާގެ ފޯނުތައް ލޯންޗްކުރުން ޕެރިހުގައި ބާއްވަނީ، ވާވޭ ފޯނުތަކަށް ޔޫރަޕްގައް އޮތް ބޮޑު ތަރުހީބެއްގެ ސަބަބުންކަން ކަށަވަރެވެ.\nވާވޭ ޕީ30 އަދި ވާވޭ ޕީ30 ޕްރޮ ތައާރުފުކުރާ ތާރީޚް ޓްވީޓާގައި\n"ވާވޭ ޕީ30 ޕްރޮ"އާ ބެހޭ ގޮތުން މަޝްވަރާކުރާތާ ދުވަސްތަކެއް ވެއްޖެ އެވެ. މިއީ ވާވޭއިން ނެރޭނެ ފޯނެއްކަން ކަށަވަރު ނުވާއިރު ވެސް، މި ފޯނާ ބެހޭ ގޮތުން އިންޓަނެޓްގައި ކޮންމެވެސް ބަހުސެއް، އަބަދުހެން ކަހަލަ ގޮތަކަށް ވަނީ ކުރެވިފަ އެވެ. ފޯނުގެ ޑިޒައިން ލޮލަން ފެނުމުގެ ވެސް ކުރިން، މި ފޯނަށް އެންމެ ކަމުދާ ކަވަރު، ޗާޖިން ކޭބަލް އަދި ޗާޖަރާ ބެހޭ ގޮތުން ވެސް ވަނީ ބަހުސްކޮށްފަ އެވެ.\n"ވާވޭ ޕީ30 ޕްރޮ" އެހާ ވަރުގަދަ ފޯނަކަށް ވާންޖެހޭ ކަމަށް ގިނަ ބަޔަކަށް ގަބޫލުކުރެވެނީ އެއީ ވާވޭ ފޯނަކަށް ވާތީއެއް ނޫނެވެ. ވާވޭ އަކީ ޗައިނާ ކުންފުންޏަކަށް ވެފައި، އެމެރިކާ ފަސްގަނޑުން ތަންފުކެއް ވެސް ދޭން ބޭނުންނުވާ ކަމަށް، އެމެރިކާ ސަރުކާރު ހިންގަން މިހާރު ތިބި މީހުންނަށް މިހާރަކަށް އައިސް ބުނާތީ އެވެ.\nއަހަރެމެންގެ ތެރޭގައި މަޝްހޫރު www.gsmarena.com ސަފުހާތަކުގައި، "ވާވޭ ޕީ30 ޕްރޮ" ލިސްޓްކޮށްފައި ވަނީ، ސްކްރީންގައި 6.47 އިންޗި ހުންނަ ފޯނެއް ގޮތުގަ އެވެ. ފޯނުގެ ފަހަތުގައި އިންނަ މައި ކެމެރާގައި 40 ޕެގަޕިކްސެލް އަދި ކުރިމަތީގައި 32 މެގަޕިކްސެލް ކެމެރާއެކެވެ. ފޯނުގެ ސްޓޯރޭޖް 128ޖީބީ/256ޖީބީ/512ޖީބީ އަދި މެމޮރީ 8ޖީބީ އެވެ. ބެޓެރީ 4200އެމްއޭއެޗް އެވެ. "ވާވޭ ޕީ30 ޕްރޮ" ގައި 3.5އެމްއެމް ހެޑްފޯން ޖެހެއް ނުއިނދެ އެވެ. ފެކްޓަރީން ފޯނު ނެރުމަށް ހަމަޖައްސާފައި ވަނީ އެންޑްރޮއިޑް 9.0 (ޕައި) އާ އެކު އެވެ.\nވާވޭ ޕީ30 މަރުކާގެ ފޯނުތައް ޕެރިހުގައި ލޯންޗްކުރާ ތާޜީޚް\nދުނިޔޭގެ މާކެޓަށް ވާވޭ ފެތުރިގެންފައި ވާއިރު، ދިވެހިރާއްޖެ މި އޮތް ސަރަހައްދަނީ ވެސް ވާވޭ އަށް މުހިންމު އާބާދީއަކަށް ވެ އެވެ. އިންޑިޔާގައި ފެކްޓަރީތައް ހަދައި، މިސަރަހައްދަށް ފޯނުތައް އެކްސްޕޯޓްކުރަން ނިންމާފައި ވަނީ، އަހަރެމެން ހިމެނޭ ގޮތުން މި ސަރަހައްދަށް އަވަށް ޚިދުމަތްދިނުމަށް ކަމަށް ބެލެވެ އެވެ.\nވާވޭއިން ކޮންމެ އަހަރަކު ވެސް ނެރޭ ބާރުގަދަ ފޯނުތައް ދިވެހިރާއްޖެ އަށް އޮޕަރޭޓަރުން ތައާރުފުކުރާ ބީދައިން މި ފަހަރު ވެސް، "ވާވޭ ޕީ30 ޕްރޮ" ވެސް ތައާރުފުކުރާނެ ކަމަށް ބެލެވެ އެވެ. މި މަހު 26 ގައި ތައާރުފުކުރި ނަމަވެސް، "ވާވޭ ޕީ30 ޕްރޮ" އާންމުކޮށް ގަންނަން ލިބޭވަރު ވާނެ ކަމަށް ބެލެެނީ އޭޕްރީލް މަހު ތެރޭގަ އެވެ.\nއިތުރު ލިޔުންތައް އިންޑިއާ އެންޑްރޮއިޑް ޗައިނާ ސްމާޓް ފޯން ވާވޭ ޕެރިސް\nވާވޭ އަށް ލުޔެއް ލިބޭތޯ ޗިޕް ކުންފުނިތަކުން ބަލަނީ


Naagoashi anburaa MTDC ah dheefi | Mihaaru\nރިސޯޓެއްގެ ގޮތުގައި ތަރައްގީކުރަން އެމްޓީޑީސީއާ ހަވާލުކޮށްފައިވާ ހދ. ނާގޯށި.\nނާގޯށި އަނބުރާ އެމްޓީޑީސީ އަށް ދީފި\n20 އޯގަސްޓް 2017 - 11:227comments\nރިސޯޓެއްގެ ގޮތުގައި ތަރައްގީކުރަން މޯލްޑިވްސް ޓޫރިޒަމް ޑިވެލޮޕްމަންޓް ކޯޕަރޭޝަން (އެމްޓީޑީސީ) އަށް ދިން ހދ. ނާގޯށި ސަރުކާރުން އަތުލުމަށްފަހު އަލުން އަނބުރާ އެ ކުންފުންޏަށް ދީފި އެވެ.\nޓޫރިޒަމްގެ ވިޔަފާރިކުރަން ސަރުކާރުން އުފައްދާފައިވާ ކުންފުނީގެ މެނޭޖިން ޑިރެކްޓަރު އަބްދުﷲ ޝުޖާއު މިއަދު ވިދާޅުވީ ނާގޯށި މިދިޔަ އަހަރުގެ ފަހުކޮޅު އަތުލުމުން އެ ކުންފުންޏަށް ވަރަށް ބޮޑު ގެއްލުމަކާ ކުރިމަތިވި ކަމަށެވެ. އަދި އެ ގެއްލުމުން ސަލާމަތްވެވެން އޮތީ އެ ރަށް އަނބުރާ ލިބިގެން ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެން އެދުނީ އަނބުރާ އެ ރަށް ހޯދަން. އެމްޓީޑީސީ ސަވައިވް [ސަލާމަތް] ވާން އޮތީ އެ ރަށް ލިބިގެން. އެހެންވެ ސެޓްލްމަންޓް އެގްރީމަންޓެއްގެ ދަށުން 50 އަހަރަށް ދިނީ،" ޝުޖާއު ވިދާޅުވި އެވެ.\nއޭނާ ވިދާޅުވީ ނާގޯށި ސަރުކާރަށް ނެގީ އެ ރަށް ހަދަން ހަވާލުކުރުމުން މަސައްކަތް ނުނިމި ދިގުލައިގެން ދިއުމުން ކަމަށެވެ. އަދި އޭރު ރަށް ނެގިއިރު ދައްކަން އޮތް ޖޫރިމަނާ ސަރުކާރުން ފަސްކޮށްދީފައި އޮތް ކަމަށް ވެސް ޝުޖާއު ވިދާޅުވި އެވެ.\n"ސަރުކާރުގެ ވިސްނުން ވެސް ހުރީ އެމްޓީޑީސީ ސަލާމަތްކޮށްދޭން. އެހެންވެ އަޅުގަނޑުމެން އެދުނު ގޮތަށް ރަށް އަނބުރާ އަޅުގަނޑުމެންނާ ހަވާލުކުރީ،" އޭނާ ވިދާޅުވި އެވެ.\nއެމްޓީޑީސީ އަށް ދޫކޮށްފައިވާ ރަށްތަކުގެ ކުއްޔާއި ޖޫރިމަނާގެ ގޮތުގައި ގާތްގަނޑަކަށް 13 މިލިއަން ޑޮލަރު (200 މިލިއަން ރުފިޔާ) ދައްކަން ޖެހޭ ކަމަށެވެ.\nއެ ކުންފުނިން އަލުން އެ ރަށް ތަރައްގީކުރަން އަލުން ހަވާލުކުރިއިރު، އެ ރަށް ތަރައްގީކޮށް ހިންގާނެ ބަޔަކު ހޯދަން އެމްޓީޑީސީން އަންނަނީ މަސައްކަތްކުރަމުންނެވެ.\nމެނޭޖިން ޑިރެކްޓަރު ޝުޖާއު ވިދާޅުވީ ނާގޯށި ތަރައްގީކުރަން ހަތަރު ކުންފުންޏަކުން ޝައުގުވެރިކަން ފާޅުކޮށްފައިވާ ކަމަށެވެ. އަދި އަންނަ މަހުގެ ތެރޭގައި ބަޔަކާ ހަވާލުކުރެވޭނެ ކަމަށް ވެސް އޭނާ ވިދާޅުވި އެވެ.\n"އެ ރަށް ތަރައްގީކުރަން ޝައުގުވެރިކަން ފާޅުކުރި ކުންފުނިތަކުގެ ތެރޭގައި ކުރިން އަޅުގަނޑުމެންނާއެކު މަސައްކަތްކުރި ތްރީކޭ އިންޓަނޭޝަނަލް އެބަ ހިމެނޭ. ނަމަވެސް އެންމެ ރަނގަޅު ހުށަހެޅުމެއް ހުށަހަޅާ ބަޔަކަށް ހަވާލުކުރާނީ،" ޝުޖާއު ވިދާޅުވި އެވެ.\nއެމްޓީޑީސީން ތަރައްގީ ކުރަމުން ދަނިކޮށް އެއްބަސްވުން ބާތިލުކޮށް ނާގޯށި ސަރުކާރަށް ނެގިއިރު އެ ރަށުގެ 37 ޕަސެންޓް މަސައްކަތް ނިމިފައިވާ ކަމަށް އެ ކުންފުނިން ބުންޏެވެ. އެގޮތުން ކޮޓަރިތަކުގެ ސްޓަރަކްޗާ މަސައްކަތް ނިމިފައިވާ އެމްޓީޑީސީން ބުންޏެވެ.\nއެމްޓީޑީސީން ސަބްލީސްކޮށްގެން ތަރައްގީކުރާ ރަށްތަކުގެ ތެރެއިން އެންމެ ބޮޑު އަދި އެންމެ ގިނަ އެނދު ހިމެނޭ ރިސޯޓުގެ ގޮތުގައި ނާގޯށި ތަރައްގީ ކުރުމަށް އެމްޓީޑީސީން ހަވާލުކުރީ ރާއްޖޭގެ ކުންފުންޏެއް ކަމަށްވާ ތްރީ ކޭ އިންޓަނޭޝަނަލްއާ އެވެ. އެ ރަށް ހިންގުމުގެ އެއްބަސްވުމެއްގައި ދުނިޔޭގެ މަޝްހޫރު ހޮޓެލް ޗެއިން ކާލްސަންއާ އެކު ތްރީ ކޭއިން 2011 ގައި ސޮއިކުރުމަށް ފަހު ބުނެފައިވަނީ 2012 ގައި އެ ރިސޯޓް ހުޅުވޭނެ ކަމަށެވެ.\nއިތުރު ލިޔުންތައް އެމްޓީޑީސީ ހދ. ނާގޯށި ޓޫރިޒަމް މިނިސްޓްރީ ރިސޯޓްތައް\nރަނގަޅު އަގެއް ހުށަހަޅާ ފަރާތަކަށް ނާގޯށި ވިއްކާލަނީ\nއެމްޓީޑީސީން ދަރަނީގެ ބޮޑު ބައެއް ދައްކައިފި


Hajjathul vadhaauge dhathurufulhu\nއިބްރާހީމް ޢަލައިހިއްސަލާމްގެ ޒަމާނުން ފެށިގެން، ޢަރަބީންގެ ތެރޭގައި، ޙައްޖުގެ އަޅުކަމަކީ އެމީހުން ދަންނަ، ކޮށް އުޅުނު ކަމެކެވެ. ޖާހިލިއްޔަ ޒަމާނުންގައި މުޝްރިކުން އެމީހުންގެ ޤަދީމީ އާދަކާދަތަކުގެ މަތީ ޙައްޖުވެއުޅުނެވެ. ހިޖުރައިން ނުވަވަނަ އަހަރު މުޝްރިކުން މަސްޖިދުލް ޙަރާމަށް ވަނުން މަނާވުމަށްދާންދެން އެކަން އެގޮތަށް ދެމި އޮތެވެ.\nމާތް ﷲ ވަޙީކުރެއްވިއެވެ. ﴿يَا أيُّها الذينَ آمنُوا إنَّمَا المشركونَ نَجَسٌ فلا يقربُوا المسجدَ الحرامَ بعدَ عامِهِمْ هذَا وإنْ خِفْتُمْ عَيْلَةً فسوفَ يُغْنِيكُمُ اللهُ منْ فضلِهِ إنْ شاءَ إنَّ اللهَ عليمٌ حكيمٌ﴾ (التوبة 28) "އޭ އީމާންވެއްޖެ މީސްތަކުންނޭވެ! މުޝްރިކުންނަކީ، ނަޖިސް ބަޔެއްކަން ކަށަވަރެވެ. ފަހެ، މި އަހަރަށް ފަހު، ޙުރުމަތްތެރިވެގެންވާ މިސްކިތާ އެއުރެން، ކައިރިވިޔަ ނުދޭހުށި ކަމެވެ! އަދި ތިޔަބައި މީހުން، ފަޤީރުވެދާނޭ ކަމަށް ބިރުގަންނަނަމަ، ފަހެ، ﷲ އިރާދަ ކުރައްވައިފިއްޔާ، އެކަލާނގެ ފަޟުލަވަންތަކަމުން، ތިޔަބައިމީހުން މުއްސަނދި ކުރައްވައިފާނެތެވެ. ހަމަކަށަވަރުން، ﷲ އީ، މޮޅަށް ދެނެވޮޑިގެންވާ، ޙަކީމުވަންތަ ރަސްކަލާނގެ އެވެ."\nކީރިތި ރަސޫލާ صلى الله عليه وسلم ޙައްޖުގެ އަޅުކަން އަދާކުރެއްވީ ކިތައްފަހަރު ކަމާމެދު ޢިލްމުވެރިންގެ މެދުގައި ޚިލާފެއްވެއެވެ. ބައެއް ބޭކަލުން ދެކެވަޑައިގަންނަވާ ގޮތުގައި އިތުރު އެކަލޭގެފާނު ޙައްޖުވެވަޑައިގެންނެވީ އެންމެ ފަހަރަކު އެވެ. އެއީ ޙައްޖުގެ އަޅުކަން ފަރުޟު ކުރެއްވުމުން، ހިޖުރައިން ދިހަވަނަ އަހަރު އެވެ.\nކީރިތި ރަސޫލާ صلى الله عليه وسلم ، މަދީނާއަށް ހިޖުރަ ކުރެއްވުމުގެ ކުރިން ވެސް ޙައްޖުވެވަޑައިގެންނެވިކަމަށް ބައެއް ބޭކަލުން ދެކެވަޑައިގަންނަވަ އެވެ. އިބްނު ޙަޖަރު رحمه الله ގެ ބަސްފުޅުތަކުން އެނގޭގޮތުގައި، ކީރިތި ރަސޫލާ صلى الله عليه وسلم ، ރަސޫލުކަމާއިގެން ފޮނުއްވުމުގެ ކުރީގައި ވެސް ޢަރަބީން ޙައްޖުވެ އުޅުނެވެ. އެބައިމީހުންގެ އާދަކާތަކުގެ މަތީން މިނާ، މުޒްދަލިފާ އަދި ޢަރަފާތަށް ނިކުމެ، ވިޔަފާރިކޮށް، ޅެންކިޔައި ފަޚުރުގެ ބަސްތައް ބުނެ، ހަރާދުކިޔައި އުޅުނެވެ. ޖާހިލިއްޔަ ޒަމާނުގައި ޢަރަބީން ކޮށް އުޅުނު މި ޙައްޖުގެ ތެރޭގައި، އެމީހުންގެ ތެރެއަށް ނިކުމެވަޑައިގެން ކީރިތި ރަސޫލާ صلى الله عليه وسلم ދީނަށް ގޮވާލެއްވުމަށް ޢަރާފާތާގެ ބިމަށް ނިކުމެވަޑައިގަންނަވާކަމުގައި ސާބިތު ވެއެވެ.\nޙައްޖުގެ އަޅުކަން ފަރުޟު ކުރެއްވުމަށް ފަހުގައި ކީރިތި ރަސޫލާ صلى الله عليه وسلم ކުރެއްވީ އެންމެ ޙައްޖެއް ކަމާމެދު އެއްވެސް ޚިލާފެއް ނެތެވެ. މި ޙައްޖަށް، ޙައްޖަތުލް ވަދާޢުގެ ނަން ދެވިފައި ވެއެވެ. އެއީ އެ ޙައްޖުގައި އިތުރު އެކަލޭގެފާނު އުއްމަތަށް ވަކިވުމުގެ ޚަބަރު ދެއްވާފައިވާ ތީއެވެ.\nޖާބިރު رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. "ނަޙްރުގެ ދުވަހުގައި (އެބަހީ: އަޟުޙާ ޢީދު ދުވަހު، ޙައްޖުގެ އަޅުކަމުގެ ތެރޭގައި) މާތް ނަބިއްޔާ صلى الله عليه وسلم ގެ އެކަލޭގެފާނުގެ ސަވާރީގައި އިންނަވައި، ޖަމްރާއަށް ހިލަ އުއްކަވަނިކޮށް ތިމަން ކަލޭގެފާނު ދެކެވަޑައިގަތީމެވެ. އެހިނދު އެކަލޭގެފާނު ޙަދީޘް ކުރެއްވި އެވެ. "لِتَأْخُذُوا مَنَاسِكَكُمْ، فَإِنِّي لَا أَدْرِي لَعَلِّي لَا أَحُجُّ بَعْدَ حَجَّتِي هَذِهِ" "ތިމަން ކަލޭގެފާނުގެ އަރިހުން، ތިޔަބައިމީހުން ޙައްޖުގެ އަޅުކަން ކުރާނޭ ގޮތް އުނގެނި ދަސް ކުރާށެވެ! އެހެނީ ހަމަކަށަވަރުން، ތިމަން ކަލޭގެފާނުގެ މި ޙައްޖަށްފަހުގައި އެހެން ޙައްޖެ ކުރުމުގެ އުއްމީދެއް ނުކުރައްވަމެވެ." އެބަހީ: ދެން އަންނަ އަހަރަކުން ޙައްޖުގެ އަޅުކަން ކުރުމާއި ހަމައަށް ދުނިޔޭގައި ހުންނަވާނޭ ކަމުގައި ހީފުޅެއް ނުވެއެވެ. (رواه مسلم)\nމި ޙައްޖު ދަތުރުފުޅުގައި، ކީރިތި ރަސޫލާ صلى الله عليه وسلم ، އިސްލާމް ދީނުގެ ބޮޑެތި އަސާސްތައް ކަނޑައަޅުއްވައި ދެއްވިއެވެ. އެގޮތުން މީސްތަކުންގެ ފުރާނައާއި، މުދަލާއި، ޢަބުރު ޙުރުމަތްތެރިވެގެންވާ ކަން ބަޔާން ކުރެއްވިއެވެ. އަދި ޖާހިލިއްޔަ ޒަމާނުގެ ޤިޞާޞް ހިފުމުގެ އުޞޫލު އުވާލެއްވި އެވެ. އަދި މާތްވެގެންވާ އިސްލާމް ދީނުގައި އޮތް އުޞޫލު ތަންފީޒު ކުރެއްވި އެވެ. ހަމައެފަދައިން ރިބާގެ މުޢާމަލާތްތައް އުވާލައްވައި، އޭގެ ކުރިން ކުރެވެމުންދިޔަ ރިބާގެ ވިޔަފާރިތަށްވެސް ހުއްޓުމަކަށް ގެންނެވިއެވެ. އަދި ދެމަފިރިން އެކަކު އަނެކަކަށް އަދާކުރަން ޖެހޭ ޙައްޤުތައް ބަޔާންކޮށްދެއްވައި، އަޚުލާޤީ މިންގަނޑުތައް ކަނޑައެޅުއްވިއެވެ.\nޢަރަފާތް ދުވަހު ދެއްވި، ޙައްޖުގެ ޚުޠުބާގަ އާއި، އަދި ޖެހިގެން އައި ދުވަހު ވެސް މި ވާހަކަތައް ތަކުރާރު ކުރައްވައި، އެކަލޭގެފާނުގެ ރިސާލަތު މީސްތަކުންނަށް އިއްވައިފިކަން އަންގަވައި، އެކަމުގެ މައްޗަށް މާތް ﷲ ހެކި ކުރެއްވިއެވެ.\nމިވާހަކަތައް ބަޔާން ކުރައްވައި ނުފައިޢު ބުނު ޙާރިޘް رضي الله عنه ވިދާޅުވެފައިވެއެވެ. މާތް ނަބިއްޔާ صلى الله عليه وسلم ޙަދީޘް ކުރެއްވިއެވެ. "ހަމަކަށަވަރުން، މާތް ﷲ އުޑުތަކާއި ބިން ހެއްދެވި ދުވަހެކޭ އެއްގޮތަށް ޒަމާން ދަނީ ތަކުރާރުވަމުން ދައުރުވަމުންނެވެ. އަހަރަކީ، ބާރަ މަސް ދުވަހެވެ. އޭގެ ތެރެއިން ޙުރުމަތްތެރިވެގެންވާ ހަތަރު މަސް ވެއެވެ. އެއީ ވިދިވިދިގެން އަންނަ ތިން މަސް ކަމުގައިވާ، ޛުލްޤަޢިދާ މަހާއި، ޛުލްޙިއްޖާ މަހާއި، މުޙައްރަމް މަހާއި، ޖުމާދަލްއާޚިރު އާއި ޝަޢުބާން މާހާ ދެމެދުގައި އޮންނަ މުޟަރުގެ ރަޖަބު މަހެވެ." (އެބަހީ: މުޟަރު ޤަބީލާގެ މީހުން ކަމޭހިތުން ބޮޑު ރަޖަބު މަހެވެ.)\nދެން އެއްސެވިއެވެ. "މިއީ ކޮން މަހެއް ހެއްޔެވެ؟" ތިމަންމެން ދެންނެވީމުއެވެ. "މޮޅަށް ދެނެވޮޑިގެންވަނީ ﷲ އެވެ. އަދި އެކަލާންގެ ރަސޫލާ ދެނެވަޑައިގަތުން ބޮޑެވެ." ފަހެ، އެމަހަށް ކިޔައި އުޅޭ ނަން ނޫން އެހެން ނަމެއް، އެކަލޭގެފާނު ވިދާޅުވެދާނެއޭ ތިމަންމެން ހީކޮށްފުމަށްދާނދެން އެއްޗެއް ވިދާޅު ނުވެ ހަނު ހުއްނެވި އެވެ. އެއަށްފަހު ޙަދީޘް ކުރެއްވިއެވެ. "މިއީ، ޛުލް ޙިއްޖާ މަސް ނޫހެއްޔެވެ؟" ތިމަންމެން ދެންނެވީމެވެ. "އާދޭހެވެ!"\nޙަދީޘް ކުރެއްވިއެވެ. "މިއީ ކޮން ރަށެއް ހެއްޔެވެ؟" ތިމަންމެން ދެންނެވީމެވެ. "މޮޅަށް ދެނެވޮޑިގެންވަނީ ﷲ އެވެ. އަދި އެކަލާންގެ ރަސޫލާ ދެނެވަޑައިގަތުން ބޮޑެވެ." ފަހެ، އެ ރަށަށް ކިޔައިއުޅޭ ނަން ނޫން އެހެން ނަމެއް، އެކަލޭގެފާނު ވިދާޅުވެދާނެއޭ ތިމަންމެން ހީކޮށްފުމަށްދާންދެން އެއްޗެއް ވިދާޅުނުވެ ހަނު ހުންނެވިއެވެ. އެއަށްފަހު ޙަދީޘް ކުރެއްވިއެވެ. "މިއީ، ޙުރުމަތްތެރި ކުރައްވާފައިވާ ރަށް (އެބަހީ: މައްކާ)ނޫން ހެއްޔެވެ؟" ތިމަންމެން ދެންނެވީމެވެ. "އާދޭހެވެ!"\nއެހިނދު ޙަދީޘް ކުރެއްވިއެވެ. "މިއީ، ކޮން ދުވަހެއް ހެއްޔެވެ؟" ތިމަންމެން ދެންނެވީމުއެވެ. "މޮޅަށް ދެނެވޮޑިގެންވަނީ ﷲ އެވެ. އަދި އެކަލޭނގެ ރަސޫލާ ދެނެވަޑައިގަތުން ބޮޑެވެ." ފަހެ، އެ ދުވަހަށް ކިޔައިއުޅޭ ނަން ނޫން އެހެން ނަމެއް، އެކަލޭގެފާނު ވިދާޅުވެދާނެއޭ ތިމަންމެން ހީކޮށްފުމަށްދާނދެން (އެއްޗެއް ވިދާޅު ނުވެ) ހަނު ހުއްނެވިއެވެ. އެއަށްފަހު ޙަދީޘް ކުރެއްވިއެވެ. "މިއީ އައްނަޙުރުގެ ދުވަސް (އެބަހީ: ޙައްޖުމަހުގެ ދިހަވަނަ ދުވަސް) ނޫން ހެއްޔެވެ؟" ތިމަންމެން ދެންނެވީމުއެވެ. "އާދޭހެވެ!"\nޙަދީޘް ކުރެއްވިއެވެ. "ހަމަކަށަވަރުން ތިޔަބައިމީހުންގެ ލޭ ޙައްޤަކާނުލައި އޮހޮރުވައިލުމާއި، ތިޔަބައިމީހުންގެ މުދާތައް ވަނީ، ތިޔަބައިމީހުންގެ މައްޗަށް ޙުރުމަތްތެރި ކުރެއްވިގެންނެވެ. އެއީ ތިޔަބައިމީހުންގެ މި ދުވަހުގެ ޙުރުމަތްތެރިކަމާއި، ތިޔަބައިމީހުންގެ މިރަށުގެ ޙުރުމަތްތެރިކަމާއި، ތިޔަބައިމީހުންގެ މި މައްސަރުގެ ޙުރުމަތްތެރިކަމާއި އެއްފަދައިންނެވެ. އަދި ނިކަންހުރެ ތިޔަބައިމީހުން، ތިޔަބައިމީހުންގެ ވެރި ރައްބާ ބައްދަލު ކުރާނޫއެވެ. ފަހެ، އެހިނދު ތިޔަބައިމީހުން ކޮށް އުޅުނު ޢަމަލުތަކާމެދުގައި އެކަލާނގެ ތިޔަބައިމީހުންނާ ސުވާލު ކުރައްވާހުއްޓެވެ. ތިޔަބައިމީހުން ދެކެ ދެނެ ތިބެ އަޑުއަހާ ހުށި ކަމެވެ! ތިމަންކަލޭގެފާނަށް ފަހު، ތިޔަބައިމީހުން އެއްބަޔަކު އަނެއްބަޔަކު މަރައި، ކާފިރުކަމުގެ ތެރެއަށް އެނބުރި ނުދާހުށިކަމެވެ."\n"ދަންނާށެވެ! ތިޔަބައިމީހުންކުރެ މިތަނުގައި ޙާޟިރުވެ ތިބި ބަޔަކު، މިތާނގައި ނެތް މީސްތަކުންނަށް މި ކަން އަންގައިފާހުށި ކަމެވެ. ފަހެ، ހަމަކަށަވަރުން، އެ ވާހަކައެއް އަޑުއެހި މީހަކަށްވުރެ، އެ ވާހަކަ އަޑުއިއްވުނު މީހުންގެ ތެރޭގައި އެއަށް ވިންނުންހިނގުން ބޮޑު ބަޔަކު ވެދާހުއްޓެވެ!"\nއެއަށްފަހު ޙަދީޘް ކުރެއްވިއެވެ. "ދަންނާށެވެ! ތިމަންކަލޭގެފާނު ތިޔަބައިމީހުންނަށް (މިކަން) އަންގަވައިފީމު ހެއްޔެވެ؟ ދަންނާށެވެ! ތިމަންކަލޭގެފާނު ތިޔަބައިމީހުންނަށް (މިކަން) އަންގަވައިފީމު ހެއްޔެވެ؟" ތިމަންމެން ދެންނެވީމުއެވެ. "އާދޭހެވެ!" ޙަދީޘްކުރެއްވިއެވެ. "އަޅުގެ ވެރިރަސްކަލާކޮ! އިބަރަސްކަލާނގެ މިކަމުގެ މައްޗަށް ހެކިވެވޮޑިގެންވާނދޭވެ!" (رواه البخاري ومسلم)\nކީރިތި ރަސޫލާ صلى الله عليه وسلم ގެ މި ޙައްޖު ދަތުރުފުޅުގައި، އިސްލާމް ދީން ފުރިހަމަ ވެއްޖެކަމުގެ ޚަބަރު ދެއްވައި، އަންނަނިވި އާޔަތް ބާވައިލެއްވިއެވެ. ﴿ الْيَوْمَ أَكْمَلْتُ لَكُمْ دِينَكُمْ وَأَتْمَمْتُ عَلَيْكُمْ نِعْمَتِي وَرَضِيتُ لَكُمُ الْإِسْلَامَ دِينًا ﴾ (المائدة: 3) "މިއަދު، ތިޔަބައިމީހުންގެ ދީން، ތިޔަބައިމީހުންނަށް ތިމަންރަސްކަލާނގެ ފުރިހަމަ ކޮށްދެއްވައިފީމެވެ. އަދި ތިމަންރަސްކަލާނގެ ނިޢުމަތް، ތިޔަބައިމީހުންގެ މައްޗަށް ތިމަންރަސްކަލާނގެ ފުރިހަމަކޮށްދެއްވައިފީމެވެ. އަދި އިސްލާމް ދީން ތިޔަބައިމީހުންނަށް ދީނެއްކަމުގައި، ތިމަންރަސްކަލާނގެ ރުހިވޮޑިގެންފީމެވެ."\nމި އާޔަތް ބާވައިލެއްވުނީ ޢަރަފާތް ދުވަހުގެ މެންދުރު ފަހުގެ ވަގުތގައިއެވެ. އެހިނދު ކީރިތި ރަސޫލާ صلى الله عليه وسلم ހުންނެވީ ޢަރަފާތުގައި ދުޢާ ކުރެއްވުމުގައެވެ.\nކީރިތި ރަސޫލާ صلى الله عليه وسلم ގެ މިޙައްޖު ދަތުރުފުޅަކީ ހިޖުރައިން ދިހަވަނަ އަހަރު ކުރެއްވި ދަތުރުފުޅެކެވެ. އެ ދަތުރުފުޅުން އެނބުރި ވަޑައިގެން، ދުވަސްކޮޅެއް ފަހުން ދުނިޔެ ދޫކުރެއްވީ، ހިޖުރައިން އެގާރަވަނަ އަހަރުގެ ކުރީކޮޅުގައެވެ.


އެމްޓީސީސީގެ ސީއެފްއޯ ހިލްމީ ވަޒީފާއިން ވަކިކޮށްފި | Sandhaanu\nއެމްޓީސީސީގެ ސީއެފްއޯ ހިލްމީ ވަޒީފާއިން ވަކިކޮށްފި\nއެމްޓީސީސީގެ ޗީފް ފައިނޭންސް އޮފިސަރުގެ މަގާމުގައި ހުންނެވި މުހައްމަދު ހިލްމީ ވަޒީފާއިން ވަކިކޮށްފިއެވެ.\nއެމްޓީސީސީން މިއަދު ނެރުނު އިއުލާނެއްގައި ބުނީ، ޗީފް ފައިނޭންސް އޮފިސަރުގެ މަގާމުން ހިލްމީ ވަކިކުރުމަށް ނިންމާފައިވަނީ ޑިރެކްޓަރުންގެ ބޯޑުގެ ބައްދަލުވުމުން ކަމަށެވެ. ނަމަވެސް އެމްޓީސީސީގައި ދިހަ އަހަރު ހޭދަކޮށްފައިވާ ހިލްމީ އެކުންފުނިން ވަކިކޮށްފައިވަނީ ކޮން ސަބަބަކާ ހުރެކަމެއް ހާމަކޮށްފަ އެއް ނުވެއެވެ. އަދި އެ މަގާމަށް މީހަކު ހަމަޖައްސާފަ އެއް ނުވެއެވެ.\nރައީސް އިބްރާހިމް މުހައްމަދު ސޯލިހު ވެރިކަމާ ހަވާލުވެވަޑައިގަތްފަހުން ޕްރައިވެޓައިޒޭޝަން ބޯޓުން އެމްޓީސީސީގެ ސީއީއޯ އަކަށް އެންމެ ފުރަތަމަ އައްޔަނު ކުރީ ހަސަން ޝާހު ވެސް ވަނީ ޖެނުއަރީ މަހު ވަނީ އެމްޑަބްލިއުއެސްސީއަށް ބަދަލުކޮށްފައެވެ.\nހަނާ އިސްމާޢީލް ޖޫން 20, 2020 At 8:37 އމ\nތިބޯޑު ބަރާބަރު. ކުރިން ވައްކަމަށް ހޭނިފައިތިބި މީހުން ބައިތިއްބައިގެން ހަމަ ގިނަކުންފުނިން ކުރިންވެސް ކުރިކަހަލަ ވައްކަމާއި ކަރަޕޝަން ހިންގަނީ. ވަގުންނާއި ގުޅުނީމާ އަވަހަށް އަންބޮޑިއަށް ބޮޑުވާނެ. މިހާރު ތިތަނުގައި ހުރި އެމްޑީ ބަރާބަރުވީމަ ތިހެން ތިހެދުނީ. އަސްލު މެނޭޖްމަންޓޭ ކިޔައިގެން ބޯޑަށް ތަންދޮރުނާންގައި އެމްޑީ ބައިވެރިވެގެން ގޭމް ޖައްސަނީ!


އަނބިފިރިވަންތަކަމުގެ އުފާ ލިބިގަންނައިރު ޙަރާމް ކަންކަމަށް ބިރުވެތިވާށެވެ!\nއަނބިންގެ ކިބައިން އުފާވެރިކަން ހޯދަން ޖެހޭނެއެވެ. އަދި އަނބިންވެސް ފިރިންގެ ކިބައިން އުފާވެރިކަން ހޯދަން ޖެހޭނެއެވެ. ނަމަވެސް ﷲ ތަޢާލާ ހުއްދަ ކުރެއްވެވި އިންތަކުގެ ތެރެއިންނެވެ. އަނބިންގެ ކިބައިންވެސް އަދި ފިރިންގެ ކިބައިން ނަމަވެސް ﷲ ތަޢާލާ ހުއްދަ ކުރެއްވެވި އިމުން ބޭރުން އެއްވެސް އުފަލެއް ހޯދުން ހުއްދަވެގެނެއް ނުވެއެވެ. އަދި އެއިރުން އެކަން ބަދަލުވާނީ ހުއްދަ ނުކުރައްވަވާ ކަމަކަށް އަރައިގަތުން ކަމަށެވެ.\nފުރަތަމަ ކަމަކީ އަނބިމީހާގެ ފުރަގަސްފަރާތުން ބޭނުން ކުރުމެވެ. އެއީ ކަނޑައެޅިގެން ހަރާމް ކަމެކެވެ. ދެވަނައަށް ޙައިޟުގެ ދުވަސްވަރުގަ އާއި ނިފާސްކަމުގެ ދުވަސްވަރު އަންހެން މީހާގެ ގުނަވަން ބޭނުން ކުރުން ހުއްދައެއް ނޫނެވެ. އެކަން ނުކޮށް ލޯބިން ބީހިލައި އުޅުމަކީ ހުއްދަ ކަމެކެވެ.\nހަމަ އެއާއިއެކު ދެމީހުންގެ ގުޅުން ހިންގާ ވަގުތު އަނިޔާއަކަށްވެދާނެ ގޮތަށް ހަރުކަށިކަމާއެކު އަމަލުކުރުމާއި ހަޑިހުތުރު ބަސްތައް ބޭނުންކުރުންވެސް ހުއްދަވެގެނެއް ނުވެއެވެ. އިސްލާމް ދީނަކީ އޯގާތެރިކަމުގެ ދީނެވެ. ބަސްމަގު ރިވެތިކުރުމުގެ ދީނެވެ. ކޮންމެ ކަމެއްގައިވެސް ރިވެތި އަޚްލާޤީ މިންގަނޑުތަކުގައި ހިފެހެއްޓުމުގެ ދީނެވެ. މިބާވަތުގެ ކަންކަން ޢާންމުވެގެން މިއުޅެނީ ބެލުން ހުއްދަނޫން ފިލްތައް ބެލުން ފަދަ ކަންކަން ކުރާތީއެވެ. އެފަދަ ކަންކަން ކުރާތަން ފެންނަން ފެށުމުން އެއީ ހުއްދަ ކަންކަން ކަމުގައި ޤަބޫލުކުރެވޭގޮތްވާތީއެވެ. އެއްވެސް ކަމެއްގައި ހައިވާނުންގެ ދަރަޖައަސް ވެއްޓުމަކީ މުސްލިމުންނަށް ހުއްދަވެގެންވާ ކަމެއް ނޫނެވެ.\nމިވާހަކަތައް ދަކަން މިޖެހެނީ މިކަންކަމާއި ގުޅިގެން ގިނަ ބައަކު ސުވާލުކުރަން ބޭނުންވާތީއެވެ. ބޭނުންވި ނަމަވެސް ސުވާލުކުރަން ލަދުގަންނާތީއެވެ. ދީނީ ޢިލްމުވެރިއަކާއި ސުވާލުކުރަން ލަދު ގަންނާތީ ދެން ބަލަނީ އިންޓަރނެޓެވެ. އެއިރުން ލިބޭނީ އިސްލާމް ދީނުގައި ކަންކަން އޮތް ގޮތުގެ މައުލޫމާތެއް ނޫނެވެ. ވީމާ ކޮންމެވެސް ގޮތަކަށް މިކަންކަމުގެ ވާހަކަތައް ކިޔައިދޭން އެބަ ޖެހެއެވެ.


REPORT: Boakoh touristun annaathee sarukaaru nedheegai nashanee!\n"ބޯކޮށް" ޓޫރިސްޓުން އަންނާތީ ސަރުކާރު ނިދީގައި ނަށަނީ!\nމި އަހަރު ބައި މިލިއަން ވަނަ ޓޫރިސްޓަށް މަރުހަބާ ކިޔަނީ -- ފޮޓޯ: އަވަސް\nބޯޑަރު ހުޅުވައިގެން މިހާތަނަށް އާދެވުނު އިރު ޓޫރިޒަމް ރަނގަޅު ވެގެން ޓޫރިޒަމް މިނިސްޓަރު ޑރ. އަބްދުﷲ މައުސޫމަށް ވެސް ބައެއް ފަހަރަށް ދެކެވޭ ނުދެކެވޭ ވާހަކަ އެނގިވަޑައި ގަންނަވާހެނެއް ހީއެއް ނުވެއެވެ. ނަމްބަރު މައްޗަށް ގޮސްގެން ސަރުކާރު އުފަލުން ނަށަނީ އެވެ. އެކަމަކު މިދަނޑިވަޅުގައި ޓޫރިޒަމް ރަނގަޅުވީ ކޮން ކަމަކާ ހުރެ ހެއްޔެވެ؟ މިއީ ރާއްޖޭގެ މާކެޓިންގެ މޮޅު ކަމުން، ވަރުގަދަ ކަމުން އެމްއެމްޕީއާރްސީގެ ހަރުދަނާ ކަމުން ނޫނީ ރައީސް އިބްރާހިމް މުހައްމަދު ސޯލިހުގެ "ހިކުމަތު އަމަލީން" އުފެދުނު ޑިމާންޑެއް ހެއްޔެވެ؟ މުޅި ސަރުކާރުން ކުރި ބުރަ މަސައްކަތުގެ ނަތީޖާ ހެއްޔެވެ؟\n"މިހާރު އުފެދިފައި މިވަނީ ނެޗުރަލް ޑިމާންޑެއް. މިއީ ހާލަތާއި ވަގުތު، އަދި ރާއްޖެ އުފެދިފައި އޮތް ގޮތުން އުފެދިގެން އުޅޭ ނެޗުރަލް ޑިމާންޑެއް. މިއީ ސަރުކާރުން މާބޮޑު މަސައްކަތެއް ކޮށްގެން އަންނަ ކުރިއެރުމެއް ނޫން،" ނަން އެއް ފަރާތްކޮށްލާފައި ޓޫރިޒަމް ސިނާއަތުގައި ގިނަ ދުވަސްވީ ތަޖުރިބާކާރަކު ވިދާޅުވި އެވެ.\nމިހާރުގެ ހަގީގަތަކީ "ދުނިޔޭގައި އޮތީ ރާއްޖެ އެކަންޏެ" ވެ. މޮރިޝަސް އާއި ސީޝެލްސް ހުޅުވި ނަމަވެސް އެ ގައުމުތަކުން ވެސް ހުޅުވާފައި ވަނީ ބައެކެވެ. އެހެންވެ މިހާރު މިއޮތް ޑިމާންޑް އެހެން މަންޒިލްތައް ހުޅުވުމުން ދަށްވުމުގެ ފުރުސަތު އެބައޮތް ކަމަށް ތަޖުރިބާކާރުން ދެކެވަޑައި ގަންނަވަ އެވެ. މިހާލަތު އަންނާނެ އެވެ. ފަހަރުގައި މައި ސީޒަން ނިމުމުން ވެސް މި ބަދަލު ފެނިދާނެ އެވެ.\nމި ވަގުތު އޮތީ ކޮންމެ ގޮތަކަށް އައި ޑިމާންޑަކަށް ވިޔަސް މިހާރު ރާއްޖެ އަންނަ ޓޫރިސްޓުންގެ ގައިމު ވެސް އިތުރެވެ. ނަމްބަރުތައް ދުވަހުން ދުވަހަށް އުފުލެ އެވެ.\nޓޫރިޒަމް މިނިސްޓަރު މައުސޫމް ވިދާޅުވާ ގޮތަށް "ބޯކޮށް" ޓޫރިސްޓުން އާދެ އެވެ. ކޮވިޑާ ގުޅިގެން ރާއްޖޭގެ ބޯޑަރު ބަންދު ކުރުމާ ހަމައަށް މި އަހަރުގެ މާޗް މަހުގެ ނިޔަލަށް ރާއްޖެއަށް އައީ 382،760 މީހުނެވެ. އަދި ބޯޑަރު ހުޅުވި ފަހުން މިހާތަނަށް 132،802 ޓޫރިސްޓުން ޒިޔާރަތް ކޮށްފި އެވެ. މި އަހަރުގެ މިހާތަނަށް އައި ޓޫރިސްޓުންގެ ޖުމްލަ އަދަދު މި ވަނީ ބައި މިލިއަން ފަހަނަ އަޅާފަ އެވެ.\nބޯޑަރު ހުޅުވަމުން ހެދީ ހުސް ގޯސް!\nމި އަހަރުގެ ފަހުކޮޅާ ހަމައަށް އައިރު ދުވާލަކު އަންނަ ޓޫރިސްޓުންގެ އަދަދު 4،000 އަށް އުފުލިފައި ވެއެވެ. މިހާރު ޓޫރިޒަމުން މި ފެންނަ "ޕޮޒިޓިވް އިފެކްޓް" ގެ ސިއްރެއް ވެސް ވާނެ އެވެ. މިއީ ބޯޑަރު ހުޅުވުމުގެ ކުރިން ސަރުކާރުން ކުރި މަސައްކަތުގެ ނަތީޖާ ހެއްޔެވެ؟\nހަގީގަތަކީ ނޫނެކެވެ؛ ބޯޑަރު ހުޅުވުމުގެ ކުރިން ސަރުކާރުން މުޅިން ވެސް ހެދީ ގޯހެވެ. ދުނިޔެއަށް ދެއްކީ ހާލަތާއި ނުބައްދަލު "ބޭޑް ޕީއާރް" އެވެ. ފުރަތަމަ ބޯޑަރު ހުޅުވަން ތައްޔާރުވެފައި ވަނިކޮށް ހަމައެކަނި ޕްރައިވެޓް ޖެޓް ގެނެވޭ ގޮތަށް އުސޫލެއް އެކުލަވާލަން ހިފި އެވެ. ޑްރާފްޓް ވެސް އެކުލަވާލި އެވެ. އެކަމަކު އެ އުސޫލު އިންޑަސްޓްރީ އަށް ފޮނުވިތާ ގިނަ ދުވަހެއް ނުވެ ލީކްވި އެވެ. އޭގައި އޮތީ އަންނަ ކޮންމެ ޖެޓަކުން ބައި ލައްކަ ޑޮލަރު ނެގުމުގެ އިތުރުން ނަގާ ގިނަ ފީތަކެއްގެ ވާހަކަ އެވެ. އިސާހިތަކު ދުނިޔެއަށް އެ އަަޑު ފެތުރިގެން ދިޔަ އެވެ. އެހެންވެ ފަހުން ސަރުކާރުން އެ އުސޫލު އުވާލައި، ފީތައް ކަނޑާލީ އެވެ.\n"ދުނިޔޭގެ އެންމެ ބޮޑު މީޑިއާތަކުގައި ރާއްޖޭގެ އަގު ބޮޑުކަމާއި ރާއްޖެއަކީ ހަމައެކަނި ވަކި ބަޔަކަށް އާދެވޭނެ މަންޒިލެއްގެ ގޮތުގައި ސިފަވުމަކީ ޓޫރިޒަމްގެ އެހެން ޕްރޮޑަކްޓްތަކަށް ލިބުނު ދެރައެއް. އެ ހާލަތުގައި ހަގީގަތުގައި ލިބުނު ބޭޑް ޕީއާރެއް،" ރިސޯޓެއްް ޖެނެރަލް މެނޭޖަރަކު ވިދާޅުވި އެވެ.\nނަތީޖާ ފޮނިވީ ޕްރައިވެޓް ސެކްޓާގެ މަސައްކަތުން\nދެން އޮތީ މާކެޓިން އެވެ. ރާއްޖެ މާކެޓު ކުރުމުގެ ވާހަކަ އެވެ. ރާއްޖެ މާކެޓު ކުރަން ސަރުކާރުން ކުންފުންޏެއް އުފައްދާފައި ވަނީ އެކަން ރަނގަޅަށް މޮޅަށް ކުރާށާއި ކަން ކުރުމުގެ ފަސޭހަ އަށެވެ. ސަރުކާރުގެ އޮނިގަނޑުގެ ތެރެއިން ކުރުމަށްފަހު އިފެކްޓިވްކޮށް، އެފިޝެންޓްކޮށް ކުރާށެވެ. އެމްއެމްޕީއާރްސީއަށް 10 މިލިއަން ޑޮލަރުގެ ބަޖެޓެއް ދީފައި ވަނީ ވެސް އެހެންވެ އެވެ. އެކަމަކު އަބަދުވެސް އެ ކުންފުނިން ކުރާ މަސައްކަތަށް އޮންނަނީ ފާޑު ކިޔުން އަމާޒުވެފަ އެވެ.\nއެމްއެމްޕީއާރްސީން ކުރަނީ ކީއް ހެއްޔެވެ؟ ކުރަނީ ކޮން މާކެޓިން އެއް ހެއްޔެވެ؟ ދިހަ މިލިއަން ޑޮލަރުގެ ބަޖެޓުން ކުރާ މާކެޓިންގެ ނަތީޖާ ފެނޭ ހެއްޔެވެ؟ މިހާރު ޓޫރިޒަމް އިސްތިހާރު ކުރުމުގައި އެ ކުންފުނީގެ ލީޑާޝިޕް ކޮބައި ހެއްޔެވެ؟ އެ ކުންފުނިން ހަމައެކަނި ކުރި ކަމަކީ ސަރުކާރުގެ ސިޔާސަތަށް ދީލާލައިގެން އިންޑިގާގައި މާކެޓު ކުރުމެވެ. އެކަމަކު އެ މާކެޓިންގައި ވެސް ނަތީޖާއެއް ނުފެންނަކަން އެނގެނީ އިންޑިއާއިން ފެންނަ ނަމްބަރު ތަކެވެ.\nޓޫރިޒަމް މި ވަގުތު ރަނގަޅުވެފައި ވަނީ އެމްއެމްޕީއާރްސީން ކުރި ކަމެއް އޮވެގެނެއް ނޫނެވެ. ޓޫރިޒަމް މިނިސްޓްރީން މާ މޮޅަށް ރާވައިގެނެއް ވެސް ނޫނެވެ. އެއާ ހިލާފަށް ޓޫރިޒަމް ސިނާއަތުގެ މަސައްކަތުންނެވެ. ބޯޑަރު ބަންދުވެފައި އޮތް ނަމަވެސް، ޓޫރިޒަމް ސިނާއަތުން މާކެޓް ކުރުން ހުއްޓައެއް ނުލަ އެވެ. ޓުއާ އޮޕަރޭޓަރުންނާ ދިޔައީ ވާހަކަ ދައްކަމުންނެވެ.\nދިވެހި ސަރުކާރުން ގައުމު އެއްކޮށް "ހެލްތް ސެކްޓާ" އަށް ދޫކޮށްލި ނަމަވެސް ޓޫރިޒަމް އިންޑަސްޓްރީން އިކޮނޮމީ ހިންގޭތޯ ބެލި އެވެ. އެންމެ ދަތި ވަގުތު ވެސް ދުނިޔޭގެ އެންމެ މަޝްހޫރު ތަރިން ރާއްޖެ ގެނެސްފައިވެ އެވެ. ފިލްމީ ތަރިންނާއި މަޝްހޫރު އެތައް ބަޔަކު އަމިއްލައަށް ޖެޓް ހަޔާ ކޮށްގެން ގެނެސް ރާއްޖެ އިސްތިހާރުކޮށް ދިނެވެ. މިކަން ކުރީ ޓޫރިޒަމް ވިޔަފާރިވެރިންގެ އަމިއްލަ ޖީބުންނެވެ. އެ މީހުން ރާއްޖެ ގެނެސް ލަމުން ދިޔަ ފޮޓޯތަކާއި ޖަހަމުން ދިޔަ ފޭސްބުކް ސްޓޭޓަސްތައްވީ އެމްއެމްޕީއާރްސީން ގެންނަ 1000 ޓްރެވަލް ރައިޓާސްގެ މަސައްކަތާ ނުބައްދަލު ނަތީޖާ އަކަށެވެ.\n"ބައްލަވާ އަޅުގަނޑުމެން ރިސޯޓުގައި މާކެޓިން މަސައްކަތް މި ކުރަނީ ދިވެހިން. އެ ކުދިން ދުވާލު ހަތަރުދަމު އެކަމުގައި އެ އުޅެނީ. އެ ވަރަށް މަސައްކަތް ކޮށްގެން މިހާރު މި ފެންނަ ނަތީޖާއާ ހަމައަށް ހަގީގަތުގައި ދިޔައީ. މިހާރު 40،000 އިން 50،000 އިން ގެންނާނަމޭ ބުންޏަސް މިއީ ޕްރައިވެޓް ސެކްޓާގެ މަސައްކަތް. އެންމެ މީހެއްގެ މަސައްކަތެއް ނޫން،" ރިސޯޓެއްގެ އޯނަރަކު ވިދާޅުވި އެވެ. ވިޔަފާރިއަށް ދީފާނެ، ލިބިދާނެ ގެއްލުމަކަށްޓަކައި އޭނާ ވެސް މިވަގުތު ނަން ޖައްސަވާކަށް ބޭނުންފުޅެއް ނުވެއެވެ.\nގެސްޓްހައުސް އެސޯސިއޭޝަން އޮފް މޯލްޑިވްސް (ގޭމް) ގެ ރައީސް އަބްދުﷲ ނަސީދު ވިދާޅުވި ގޮތުގައި ބޯޑަރު ބަންދުވި ނަމަވެސް އެ އެ މީހުން މާކެޓިން ހުއްޓާނުލައި ރާއްޖެ ޕްރޮމޯޓް ކުރަމުން ދިޔަ އެވެ.\n"ކާނީގެ 130 އަށްވުރެ ގިނަ އޮޕަރޭޓަރުން ތިބޭނެ. އެ ބޭފުޅުންނާ ވާހަކަ ދައްކަމުން ދިޔައީ، އެހެންވެ މި ހާލަތުގައި ވަރަށް ފަސޭހަވި،" އަބްދުﷲ ވިދާޅުވި އެވެ.\nމިހާރު މުހިންމު މާކެޓުތައް އިތުރުވަމުންދާތަން ފެންނައިރު، މި މާކެޓުތައް ޕްރޮމޯޓް ކުރަން އިންޑަސްޓްރީން ކުރާ މަސައްކަތް ބޮޑެވެ. ހާއްސަކޮށް ރަޝިއާ ފަދަ މާކެޓުތައް ރަނގަޅު ކުރަން ގެންނަ ޗާޓަރު ފްލައިޓް ތަކަކީ ޔޫރަޕުން އަންނަ މީހުން އިތުރުވުމުގެ ސަބަބެވެ. އެހެން ނޫން ގޮތަކަށް ހަމައެކަނި ދުނިޔޭގެ ބޮޑެތި އެއާލައިންތަކުގެ ޝެޑިއުލަށް ދޫކޮށްލައިގެން ތިބިނަމަ މިހާރު ފެންނަ ޓޫރިސްޓު ނަމްބަރު ފެނުމާ ކައިރިވެސް ނުވާނެ އެވެ.\nރިސޯޓުތަކުގެ ފުލް ކެޕޭސިޓީގެ ވާހަކަ\nޓޫރިޒަމް މިނިސްޓްރީގެ ތަފާސް ހިސާބުތައް ދައްކާ ގޮތުގައި ރާއްޖޭގެ 139 ރިސޯޓެއްގެ 32،380 އެނދު މިހާރު އޮޕަރޭޝަނަށް ގެނެވިފައިވެ އެވެ. މިއީ ބޮޑު ކާމިޔާބީއެއްގެ ގޮތުގައި ވެސް ސަރުކާރުން ސިފަ ކުރެ އެވެ. އެކަމަކު މި ހިސާބުތަކުގެ ނުފެންނަ ފަށުން ފެންނަ އޮތް މަންޒަރު މުޅިން ތަފާތެވެ. މިހާރު އޮތް ހާލަތުގައި 100 އެނދުގެ ރިސޯޓެއްގައި ހުޅުވާފައި ވަނީ 70 އެނދެވެ. ކޮންމެ ޕްރޮޕަޓީއެއްގެ ވެސް ހުޅުވަނީ އެޗްޕީއޭގެ މިންގަނޑު ތަކަށް އެނދުގެ 10 ޕަސެންޓް ކެނޑުމަށް ފަހު އެވެ.\nޓޫރިޒަމް ސިނާއަތުގެ އިސްވެރިއަކު ވިދާޅުވި ގޮތުގައި މި ހިސާބުތަކުން ފެންނަނީ "އޮޅުމެ" ކެވެ. މިއީ ރަނގަޅު މައުލޫމާތެއް ނޫނެވެ.\n"ގިނަ ރިސޯޓުތަކުގެ ފުލް އޮޕަރޭޝަނަކަށް ނުގެނެވޭ. ގިނަ ރިސޯޓު ތަކަށް މުވައްޒަފުން ހަމައެއް ނުވޭ. އިންޑަސްޓްރީއަށް [ކަންކަން] މި ވާގޮތް އެނގޭ. އެހެންވެ ފުލް ސްޓާފުން ނުނަގާ... ރާއްޖެއަކީ ދުނިޔޭގެ އެހެން ގައުމުތައް ގޮތަށް ސީޒަނަލްކޮށް ޕާޓްޓައިމް އަށް މުވައްޒަފުން ލިބޭ ގައުމެއް ނޫން، އެހެންވީމަ މިހާރު ރިސޯޓުތައް އޯވަބުކް ވެގެން ހަބަރު ކިޔަސް، ހަގީގަތަކީ ރިސޯޓުތަކުގެ އެ ފުރެނީ 60 ނޫނީ 70 ޕަސެންޓު،" އޭނާ ވިދާޅުވި އެވެ.\nހާލަތަށް ތައްޔާރު ނުވެ ހުވަފެނުގައި\nދެން އޮތީ ހާލަތަށް ތައްޔާރުވުމެވެ؛ ކޮންމެ ގޮތެއްގައި ނަމަވެސް ނިއު އިޔާއަށް ޑިމާންޑް މަތިވާނެކަން އެނގެ އެވެ. އެހެންވީއިރު މި ޑިމާންޑަށް ފުލްކޮށް ކޭޓަ ކުރެވޭނެ ކެޕޭސިޓީ ނުއުފެއްދުނީ ކީއް ވެގެން ހެއްޔެވެ؟ މިހާ ހިސާބަށް އާދެވުނު މިނިމަމް ސާވިސްއެއް ދޭނެ ކެޕޭސިޓީ ވެސް ގާއިމްވެފައެއް ނުވެ އެވެ. މީގެ އެއް މިސާލަކީ ވީއައިއޭ އެވެ. މައި އެއާޕޯޓަށް އަންނަ ޓޫރިސްޓު މީހާ ބޯޓުން ފައިބާ ސިޑި އޮންނަ ވެހިކަލް ދާން 20 ނޫނީ 30 މިނެޓު ނެގުމަކީ ލަދުގަންނަން ޖެހޭނެ ކަމެކެވެ. އަދި އެތެރެވެ އިމިގްރޭޝަން ކައުންޓަރުގައި ގަޑިއިރު ވާން ޖެހުމަކީ ރަނގަޅަށް ތައްޔާރުވެފައި ނުވުމެވެ. މިވަގުތު އަންނާނެކަން އެނގި ތިބެ ސިސްޓަމް ގާއިމް ނުކުރެވުނީ ކީއް ވެގެން ހެއްޔެވެ؟\nދެން އޮތީ ކެޕޭސިޓީ އެވެ. މި ވާގޮތާއި ވާން އުޅޭގޮތް ކިރިޔާ ވެސް އެނގޭނަމަ ޕްރައިވެޓް ޖެޓަށް ޖާގަ ހަދާނެ އެވެ. ރާއްޖޭގައި ޖެޓު ޖެއްސޭ ހަތަރު ތަނެއް އެބައޮތެވެ. އެކަމަކު މި ދަނޑިވަޅަށް ވިސްނައި ކެޕޭސިޓީ ގާއިމްކޮށް ތައްޔާރުވާން އިންޑަސްޓްރީއާ މަޝްވަރާކޮށްފައެއް ނުވެ އެވެ. ނަތީޖާއަކަށްވީ މި ވިޔަފާރީން ބޮޑު ބައެއް ގެއްލިގެން ދިއުމުގެ ފުރުސަތު ބޮޑުވެފައި ވުމެވެ. ޖެޓު ޕާކް ކުރެވޭނެ ކެޕޭސިޓީ ނެތިގެން ގިނަ އަދަދެއްގެ ޕްރައިވެޓް ޖެޓުތައް ޕާކިންއަށް މިހާރު ދަނީ ސްރީލަންކާ އަށެވެ. ކުރިޔާލައި ކެޕޭސިޓީ ގާއިމް ކުރިނަމަ މި މައްސަލަ ކުރިމައްޗެއް ނުވީ އެވެ. އެހެންވެ، ހާލަތަށް ތައްޔާރުވެފައެއް ނެތެވެ.\nކުރިއްޔާ ކުރިކަމެއް ކުރީ ސިއްހީ ހިދުމަތްތެރިންނާއި ޓޫރިޒަމް އިންޑަސްޓްރީއެވެ. މިވަގުތު ސަރުކާރު ނަށަނީ އެވެ. އެކަމަކު ނިދީގަ އެވެ.\nރައީސް އިބްރާހިމް މުހައްމަދު ސޯލިހު ޓޫރިޒަމް މިނިސްޓްރީ އޮފް ޓޫރިޒަމް + އިގްތިސޯދު ޑރ. އަބްދުﷲ މައުސޫމް ކޮވިޑް-19 ދިވެހި ރާއްޖެ އަލުން ހުޅުވާލުން


Gulhifalhu Mashroou Feshumah MTCC In Thayyaru Vejje - Vaguthu\nގުޅިފަޅު މަޝްރޫއު ފެށުމަށް އެމްޓީސީސީން ތައްޔާރުވެއްޖެ\nގުޅިފަޅު ބިން ހިއްކުމުގެ މަޝްރޫއުގެ މަސައްކަތް ފެށުމަށް ތައްޔާރުވެފައިވާ ކަމަށް އެމްޓީސީސީ އިން ބުނެފިއެވެ.\nއެމްޓީސީސީން ބުނީ ގުޅިފަޅު ބިން ހިއްކުމުގެ މަސައްކަތް ފެށުމަށްޓަކައި ޕްރޮޖެކްޓް ސައިޓް ބުދަ ދުވަހު މޮބަލައިޒް ކޮށްފައިވާ ކަމަށާއި އެ މަޝްރޫއަކީ ޖުމްލަ 8.94 މިލިއަން ރުފިޔާގެ މަޝްރޫއެއް ކަމަށެވެ.\nއެމްޓީސީސީ އިން ބުނީ އެ މަސައްކަތް ނިންމަން ހަމަޖެހިފައިވަނީ 55 ދުވަހުގެ ތެރޭގައި ކަމަށެވެ.\nގުޅިފަޅު މަޝްރޫޢުގެ މަސައްކަތް ފެށުމަށްޓަކައި2ޖޫން 2021 ވަނަ ދުވަހު ޕްރޮޖެކްޓް ސައިޓް މޮބިލައިޒްކޮށްފި.މި މަޝްރޫޢަކީ 8.94 މިލިއަން ރުފިޔާގެ މަޝްރޫޢެއް. އަދި މި މަޝްރޫޢު ނިންމުމަށް ހަމަޖެހިފައިވަނީ 55 ދުވަސްތެރޭ. pic.twitter.com/JFBmt99nar\n— MTCC Plc (@MTCCPlc) June 3, 2021\nގުޅިފަޅު ބިން ހިއްކުމުގެ މަސައްކަތް ފެށުމަށް ތައްޔާރުވެފައިވާއިރު، މާލޭ ރައްޔިތުންނަށް އެތަނުން 1200 ގޯތި ދޫކުރަން ނިންމާފައިވާ ކަމަށް ޕްލޭނިން އެންޑް ހައުސިން މިނިސްޓަރު މުހައްމަދު އަސްލަމް ވަނީ ވިދާޅުވެފައެވެ.\nގުޅިފަޅު ހިއްކައި ގޯތި ދޭން، ކުރީ ސަރުކާރުން އޮތީ ނިންމާފައެވެ. ނަމަވެސް މި ސަރުކާރުން ނިންމާފައިވަނީ ގުޅިފަޅުގައި ޕޯޓެއް އަޅާށެވެ. އެހެން ނަމަވެސް މާލޭ މޭޔަރު ޑރ.މުހައްމަދު މުއިއްޒުގެ އެދިވަޑައިގަތުމަކަށް ރައީސް ސޯލިހް ވަނީ ގުޅިފަޅުގެ ޕްލޭން ފައިނަލް ކުރުމުގެ ކުރިން ސިޓީ ކައުންސިލްގެ ލަފާ ހޯއްދަވާނެ ކަމުގެ ޔަގީންކަން ދެއްވާފައެވެ.\nޖޫން 4, 2021 18:44\nކޮބާ ޙަވާލްކުރި ބޮސްކާލިސް ކުންފުނި.. މިހާރު މިވީކީއްބާ


Samsun ge fahjahailevey phone ge isthihaareh leakvejje | Mihaaru\nމިދިޔަ ނޮވެމްބަރު މަހުގެ ތެރޭގައި ސެމްސަންގެ ފަތްޖަހައިލެވޭ ފޯނުގެ ޕްރިވިއުއެއް ދައްކައިލަނީ.\nސެމްސަންގުގެ ފަށްޖަހައިލެވޭ ފޯނުގެ އިޝްތިހާރެއް ލީކްވެއްޖެ\n02 ފެބުރުއަރީ 2019 - 07:07\nފޯލްޑެބަލް ނުވަތަ ފަށްޖަހައިލެވޭ ފޯނުގެ ޕްރިވިއުއެއް ދެކުނު ކޮރެއާގެ ސެމްސަންގުން އެންމެ ފުރަތަމަ ދައްކައިލީ މިދިޔަ ނޮވެމްބަރު މަހުގެ ތެރޭގަ އެވެ. މިހާރު މި ވަނީ މި ފޯނު އިޝްތިހާރުކޮށްދޭ ވީޑިއޯއެއް ވެސް ލީކްވެފަ އެވެ.\nވީޑިއޯ އިން ފެންނަ ގޮތުގައި ސެމްސަންގް ގެލެކްސީ އެފް ނުވަތަ ގެލެކްސީ އެކްސްގެ ނަން ދީފައިވާ މި މޮޑެލްވެގެން ދާނީ ސްމާޓްފޯންތަކަށް ލޯބިކުރާ މީހުން ވަރަށް ވެސް ގަޔާވާ މި ޒަމާނުގެ އެންމެ ފަހުގެ ގިނަ ފީޗާތައް ހިމެނޭނެ ފޯނަކަށެވެ. މި މޮޑެލްއާ ބެހޭ ގޮތުން މިހާތަނަށް ގިނަ ވާހަކަތަކެއް ދެކެވިފައި ވިޔަސް، ސެމްސަންގު އޮތީ ހިމޭނުންނެވެ.\nނަމަވެސް އެ ކުންފުނިން ކުރިން ބުނެފައިވާ ގޮތުގައި އިންފިނިޓީ ފްލެކްސް ޑިިސްޕްލޭ ހިމެނޭ ފަށްޖަހައިލެވޭ ފޯނު ވާނީ އޭގެ އަސްލު ސައިޒަށް ރުޖޫއަކުރުމުން ޓެބްލެޓެއްގެ އިހުސާސް ކުރެވޭ ފޯނަކަށެވެ. އެގޮތުން އޭގެ ސްކްރީނުގައި 7.3 އިންޗި ހުންނާނެ އެވެ.\nފަށްޖަހައިލެވޭ ފޯނު މި މަހުގެ ތެރޭގައި ނެރެ، ޕްރި-އޯޑަރަށް ހުޅުވައިލަން ނިންމާފައިވާ އިރު، ރަސްމީކޮށް ބާޒާރަށް ނެރޭނީ މާޗް މަހުގެ ތެރޭގަ އެވެ.\nމި ވައްތަރުގެ ފޯނު ފުރަތަމަ ފަހަރަށް ނެރޭ ކުންފުނީގެ ޝަރަފު ސެމްސަންގުން ހޯދަން އުޅުނަސް، މި ރޭހުގައި ޗައިނާގެ ޝޯމީ އާއި ވާވޭގެ އިތުރުން އޮޕޯގެ ވާދަވެރިކަން ވެސް ބޮޑެވެ. ދާދި ފަހުން ޝޯމީން ވަނީ ފަށްޖަހައިލެވޭ ފޯނެއްގެ ވީޑިއޯއެއް ދައްކާލައި، އެއަށް ކިޔާނެ ނަމަކަށް ހިޔާލު ހޯދަން ވެސް ހުޅުވާލައިފަ އެވެ.


އެމްއެންޑީއެފް މާލޭ އޭރިއާއިން ތާޖުއްދީން ސްކޫލުގެ ދަރިވަރުންނަށް ފަތަން ދަސްކޮށްދޭ ޕްރޮގްރާމެއް ހިންގައިފި\n30 އޯގަސްޓް 2017 19:16\nއެމްއެންޑީއެފް މާލޭ އޭރިއާއިން ތާޖުއްދީން ސްކޫލުގެ ދަރިވަރުންނަށް ހިންގި ފަތަން ދަސްކޮށްދޭ ޕްރޮގްރާމް މިއަދު ނިންމާލައިފިއެވެ.\nމި ޕްރޮގްރާމް ނިންމުމުގެ ގޮތުން މިއަދު ތާޖުއްދީނު ސްކޫލުގައި ބޭއްވި ރަސްމިއްޔާތު ޝަރަފުވެރިކޮށްދެއްވީ، ތާޖުއްދީން ސްކޫލުގެ ޕްރިންސިޕަލް އަލްފާޟިލާ ބަސީރާ މުޙައްމަދެވެ. މި ރަސްމިއްޔާތުގައި، ފަތަން ދަސްކޮށްދޭ ޕްރޮގްރާމްގައި ބައިވެރިވި ފަރާތްތަކަށް ހަނދާނީ ލިޔުން ޙަވާލުކޮށްދެއްވީ، އެމްއެންޑީއެފް މާލޭ އޭރިއާގެ ޑެޕިޔުޓީ ކޮމާންޑަރ މޭޖަރ އިސްމާޢީލް ފަރުވީން އެވެ.\n2017 އޮގަސްޓް މަހުގެ 1 އިން 2017 އޮގަސްޓް 29 ވަނަ ދުވަހުގެ ނިޔަލަށް ހިންގި ފަތަން ދަސްކޮށްދިނުމުގެ ޕްރޮގްރާމުގައި، ތާޖުއްދީން ސްކޫލުގެ 110 ދަރިވަރުން ބައިވެރިވެ، 81 އިންސައްތަ ދަރިވަރުން ވަނީ ފާސްވެފައެވެ.\nއާޓިފިޝަލް ބީޗު ސަރަޙައްދާއި ސްވިމިންގ ޓްރެކް އަދި ރަސްފަންނު ސަރަޙައްދުގައި ކުރިއަށްގެންދިޔަ މި ޕްރޮގްރާމްގައި މުދައްރިބުންގެ ގޮތުގައި ހަރަކާތްތެރިވެފައިވަނީ މާލޭ އޭރިއާ ކޮމްޕޯނަންޓްތަކުގެ ސިފައިންނެވެ.\nމި ޕްރޮގްރާމުގައި، ދަރިވަރުންނަށް ފްލޯޓް ކުރާނެ ގޮތް ދަސްކޮށްދީ، ކިކް ޖަހާނެ ގޮތާއި، ފެތުމުގެ ހުނަރުތަކުގެ އިތުރުން މޫދުގައި އުޅޭއިރު ސަމާލުކަންދޭންވީ ކަންކަމާ ގުޅޭގޮތުން ވަނީ މަޢުލޫމާތު ފޯރުކޮށްދީފައެވެ. އަދި، މި ޕްރޮގްރާމް ފުރިހަމަ ކުރި ކޮންމެ ދަރިވަރަކީވެސް 25 މީޓަރާއި 50 މީޓަރަށް ފެތޭނެ ދަރިވަރަކަށް ހެދުން މި ޕްރޮގްރާމުގެ މަޤްޞަދުގެ ތެރޭގައި ހިމެނެއެވެ.\nމި ޕްރޮގްރާމް ނިންމުމުގެ ގޮތުން ބޭއްވި ރަސްމިއްޔާތުގައި، އެމްއެންޑީއެފް މާލެ އޭރިއާގެ އޮފިސަރުންނާއި، ތާޖުއްދީން ސްކޫލުގެ އިސްބޭފުޅުންނާއި މި ޕްރޮގްރާމްގެ ދަރިވަރުންނާއި ބެލެނިވެރިން ވަނީ ބައިވެރިވެފައެވެ.


Covid-19 Ah Test Kuraa Muvazzafunge Thaashikameh Ebahuri: Mabrook - Vaguthu\nކޮވިޑް-19 އަށް ޓެސްޓް ކުރާ މުވައްޒަފުންގެ ތާށިކަމެއް އެބަހުރި: މަބްރޫކް\nކޮވިޑް-19 އަށް ޓެސްޓް ކުރާ މުވައްޒަފުންގެ ދަތިތައް އެބަހުރި ކަމަށް ރައީސް އޮފީހުގެ އަންޑާ ސެކްޓަރީ މުހައްމަދު މަބްރޫކް އަޒީޒް ރޭ ވިދާޅުވެއްޖެއެވެ.\nނެޝަނަލް އެމަޖެންސީ އޮޕަރޭޝަންސް ސެންޓަރުން (އެންއީއޯސީ) އިން ބޭއްވި ނޫސްވެރިންގެ ބައްދަލުވުމުގައި މަބްރޫކް ވިދާޅުވީ ޓެސްޓް ކުރުން އަވަސް ކުރެވޭނެ ގޮތް މަގުފަހިކުރުމަށް މިހާރު ވެސް މަސައްކަތްތަކެއް ކުރަމުންދާ ކަމަށެވެ.\n"ހަމަ ރިއޭލިޓީއަކީ އަޅުގަނޑުމެންގެ އެބަ އުޅޭ ބެކްލޮގެއް. އިނގޭތޯ. ކޮންމެ ދުވަހަކު އައިސް މިކިޔާދޭ ނަމްބަރުތަކުން ވެސް ތިބޭފުޅުންނަށް ފެނިވަޑައިގަންނަވާނެ ސާމްޕަލްތައް ވެސް ނަތީޖާ ނުލިބި 250 އެއްހާ ސާމްޕަލް މިއަދު ހެނދުނު ނޫނީ މިރެއާ (ރެއާ) ހަމައަށް އައި އިރުގައި 300 އެއްހާ ސާމްޕަލް އެބަ ހުރި ނަތީޖާ ނުލިބި." މަބްރޫކް ވިދާޅުވިއެވެ.\nކޮވިޑް-19 އަށް ޓެސް ކުރުމުގައި ބުރަ ޒިންމާ އުފުލަނީ ޖުމްލަ ފަސް މުވައްޒަފުން ކަމަށާއި، އެ މީހުން ޓެސްޓް ކުރުމުގައި ހަރަކާތްތެރި ވަނީ އައިޖީއެމްއެޗްގެ ފްލޫ ޓީމުން ކަމަށް ސަރުކާރުން ކުރިން ބުންޏެވެ.\nރާއްޖޭގައި ޓެސްޓްކުރުން އަވަސް ކުރުމަށް ރާއްޖޭގެ ކޮންމެ ހިސާބަކުން ސާމްޕަލް ނެގިއަސް 12 ގަޑިއިރު ތެރޭގައި ޓެސްޓްގެ ނަތީޖާ ލިބޭނެ އިންތިޒާމް ސިއްހަތާ ބެހޭ ވުޒާރާއިން ވަނީ ހަމަޖައްސައިފައެވެ. މިހާރު ލަސް ވަނީ ނެގެޓިވް ކޭސްތަކުގެ ނަތީޖާ އިއުލާން ކުރުން ކަމަށް އެޗްޕީއޭއިން ބުނެއެވެ.\nމީގެއިތުރުން އެޗްޕިއޭއިން ދަނީ މި ބައްޔާއި މެދު އާންމުން ހޭލުންތެރިކޮށް، ރައްކާތެރިވާން އެޅޭނެ ފިޔަވަޅުތަކުގެ މައުލޫމާތު މެދުނުކެނޑި ދެމުންނެވެ. ކޮވިޑް-19 އާ ގުޅިގެން 90،000 އަށް ވުރެ ގިނަ މީހުންނަށް ވަނީ ތަމްރީން ދީފައެވެ.\nއޭޕްރީލް 21, 2020 13:20\nނޫނޭ އަލީވަހީދާއި އަމީންއާއި އަދި ކަލޯމެންނޫންތޯބުނީ ކެޕޭސިޓީ އެބަހުއްޓޭ ބޭރުން ފްލޯޓިން ހޮސްޕިޓަލު ގެންނަންވެއްޖެނަމަ އެކަންކުރަންވެސް ޤާބިލް ކަމަށްބުނި އެކަމު ކަމަކާޖެހުނީމަ ކަލޯމެންގެ ރައީސް ކިބޫފެށީރޯން ގަޓެއްނެތް


(9 ފެބްރުއަރީ 2017 އާ ގުޅޭ)\nއެއްފަރާތުގައި އޮތް މަގަށް ބަލާލާފައި ހުރި ގޮތަށް އަންނަން އުޅުނު ނިޔާނު ސިހުނީ ސައިކަލެއް ރޭސްކޮށްލި އަޑަށެވެ. ކައިރިން ފެނުނު ސައިކަލު އޭރު ވެސް އަނދިރިގަނޑު ތެރޭގައި ހުރިކަން އެނގެއެވެ. ނަމަވެސް ރޭސްހިފާލީ ދުރުން ފެނުނު ސައިކަލެކެވެ. ބާރު ސްޕީޑުގައި ހީވީ އުދުހިފައި އަންނަ ހެނެވެ.\nވީނުވީއެއް ނިޔާނަކަށް ނޭނގުނެވެ. ފިރިހެނުންތަކެއް ހަޅޭލަވައިގަތް އަޑު ވެސް އިވުނެވެ. މިވަނީ ކިހިނެއްކަން ދެނެގަންނާނޭ ވަގުތެއް ނިޔާނަކަށް ނުލިބުނެވެ. އޭނާގެ ހަރަކާތް އަވަސްވެފައި ދުވެފައި މަގުގެ އެއްފަރާތަށް ޖެހިލެވުނީ ކަހާލައިގެން އައި ސައިކަލުން ނެއްޓޭށެވެ. އޭތި ގޮސް ކަންމަތިން ނައްޓާ ހަތަރު އަނގަޅި މެދަށްވާހެން ހުއްޓުނު އިރު ސައިކަލު ދުއްވަން އިން ޒުވާނާ އޮތީ އޭގެ ދަށުވެފައެވެ. ނިޔާނަށް ދުވެފައި އެ ދިމާއަށް ދެވުނެވެ. އިވުނު ބާރު ހަޅޭކުގެ އަޑުން އެ ހިސާބުގަނޑު ގޭތަކުގެ މީހުން ނުކުމެއްޖެއެވެ. ނިޔާނު އައިސް ވެއްޓިފައި އޮތް ސައިކަލު ހިއްލާލާ އޭތި އެއްފަރާތްކުރިއެވެ. އޭރު އޭގެ ދަށުވެފައި އޮތް ޒުވާނާގެ ގައިގެ އެތަން މިތަން މަށައިގެން ދިއުމުގެ އިތުރުން ނިތްކުރިމަތިން ބޮޑުބައެއް ފަޅައިގެން ގޮސް ލޭ އަންނަމުންދިޔައެވެ. ވައަތު ކަށިމަތި ބިނދި ކަށިގަނޑުން ބައެއް ބޭރަށް ނުކުމެފައި ހުރިތަން ފެނި ނިޔާނުގެ ހެޔަށް ވެސް ގޮތްވާގޮތްވިއެވެ. މިފަދަ ކަމެއް އޭނާގެ ހަޔާތުގައި މިހާ ގާތުން ދުށް މީ ފުރަތަމަ ފަހަރެވެ. މުޅިން ވެސް އެހެންޏާ އަޑުއިވެނީ އެކްސިޑެންޓެއް ހިނގައިގެން އުޅޭ ވާހަކައެވެ. ހަމަލޮލުން އެފަދަ ކަމެއް ނުދެކެއެވެ. ކަންތައްކުރަންވީ ގޮތެއް ނޭނގިފައި ނިޔާނަށް ވަށައިގެން ހޯދާލެވުނެވެ. އޭރު އޭނާއާ ދިމާއަށް ބަޔަކު އަންނަތަން ފެނުނެވެ.\n"މީނަ ހޮސްޕިޓަލަށް ގެންދެވޭނެ ގޮތެއް ހަމަޖައްސަންފެނޭ..." ހަރުފުރައިގެ މީހަކު އައިސް ނިޔާނުގެ ގާތުގައި ހުއްޓިލުމުން އޭނާ ބުންޏެވެ.\n"ސުބްޙާނަﷲ..." ނިޔާނުގެ ގާތުގައި ހުރި ކާކުކަން ނޭނގޭ މީހާއަށް އަނިޔާ ލިބިފައި އޮތް ޒުވާނާ ފެނުމުން ބުނެލިއެވެ. އަދި ނިކަން އަވަހަށް ގޮސް ބަޔަކު މީހުން ގޮވައިގެން އައިސް ބެޑުޝީޓަކަށްލައި އުފުލާލާ ހޮސްޕިޓަލަށް ގެންދިއުމުގެ ކަންތައް ހަމަޖެއްސިއެވެ. އޭގެ އެއްކޮޅުގައި ހިފައިގެން އެމީހުނާއެކު ނިޔާނު ވެސް ހޮސްޕިޓަލަށް ދިޔައެވެ.\nދާއޫދު ގެއަށް އައިސް ރޭގަނޑުގެ ކެއުމުގެ ވަގުތު ޖެހުނު އިރު ވެސް ނިޔާނު ގެއަށް ނާންނާތީ ވެގެން އުޅޭ ގޮތެއް އޮޅުންފިލުވާލުމަށް އެނާއަށް ގުޅިއެވެ. ނިޔާނުގެ ފަރާތުން އިވުނު ވާހަކަތަކާއެކު ދާއޫދު ވެސް ޖުވައިން ގޮވައިގެން އަވަސްވެގަތީ ހޮސްޕިޓަލާ ދިމާއަށް ދިއުމަށެވެ. ނިޔާނާ އެ މީހުން ބައްދަލުވީ ހޮސްޕިޓަލުންނެވެ.\nކާންތައްޔާރުކޮށްފައި އައިރާ ބަދިގެއިން ނުކުމެގެން ގޭތެރެއަށް އައިސް ވަންއިރު މުޅި ގޭތެރެއަށް އޮތީ ފުން ހިމޭންކަމެއް ވެރިވެފައެވެ. އާންމުކޮށް ޚަބަރުގަޑިއަށް ރާއްޖޭ ޗެނަލްތައް ބަލަން ސޯފާގައި ތާއިބު އިންނާނެއެވެ. އައިރާ އައިސް ޝަމްރާގެ ކޮޓަރީގައި ޓަކި ޖަހާލިއެވެ.\n"ކިހިނެއްވީ؟" ދޮރުހުޅުވާލި ޝަމްރާ ހިތްހަމަނުޖެހިފައި ހުރިހެން ބުނެލިއެވެ.\n"ކާން ހަދާފައި ހުންނާނެ... ބޭބެއާއި ދައްތަ ގޭގައި ނެތީތަ؟" އައިރާއަށް ލިބިފައި ހުރި ހައިރާންކަމުގައި އަހާލިއެވެ. ތާއިބުއާއި ހިޝްމާއަކީ ދެމަފިރިން އެކުގައި ތަންތަނަށް ދާ ބައެއް ނޫނެވެ. އެކުގައި ދާނަމަ އެމީހުންނާއެކު ދަރީން ގެންދާނެއެވެ. އެގޮތަށް ގިނަ ފަހަރަށް ދާނީ ވެސް ކޮންމެ ވެސް ތިމާގެ މީހެއްގެ ގެއަށް ވަދެލާށެވެ. ނޫނީ ކޮންމެވެސް ހަފްލާއަކަށެވެ. މިހިރަ ކަންތައްތަކަކީ އެގޭތެރޭގައި އުޅެ ބޮޑުވި އައިރާއަށް ޔަޤީންވެފައި ހުރި ކަންތައްތަކެވެ.\n"މަންމަމެންވީ ހޮސްޕިޓަލަށް ގޮސް... އަހަރެން ކާނީ އިރުކޮޅަކުން" ޝަމްރާ ބުންނަން ބޭނުންވި އެއްޗެއް ބުނެފައި ކޮޓަރީގެ ދޮރު ޖަހައިފިއެވެ.\nއައިރާ ވިސްނުމެއްގައި ހުރެ އައިސް ބަދިގެއަށް ވަނެވެ. ހިޝްމާގެ ތިމާ ކުއްޖަކު ހޮސްޕިޓަލުގައި އޮތީކަމުގައި އައިރާގެ ހިތަށް އެރިއެވެ. ފޯނާކުޅެން ކާމޭޒުދޮށުގައި އައިރާ އިންނަތާ އިރުގަނޑެއް ފަހުން ޝަމްރާ އައިސް ބަދިގެއަށް ވަނެވެ.\n"ޝަމްރާގެ ދޮންބެ ގާތުގައި ކާން އަންނަން ނުބުނަންތަ؟" ޝަމްރާއެކަނި ފެނުމުން އައިރާ ސުވާލުކޮށްލިއެވެ.\n"އަހަރެން އެކަންޏޭ ގޭގަ ހުރީ" ޝަމްރާ ބުންޏެވެ.\n"ޝަމްއާނު ވެސް ބޭރަށް ދިޔައީތަ؟" ޤަބޫލުނުކުރެވިގެން އައިރާއަށް އަހާލެވުނެވެ.\n"އަހަރެން އަޑު އެހީމޭ ކަލޭ ދޮންބޭއޭ ކިޔައިގެން މަންމަމެންގެ ކައިރީ ދެއްކި ވާހަކަ... ކަލޭ ވަރަށް ވޭދޯ ދޮންބެ ސެޓުކުރާހިތް... އެހެންނޫނީ ކީއްކުރަން ކޮންމެހެން ދޮންބެ ވާތަނެއް ކަލޭ ހޯދަންވީ... ކަލެއަށް ދުވަހަކު ވެސް އަހަރެންގެ ދޮންބެކަހަލަ މީހަކު ނުލިބޭނެ..." ޝަމްރާ މޭޒުދޮށުގައި އިށީނދެ ތައްޓަށް ކާއެއްޗެހި އަޅަމުން ދިޔައިރު އޭނާ އައިރާއާ ދިމާއަށް އެއްޗެހި ކިއެވެ. ނަމަވެސް އެއިން އެއްވެސް ވާހަކައެއް އައިރާއަށް އިވުނު ކަމަކަށް ނުހަދައެވެ. ރައްދުދޭން އައިރާ ބޭނުންނުވީއެވެ. އެއްވެސް މީހަކު އެމީހެއްގެ ގާތް މީހުންނާ ބެހޭގޮތުން ވިޔާނުދާ ވާހަކަތަކެއް އަޑު އަހާކަށް ބޭނުމެއްނުވާނެއެވެ. އެއީ ތެދުކަމުގައި ވިޔަސްއެވެ.\nދިހައެއް ޖަހަން ކައިރިވިއިރު ވެސް ގޭތެރެއިން ފެންނަނީ ޝަމްރާއެކަނި އުޅޭތަނެވެ. އޭނާއަކީ ޓީވީ ބަލާ ކުއްޖެއްނޫނެވެ. އޭނާގެ ހުރިހާ ވެސް އެއްޗަކީ އޭނާއަށް ހިޝްމާ ގަނެދީފައި އޮންނަ ލެޕްޓޮޕެވެ. ހުރިހާ އިރަކު އިންޓަނެޓަށް ވަދެވެއެވެ. ސޯޝަލް މީޑިއާގައި ގިނަ ވަގުތު ހޭދަކުރެއެވެ. ސްކޫލު އިމްތިހާނު ތަކުން ކިރިޔާ ކުލާސް ބަދަލުވާވަރުގެ ނަތީޖާއެއް ނޫނީ ނުލިބެއެވެ. އެހެންނަމަވެސް ހިޝްމާއަށް އެކަން ބޮޑުކަމަކަށް ނުވެއެވެ.\nސިޓިންރޫމުގައި ހުރި ސޯފާގައި އިން އައިރާ ފާރުގައި ހުރި ގަޑިއަށް ބަލާލާފައި ބަދިގެއަށް އައިސް ވަނެވެ. މޭޒުމަތި ސާފުކޮށް ހޫނުކުރަންޖެހޭ އެއްޗެހި ހޫނުކޮށްފައި އައިރާ ނުކުތީ ދޮރޯށި ދޮށަށެވެ. ލިޒީމެންގެއަށް ބަލަން ހުރެ ނިޔާނަށް ގުޅިއެވެ. އޭނާ ފޯނު ނެގުމާއެކު ވަރަށް އަވަސް އަރުވާލާފައި ހޮސްޕިޓަލުގައި ކަމުގައި އަދި ފަހުން ގުޅާނަން ކަމަށް ބުނެ ކޯލު ކަނޑާލިއެވެ. އައިރާއަށް އިތުރު އެއްޗެއް ބުނާނޭ ފުރުޞަތެއް ވެސް ނުދިނެވެ.\n"އެންމެން ހޮސްޕިޓަލުގައި... ކިހިނެއްވީބާ؟ ލިޒީއަށް ގުޅަންވެއްޖެ... އޭނާއަށް ނޭނގި މިރަށުތެރޭ ކަމެއް ނުހިނގާނެ" ސުވާލުމާކެއް ސިކުނޑީގައި ޖެހިފައި ހުރި އައިރާއަށް އަމިއްލަ ނަފްސާ ވާހަކަދެއްކުނެވެ.\n"ހެލޯ... ހޭ... ލިޒީ... މިރޭ ކަމެއް ހިނގައިގެން އެބައުޅޭތަ؟" ލިޒީއަށް ގުޅައިގެން ހުރެ އައިރާ އަހާލިއެވެ.\n"ތިބުނީ ކިހިނެއް؟" ލިޒީ ބުންޏެވެ.\n"ނިޔާނު ހޮސްޕިޓަލުގައި ވީކަން އެނގޭތަ؟ ޖުވައިން އެބައުޅޭތަ؟"\n"އާން! އާން! އެނގިއްޖެ... ސާމިޔައްތަ މެންގޭ އެފަރާތު މަގުގައި އެކްސިޑެންޓެއް ހިނގައިގެން އުޅެނީ... އެކަމުގައި ނިޔާނު ވެސް ހޮސްޕިޓަލުގައިވީ... ބައްޕަ ވެސް ވީ ނިޔާނު ކައިރިއަށް ގޮސް"\n"އަނެއްކާ ނިޔާނަށް ހާނެއްކައެއްވީތަ؟" ކުއްލިއަކަށް އައިރާ ކަންބޮޑުވިއެވެ.\n"އޭނާއަށް ކަމެއްނުވޭ... އެހެން ބައެއް އެކްސިޑެންޓްވެގެން އެ އުޅެނީ... އަހަންނަށް ވެސް މާބޮޑަކަށް ނޭނގެ... ބައްޕައާއި ނިޔާނު ގެއަށް އައީމާ އެނގޭނީ... މިރޭ މަންޖެކުރާނެ ކަމެއް ނެތީތަ؟ އެހެންވީރު އަންނަންވީނު މިގެއަށް" ލިޒީ ބުންޏެވެ.\n"ޖޯލީގައި މަޑުކޮށްލަން ދެވިދާނެ... ނުކުމޭ... މިހިރީ ދޮރުމަތީގައި" އައިރާ ބުންޏެވެ.\nލިޒީމެންގޭ ޖޯލިފަތީގައި އައިރާއާއި ލިޒީ ތިއްބެވެ. ޝަމްއާނުއާއި ތާއިބުއާއި ހިޝްމާ ވެސް ގޭގައި ނެތްކަން އައިރާ ހާމަކުރިއެވެ. އަދި ޝަމްރާގެ ފަރާތުން ތާއިބުއާއި ހިޝްމާވީ ވެސް ވީ ހޮސްޕިޓަލުގައި ކަމުގައި އައިރާ ބުންޏެވެ. ދެ ކުދީން އެކަމާ މަޝްވަރާ ކުރާން ތިއްބެވެ. އެހެން ތިއްބާ ޒަމާނީގެ ދޮށަށް ކާރެއް އައިސް މަޑުކޮށްލިތަން ފެނުނެވެ. ދެ ކުދީން ޖޯލީން ތެދުވެގެން ފާރުބުރި ކައިރިއަށް އައީ އެއީ ކޮންބައެއްތޯ ބަލާލުމަށެވެ. އެއާއެކު އެ ދެ ކުދީންނަށް ފެނުނީ ތާއިބުއާއި ހިޝްމާގެ އެހީގައި ކާރުން ފައިބައިގެން ގޭތެރެއަށް ވަންނަން އުޅުނު ޝަމްއާނެވެ.\n"އޭ ދަނީ އިނގޭ.... ބޭބެމެން ވެސް ގެއަށް އައީނު" އައިރާ އަވަސް އަރުވާލާފައި ދާން ހިނގައިގަތެވެ.\n"މަށަށް ބްރޭކިންގ ނިއުސް އަންގާލައްޗޭ" ހަލުވިކޮށް ގެއާ ދިމާއަށް އައިރާ ހިނގައިގަތް ވަގުތު ލިޒީ ބުންޏެވެ.\nއައިރާ ގޭތެރެއަށް ވަދެގެން އައުމުން އޭނާ އެ އައީ ބޭރުކަން ވެސް ތާއިބުއާއި ހިޝްމާއަށް ފާހަގައެއް ނުކުރެވުނެވެ. އެ ދެމީހުން ޝަމްއާނު އޭނާގެ ކޮޓަރިއަށް ވެއްދިއެވެ. އައިރާ ދުރުދުރުން އެ ކޮޓަރި ތެރެ ބަލާލިއެވެ. ޝަމްއާނުގެ ކޮނޑުގައި ބެންޑޭޖުގަނޑެއް އޮޅާފައި އޮތުމުގެ އިތުރުން ކޮނޑު ހިފެހެއްޓުމަށްޓަކައި "ޝޯލްޑާ ބްރޭސް"އެއް އަޅުވާފައި ހުއްޓެވެ. ފެންނަ ފެނުމަށް އޭނާގެ އަނިޔާ ވަރަށް ސީރިއަސްއެވެ. ކަނާތް އެއްގޮތަކަށް ވެސް އޭނާ ބޭނުންކުރާތަނެއް ނުފެނެއެވެ. އެނދުގައި ޝަމްއާނު އޮށޯތުމުން ތާއިބުއާއި ހިޝްމާ އެކޮޓަރިން ނުކުންނަން ހިނގައިގަތެވެ. އެމީހުންނަށް ފެނުމުގެ ކުރީން އައިރާ އަވަސް އަވަހަށް އެއްފަރާތަށް ޖެހިލިއެވެ.\n"ކާން ހަދަންވީތަ؟" ޝަމްއާނުގެ ކޮޓަރިން ތާއިބުއާއި ހިޝްމާ ނުކުތުމުން އައިރާ އަހާލިއެވެ.\n"ޕާން ހުންނާނެތަ؟ މަސްދަޅުތަކެއް ކުރިން ދުވަހު ތާއިބު ގެނައެއްނު..." ހިޝްމާ އަހާލީ ވަރަށް ވެސް އާދައިގެ ގޮތަކަށެވެ. މިކަން އައިރާއަށް ވީ އަޖައިބަކަށެވެ. ރުޅިވެރިކަމާއި ނުރުހުމުގެ ރާގުގައި ނޫނީ ދުވަހަކު ވެސް ހިޝްމާއަށް އެއްޗެއް ބުނެވޭކަމަކަށް ނުވާނެއެވެ.\n"އެބަހުރި... ސޭންޑްވިޗްއެއް ތައްޔާރުކުރަންވީތަ؟ ކިތައް ސޭންޑްވިޗް؟" އައިރާ ޖަވާބުދިނެވެ.\n"ޝަމްއާނަށް ކެވޭނޭހެން ތައްޔާރުކުރޭ... އަހަންނާއި ތާއިބު އިރުކޮޅަކުން ކާންދާނަން... އިހަށް ގޮސް ސޭންޑްވިޗް ތައްޔާރުކޮށްގެން ގެނޭ... އަދި ބުނަން އޮރެންޖު ޖޫސްތަށްޓެއް ވެސް ގެންނާތި" ހިޝްމާގެ މޫނުމަތީގައިވި ކަންބޮޑުވުން އައިރާއަށް ވެސް ފެނުނެވެ. އެ ދެމަފިރިން މިހާ ކަންބޮޑުވެފައި ތިއްބާ މީގެ ކުރިއަކުން އައިރާއަށް ނުފެނެއެވެ. އެވާނީ ޝަމްއާނަށް ލިބިފައިވާ އަނިޔާއާ ގުޅިގެން އެމީހުންނަށް ލިބިގެން އުޅޭ ނުތަނަވަސްކަމެއްކަމަށެވެ. އައިރާ ބަދިގެއަށް ދިއުމަށް ހިނގައިގަތެވެ.\nޝަމްއާނަށް ލިބިފައިވާ އަނިޔާގެ އަސްލަކީ ކޮބައިކަމެއް އައިރާއަށް އޮޅުމެއް ނުފިލިއެވެ. ތާއިބުއާއި ހިޝްމާ ކައިގެން ނުކުތުމުން އައިރާއަށް ކުރާންހުރީ މަސައްކަތްތައް ނިންމާލެވުނެވެ. އަދި ނިދަން ތައްޔާރުވެގެން އެނދަށް އަރާ ނިޔާނަށް މެސެޖުކޮށްލިއެވެ. ނިދަނީ ކަމުގައި ބުނެއެވެ. ހަމަ އެވަގުތު ނިޔާނު އައިރާއަށް ގުޅިއެވެ.\n"އެނގޭތަ ތިގޭ ފޮނިބޮޑުވެގެން އުޅުނު މީހާއަށް ލިބުނު ލަނޑު... އަސްލު އެކްސިޑެން ހިނގަން މެދުވެރިވީ އޭނާއާ ހެދި..." އައިރާ ވާހަކަދައްކަމުން ގޮސް ނިޔާނު ބުނެލިއެވެ.\n"އެއީ ކިހިނެއް؟ ޝަމްއާނާ ވާހަކަ ދެއްކީތަ؟" އައިރާ ވަރަށް ހައިރާންވިއެވެ.\n"ގުރޫޕު ހަދާފައި އަނދިރިގަނޑު ތެރޭ އެމީހުން ތިބީ ކީއްކުރަންކަމެއް ނޭނގޭ... އަހަންނަށް އެ ސައިކަލުން ނެއްޓުނީ ހަމަ ކިރިޔާ... ހީވީ ސައިކަލުގައި އުދުހިގަންނަން އުޅުނުހެންވިއްޔާ... ސައިކަލު އައި ވަގުތު އަނދިރިގަނޑުގައި ތިބި ގުރޫޕުގެ ތެރޭގައި ޝަމްއާނު ހުރީ ރުކުންވެއްޓުނު އިހާ އައިސް ޖެހުނީ ޝަމްއާނުގެ ގައިގާ... އޭނާގެ ރައްޓެހިންތައް މަގުގެ އަނެއްފަރާތަށް ދުއްވައިގަތްތަނާ އެހެން އައި ސައިކަލު އެމީހުންގެ ގައިން ނައްޓަން އުޅުމުގެ ތެރޭ ކަހާލީ... ވަރަށް ދެރަ... ސައިކަލު ދުއްވަން އިން ކުއްޖާ އަދިވެސް ހޭނާރާ..."\n"ކުށެއްނެތް މީހުންނަށް އަނިޔާވެރިވާން އުޅޭނަމަ ދިމާވާނީ އެފަދަ ހިތާވެރިކަންކަން... މިހާރު ހުންނާނީ ރަނގަޅު ފިލާވަޅެއް ދަސްވެފައި" ނިޔާނުގެ ވާހަކަ އަޑުއަހަން ހުރެފައި އައިރާ ބުންޏެވެ. އޭނާގެ ހަނދާނަށް އައީ ޝަމްއާނު އޭނާއަށް ބިރުދެއްކި ގޮތެވެ. ނިޔާނަށް ގެއްލުންދޭނަން ކަމުގައި ބުނެ ކުރި އިންތިޒާރުތަކެވެ. އެހެންނަމަވެސް މިއަދު ކަންތައްވީގޮތުން ޚުދު އައިރާއަށް ވެސް ރަނގަޅު އިބްރަތެއް ހާސިލުވެއްޖެއެވެ.\nފާއިތުވަމުން ދުވަސްތަކާއެކު ދާއޫދުގެ ހިތުގެ މުރާދު ހާސިލު ކުރުމަށް އޮތް އެދުން ދުވަހަކަށްވުރެ ދުވަހެއް އިތުރުވަމުންދިޔައެވެ. އޭނާ އިސްވެ އެފަދަ ވާހަކައެއް ދައްކާނޭ ފުރުޞަތެއް ނިޔާނު ވެސް ޖުވައިން ވެސް ނުދެއެވެ. އެހެންނަމަވެސް ހުކުރު ދުވަހަކީ އެންމެން ވެސް ގިނަ ވަގުތު ގޭގައި ހޭދަކުރާ ދުވަހަކަށް ވާތީ ދާއޫދު ކޮންމެ ގޮތަކުން ވެސް އޭނާގެ ހިތުގައިވާ އެއްޗެއް ހާމަކުރާން ނިންމިއެވެ.\nހުކުރުން އައިސް މެންދުރު ކައިގެން ސިޓިންރޫމުގައި ދާއޫދާއެކު ނިޔާނާއި ޖުވައިން ތިއްބެވެ. ދައްކަމުން ދިޔަ ވާހަކަ ޒަވާޖީ ހަޔާތެއް ފެށުމާ ދިމާއަށް މިސްރާބުޖެހިއެވެ. ހުންގާނުގައި ހުރީ ދާއޫދެވެ. އޭނާ ބޭނުންވާ މިސްރާބަށް ވާހަކަ ކުރިއަށް ގެންދިޔައެވެ. ނިޔާނުގެ ފަރާތުން އެނގުނީ ޖުވައިންގެ ހަޔާތަށް އަންހެންކުއްޖަކު އައިސްފައިވާ ކަމެވެ. އަދި ކައިވެންޏަކާ ހަމައަށް ދިއުމަށް ޖުވައިން ފަސްޖެހޭ ކަމެވެ. ދާއޫދު ހައިރާން ކުރުވި ޚަބަރަކަށް ވެގެން ދިޔައީ ނިޔާނުގެ ހަޔާތަށް އެ ރަށު ކުއްޖަކު ގެންނަން ގަސްދުކޮށްފައިވާކަން ޖުވައިންގެ ފަރާތުން އެނގުމުންނެވެ.\nދެ އެކުވެރިން ތިބެފައި އެމީހުންގެ ކޮޓަރިއަށް ދިއުމަށް ހިނގައިގަތް ވަގުތު ނިޔާނަށް ގޮވާލަފައި މަޑުކޮށްލުމަށް ދާއޫދު އެދުނެވެ. އަދި ޖުވައިން އެމީހުންގެ އަޑު ނީވޭނޭހާ ދުރަށް ދިއުމުން ދާއޫދު ވަރަށް ވިސްނުންތެރިކަމާއެކު ނިޔާނަށް ބާލާލިއެވެ. އަދި އިތުރަށް ފަސްކުރާން ބޭނުންނުވެ ދާއޫދުގެ ހިތުގައިވާ އެއްޗެއް ނިޔާނަށް ފަހުމުކޮށްދިނުމަށް އޭނާ މަސައްކަތް ފެށިއެވެ.


Media Ah Hamahama Furusathu Dhinumah MMC In Govaalaifi - vNews.mv\nވީނިއުސް 03 July 2020, 18:16\nދައުލަތުގެ މުއައްސަސާތަކުން މީޑިއާއަށް މައުލޫމާތު ދީ، ކަންކަން ކަވަރުކުރުގެ ފުރުސަތު ދިނުމުގައި ހަމަހަމަ އުސޫލެއް ގެންގުޅުމަށް މޯލްޑިވްސް މީޑިއާ ކައުންސިލް (އެމްއެމްސީ) އިން ގޮވާލައިފިއެވެ.\nމީޑިއާ ކައުންސިލުން މިކަމަށް ގޮވާލީ ބ.ބޮޑުފިނޮޅުގައި ރޭ ފުލުހުން ހިންގި އޮޕަރޭޝަން ކަވަރުކުރުމަށް ވަކި ބަޔަކަށް ފުރުސަތު ދީ ދެން ތިބި މީހުންނަށް ފުރުސަތު ނުދިން މައްސަލާގައި ނޫސްވެރިން ކަންބޮޑުވުން ފާޅުކުރަމުން ދަނިކޮށް ނެރުނު ނޫސްބަޔާނެއްގައެވެ.\nމީޑިއާ ކައުންސިލުން ނެރުނު ނޫސްބަޔާނުގައި ވަނީ ހަމަހަމަކަމާއި އިންސާފުވެރިކަމާ އެކު މައުލޫމާތު ލިބުމުގެ ފުރުސަތު ހުރިހާ މީޑިއާއަކަށް ވެސް ލިބޭކަން ޔަގީންކުރުމަކީ އެ ކައުންސިލްގެ ގާނޫނީ ޒިންމާއެއް ކަމަށެވެ. މީގެ އިތުރަށް ދައުލަތުގެ ހުރިހާ މުއައްސަސާތަކަކުން ވެސް އަދި އެހެނިހެން އިދާރާތަކުން ވެސް މައުލޫމާތު ފެތުރުމުގައި މީޑިއާތަކަށް ހަމަހަމަ ފުރުސަތު ދޭތޯ އެ ކައުންސިލުން އަބަދުވެސް ދަނީ ބަލަމުން ކަމަށެވެ. އެގޮތުން، ބ.އަތޮޅު ބޮޑުފިނޮޅުގައި ހިނގި ހަމަނުޖެހުންތަކާ ގުޅިގެން، އެކަމުގެ މައުލޫމާތު ކަވަރުކުރުމަށްޓަކައި މޯލްޑިވްސް ޕޮލިސް ސާވިސްއިން މީޑިއާތަކަށް ފުރުސަތު ދިނުމުގައި ހަމަހަމަ އުސޫލެއް ގެންގުޅެފައި ނުވާކަން ފާހަގަވެފައިވާ ކަމަށެވެ.\nމީގެ އިތުރަށް ވެސް ފަހަކަށް އައިސް، ގައުމުގައި ހިނގާ، މުޖުތަމައުގެ އާންމު މަސްލަހަތާ ގުޅުން ހުރި މިފަދަ ކަންކަމުގައި ފުލުހުންގެ އިދާރާއިން މީޑިއާތަކަށް އެކަށީގެންވާ މައުލޫމާތު ދިނުމުގައި ފަސްޖެހޭކަމުގެ ޝަކުވާ ކައުންސިލަށް ލިބެމުންދާ ކަމަށެވެ. އެހެންކަމުން، ރައްޔިތުންނަށް އެންމެ ސައްހަ މައުލޫމާތު ލިބިދިނުމަށްޓަކައި، ގައުމުގައި ހިނގާ މުހިންމު ކަންތައްތަކުގެ މައުލޫމާތު ރައްޔިތުންނަށް ފޯރުކޮށްދިނުމަށްޓަކައި މީޑިއާތަކަށް ހަމަހަމަ ފުރުސަތު ދިނުމަށާއި ވީހާވެސް ބޮޑަކަށް އަދި އަވަސްމިނުގައި މީޑިއާތަކަށް މައުލޫމާތު ދިނުމަށް ދިވެހިން ފުލުހުންނަށާއި ދައުލަތުގެ އެންމެހާ މުއައްސަސާތަކާއި އިދާރާތަކަށް އިލްތިމާސްކުރާ ކަމަށް ވަނީ ބުނެފައެވެ.\nބޮޑުފިނޮޅު މައްސަލަ ހައްލުކުރުމަށް މާލެއިން ދިޔަ ފުލުހުންގެ ޚާއްސަ ޓީމާއެކު ދެމީޑިއާއެއް ގެންދިޔަކަން ފުލުހުން ހާމަކުރީ ފުލުހުންނާއި ނޫސްވެރިންނާއެކު ހަދާފައިވާ ސޯޝަލް މީޑިއާ ގުރޫޕްގައި އެވާހަކަ ނޫސްވެރިޔަކު ދެއްކި ފަހުންނެވެ. ގެންދިޔައީ ކޮން ބައެއްތޯއާއި ގެންދިޔައީ ކޮން އުސޫލަކުންތޯ ތަކުރާރުކޮށް ނޫސްވެރިން ސުވާލުކުރަން ފެށުމުން ފުލުހުންގެ މީޑިއާ ޓީމުން ބުނީ ބްރޯޑްކާސްޓް މީޑިއާއަކާއި ޕްރިންޓް މީޑިއާއެއް ބައިވެރިކުރީ ދަތުރުކުރި އުޅަނދުގައި ގައިދުރުކަން ހިފަހައްޓަން ޖެހޭތީ ގިނަ މީހުންނަށް ފުރުސަތު ދެވެން ނެތިގެން ކަމަށެވެ. ނަމަވެސް ދެމީޑިއާއެއް އިޚުތިޔާރު ކުރި އުސޫލެއް ފުލުހުންނަށް ބުނެދެވިފައެއް ނުވެއެވެ.\nރާއްޖެ މޯލްޑިވްސް މީޑިއާ ކައުންސިލް މޯލްޑިވްސް ޕޮލިސް ސާވިސް


HEYRIYA | "Ihavandhoo" Mi Nan Ai Goiy Engeytha? - Vaguthu\n"އިހަވަންދޫ" މި ނަން އައި ގޮތް އެނގޭތަ؟\nހއ. އިހަވަންދޫ މަތިން ނަގާފައިވާ ފޮޓޯއެއް -- ވަގުތު އިމޭޖެސް: އިބްރާހިމް ޝާބިލް\n(ހއ. އިހަވަންދޫ) ފެހި މުތްތަކެއް ފަދަ ޖަޒީރާ ރަށްތަކެއްގެ މައްޗަށް އެކުލެވިފައިވާ ރާއްޖޭގެ އަތޮޅުތަކުގެ ތެރެއިން ހއ.އަތޮޅުގެ އިހަވަންދިއްޕޮޅަކީ ތާރީޚާއި ސަގާފަތުގެ ގޮތުން މުއްސަނދި ރަށްތަކެއްގެ މައްޗަށް ގަތާލާފައިވާ ރަށެކެވެ. ތާރީހީ ޞޮފްހާތަކުގެ ވާ ފަތް މޮހާ ބަލާލާއިރު މިއިން ކޮންމެ ރަށެއްގެ މާޒީ ބުނެދެނީ ޖަޒުބާތީ ވާހަކަތަކެކެވެ. ތާރީޚީ ލިޔުންތަކުން ހެކި ދެނީ އެ ރަށްރަށުގެ ފަސްގަނޑު ދެކެފައިވާ ބޯދާ މާޒީގެ ވާހަކަތަކެވެ. އިހަށް ދިވެހިން އުޅުނު އުޅުމާއި އިހު ދިވެހިންގެ ސަގާފަތް މިއަދުވެސް އެ ރަށްތަކުން ހާމަވެ ހުރިފަދައެވެ. ހއ.އަތޮޅުގެ ބައެއް ރަށްރަށަށް ދީފައިވާ ނަންނަމަކީ ވެސް އެހާމެ މައުނަވީ ވާހަކަތަކެކެވެ.\nހއ.އިހަވަންދޫއަކީ އެ ރަށެއްގެ ނަމާއި މެދު ތާރީޚީ ނަޒަރަކުން ޝައުގުވެރި ލޮލަކުން ބަލާލެވެން އޮތް ރަށެކެވެ. މި ރަށުގެ އިސް ރަށްވެހިންނާއި ބައެއް އާންމުންނާ ވާހަކަ ދެއްކުމުން އެނގުނު ކަމަކީ ރަށަށް ނަން ކިޔުނު ގޮތާ މެދު ތަފާތު އެކި ގޮތް ގޮތަށް ވާހަކަދެކެވޭ ކަމެވެ. އޭގެ ތެރޭގައި ރަށަށް ނަން ދިނުމުގައި ލަފްޒީ މާނަ އަށް ބަލާފައިވާ ކަމަށް ބުނާ ބުނުމާއި، ރަށުގައި މީހުން ވަޒަންވެރިވި ގޮތުގެ އިތުރުން ބޮޑުތަކުރުފާނާއި ރަށުގެ ނަމާއި ގުޅުވައިގެން ދެކެވޭ ވާހަކަތައް ފާހަގަކުރެއެވެ.\nއިހަވަންދޫގައި ކުޑަ ކުދިންތަކެއް މަގުމަތިން ހިނގާފައި ދަނީ -- ވަގުތު އިމޭޖެސް: އިބްރާހިމް ޝާބިލް\nއޭގެ ތެރެއިން ފުރަތަމަ ނަޒަރިއްޔާތަކީ "އިހަވަންދޫ" މި ނަން ދީފައި ވަނީ ރަށުގެ ފުރަތަމަ ވަޒަންވެރިން ކަމަށް ބާރުދީ ދެކެވޭ ވާހަކަތަކެވެ. ތާރީޚީ ލިޔުންތެރިޔާ މުޙައްމަދު އިބްރާހިމް ލުޠުފީ (1997)ލިޔުއްވާފައިވާ ގޮތުން "އިހަވަންދޫ" މި ނަން އުފެދިފައި ވަނީ ޖުމުލަ ތިން ލަފުޒެއް އެކުވެގެންނެވެ. އެއީ "އިހަށް"، "ވަން" އަދި "ދޫ"އެވެ. ލުތުފީ ވިދާޅުވާ ގޮތުން ނަމަ މި ތިން ލަފްޒު ވެސް ނިސްބަތްވަނީ މަލަޔާޅަމް ބަހަށެވެ. މަލަޔާޅަމް ބަހައި ތަމަޅަބަހަކީ ޑްރެވީޑިއަން އާއިލާގެ ބަސްބަހަށްވުމާއެކު އެވޭލާ ޒަމާނުގައި އިހަވަންދޫގައި އެ ދެ ބަހުން ވާހަކަދައްކާ ބަޔަކު އުޅުނުކަން ހާމަވެއެވެ. މިކަމަށް ބާރު ދެއްވާ ލުތުފީ ލިޔުއްވާފައިވާ ގޮތުން ނަމަ ގަދީމި ރަށްރަށުގެ ނަންނަމުން އެ ރަށްރަށުގެ ފުރަތަމަ އަހުލުވެރިންގެ އަސަރު ފެންނަ ހުރެއެވެ. ޑްރެވިޑީއަން އާއިލާގެ ލަފުޒުތަކަކުން "އިހަވަންދޫ" މި ނަން އުފެދުމުގެ ފަހަތުގައިވާ ސިއްރަކީ އެ ރަށުގެ ފުރަތަމަ ވަޒަންވެރިންގެ ހަސަބާއި ނަސަބުގެ އަސްލުކަމަށް ވުން އެކަށީގެންވެއެވެ. އެހެނީ ކުރީ ޒަމާނުގައި ރަށްރަށުގެ ނަންނަމަކީ އެ ރަށްރަށުގައި އެންމެ ކުރިން ވަޒަންވެރިވި މީހުން ދީފައިވާ ނަންނަން ކަމަށް ބެލެވުމެވެ.\nމި ނަޒަރިއްޔާތަށް ބަލާ ނަމަ "އިހަވަންދޫ" މި ނަމަކީ އެ ރަށުގެ ފުރަތަމަ ވަޒަންވެރިންގެ ފަރާތުން އުފެދިގެން އައި ނަމެކެވެ. އެކަމަށް ހެކިދޭ ކަމަކީ އިހަވަންދޫގައި ހިމެނޭ ލަފްޒުތަކަކީ މަލަޔާޅަމް ލަފްޒތަކަކަށް ވުމުން އެ ޒަމާނުގައި ރާއްޖޭގައި މަލަޔާޅަމް ބަހުރުވަ ނިސްބަތްވާ ޑްރެވީޑިއަން އާއިލާގެ ބަޔަކު އުޅުނުކަމަށް ބެލެވޭ ބެލެވުމެވެ.\nއިހަވަންދޫގައި ބަޔަކު މަގުމަތީ ހިނގާފައި ދަނީ -- ވަގުތު އިމޭޖެސް: އިބްރާހިމް ޝާބިލް\n"އިހަވަންދޫ" މި ނަން އައި ގޮތާ މެދު އޮތް ދެ ވަނަ ނަޒަރިއްޔާތަކީ މިއީ އެންމެ އިހަށް، ނުވަތަ އެންމެ ކުރިން އުފެދުނު ރަށް ކަން ރަމްޒުކޮށްދޭ ކަމަށް ބުނާ ބުނުމެވެ. މާޗް 2013 ގެ ތެރޭގައި އިހަވަންދޫ ނޫހުގައި ފަތުހުﷲ އަހުމަދު ރަޝީދު ލިޔުއްވާފައިވާ "ތާރީޚީ ނަޒަރަކުން: ތިލަދުންމަތީ އުތުރު ބުރީ އިހަވަންދޫ" ލިޔުއްވުމުގައި ވެސް އިހަވަންދޫ މި ނަން އުފެދިގެން އައި ގޮތާ މެދު ނަޒަރިއްޔާތު ހިއްސާކޮށްފައިވެއެވެ\nއިހަވަންދޫގެ ނަން އުފެދިފައިވާ ގޮތަށް ބަލާ އިރު އެ ނަމުގައި ތާނަ އަކުރުގެ ތިން ލަފްޒެއް އެކުލެވެއެވެ. އެއީ " އިހު/އިހަށް"، ވަން އަދި ދޫއެވެ. ފަތުހުﷲ ވިދާޅުވާ ފަދައިން "އިހަ" ނުވަތަ "އިހް" ނުވަތަ "އިހައް" މިލަފުޒު ތަކުން ދޭހަކޮށްދޭ މާނަތަކަކީ ފުރަތަމަ، މުސްކުޅި، އިސް އަދި ކުރިއެވެ. "ވަން" މިލަފުޒުން ވަނަ، ޖަންގަލި، ވަނުން އަދި އެތެރެވުން މާނަކުރެވެއެވެ. އޭނާ ލިޔުއްވާފައިވާ ގޮތުން "އިހަވަންދޫ"ގައި ހިމެނޭ "ދޫ" މި ބަހުގެ އަސްލު ނިސްބަތްވަނީ މަލަޔާލަމް ބަހަށެވެ. ދޫގެ މި ބަހުގެ މާނައަކީ ރަށެވެ.\nމީގެ އިތުރުން ޕޮނަމްޕަލަމް ރަގުޕަތީ (2008) ލިޔުއްވާފައިވާ ލިޔުއްވުންތަކުންވެސް މި ނަޒަރިއްޔާތަށް ބާރުލިބެއެވެ. އޭނާ ވިދާޅުވާ ގޮތުން "އިހަވަންދޫ"މި ނަން ލިޔެފައި ވަނީ އިސްވެ ފާހަގަކުރި ތިން ލަފްޒު ހިމެނޭހެން ލަފްޒީ މާނައެއްގައެވެ. އޭގެ އެއް މާނަ އަކީ އިހު، މުސްކުޅި ރަށެވެ. ދެވަނަ މާނަ އަކީ ފާހަގަކޮށްލެވޭ ނުވަތަ ނަގާކިޔާ ސަރަހައްދުގައި އޮތް ޖަންގަލި ބޮޑު ރަށަކަށް ވުމެވެ. ރާއްޖޭގެ އެންމެ އުތުރުގެ ރަށްތަކުގެ ތެރޭގައި ހިމެނޭ އިހަވަންދޫ އަކީ އެންމެ އިހަށް ނުވަތަ އެންމެ ފުރަތަމަ ވަދެވޭ ރަށެވެ. ޕޮނަމްޕަލަމްގެ ނަޒަރިއްޔާތާއި އެއްގޮތަށް ހިނގާ ނަމަ މި ސަބަބާއި ހުރެ "އިހަވަންދޫ" މި ނަން ބޭނުންކުރެވެނީ އެންމެ ފުރަތަމަ ވަދެވޭ ރަށް، މި މާނައިގައެވެ.\nއެމްއެންޑީއެފްގެ މަލްޓިމީޑިއާ އިން ވެބްޑިޒައިނިންގެ ދަރިވަރުން 2017 ވަނަ އަހަރު އެކުލަވާލި "އިހަވަންދޫގެ ތާރީހުން"ގައި ވެސް އިހަވަންދޫގެ ނަމާއި މެދު ވަރަށް ފުން ޚިޔާލުތަކަކާއި މައުލޫމާތުތަކެއް ހިމަނާފައިވެއެވެ.\nއިހަވަންދޫގައި ވަގުތު ހޭރިޔާއިން ދިރާސާ ކުރަމުންދަނީ؛- ވަގުތު އިމޭޖަސް- މުހައްމަދު އަފްޒަލް\nއެ ހުށަހެޅުމުގެ މައުލޫމާތުތަކުގައި ވާ ގޮތުން އިހަވަންދޫގެ އިސްރަށްވެރިންގެ ކިބައިން އެނގޭ ކަމަކީ އިހަވަންދޫގައި އުޅުނީ ހަމުގެ ކުލަ ކަޅު ކުލައިގެ ބައެއްކަމެވެ. ޒައިތޫނި ކުލައިގެ ހަށިހެޔޮ ބަޔަކު އިހަވަންދޫގައި އިހަށް އުޅުނު އިރު އެ ހުށަހެޅުމުގައި ބުނާގޮތުން އިހަވަންދޫގެ ވަޒަންވެރިންނާއި ރާއްޖޭގެ ގަދީމީ ވަޒަންވެރިންނާއި ގުޅުން އެބައޮތެވެ.\nއެގޮތުން އައްލާމާ އަޙްމަދު ޝިހާބުއްދީނުގެ "ކިތާބު ފީ އާޘާރި މީދޫ އަލް ޤަދީމިއްޔާ"ގެ ނަމުގައި ލިޔުއްވާފައިވާ ފޯކްލޯގައި ދިވެހިރާއްޖެއަށް ފުރަތަމަ އައި ދީވީންނަށް ފަހު ދެން ރާއްޖެއައީ ރެދިންކަމަށް ލިޔުއްވާފައިވާ ކަމަށް އެ ހުށަހެޅުމުގައި ބަޔާންކޮށްފައިވެއެވެ. އަދި އެ ރެދިން ރާއްޖެގައި ފުރަތަމަ ވަޒަންވެރިވި ތަނެއް ހޯދުމަށް ކުރި މަސައްކަތުގެ ތެރެއިން އެންމެ ފުރަތަމަ މަޑުކުރެއްވި ތަނަކީ ތިލަދުންމަތީ އުތުރުބުރީ އިހަވަންދޫގައި ކަމަށްވެއެވެ. އޭގެ ފަހުން ވަޑައިގަތް ކަމަށް އެ ފޯކްލޯގައި ބުނަނީ ރާ އަތޮޅަށެވެ. މިއީ ވެސް އިހަވަންދޫ އަށް މި ނަން ކިޔުނު ގޮތެއް ކަމަށް ބެލުމުގެ ފުރުސަތު އެބަ އޮތެވެ.\nލިޔުންތެރިންގެ ގަލަމާއި ހަމައަށް އައިސްފައި ނެތް ނަމަވެސް ރަށުގެ ރަށްވެހިން އަޑު އަހާ އުޅޭ ވާހަކަތަކެއް އިހަވަންދޫގެ ނަމާއި މެދުގައި އަދިވެސް އެބަހުއްޓެވެ. އެގޮތުން މި ރަށުގެ ނަމާއި 1873 އިން 1885 އަށް ދިވެހިރާއްޖޭގައި ރަސްކަން ކުރެއްވި ރަދުން ސުލްޠާން ޣާޒީ މުޙައްމަދު ތަކުރުފާނު ސުލްޠާން ޣާޒީ މުޙައްމަދު ތަކުރުފާނާއި ގުޅުވައިގެން ދެކެވޭ ވާހަކަތަކެއްވެސް އެބަހުއްޓެވެ. މި ވާހަކަތަކާއި މެދު އިހަވަންދޫ ކައުންސިލްގެ ކުރީގެ ރައީސް މުހައްމަދު އާސިފް ވިދާޅުވީ ބުނެވޭ ގޮތުން ނަމަ އިހަވަންދޫ މި ނަން ގުޅިފައި ވަނީ މުހައްމަދު ތަކުރުފާނު ހއ. އަށް ޕޯޗުގީޒުންނާއި ހަނގުރާމަކުރެއްވުމަށް ފަހު ކުރެއްވި ދަތުރާއެވެ.\n" މިއި ތުންތުން މަތިން އައިސް އަޅުގަނޑުވެސް އަޑު އެހި ގޮތް. އެއީ މުހައްމަދު ތަކުރުފާނު ޕޯޗުގީޒުންގެ ކިބައިން ރާއްޖެ ސަލާމަތްކުރައްވާ ހއ އަށް ކުރެއްވި ދަތުރު ފުޅުގައި އެންމެ ކުރިން ވެންނެވި ރަށަކީ، ވަޑައިގަތް ރަށަކީ އިހަވަންދޫއޭ. އެހެންވީމަ އިހަށް އެއީ ކުރި، ވަން އެއީ ވަނުން، ދޫ އެއީ ރަށް." އޭނާ ވިދާޅުވިއެވެ.\nކޮންމެއަކަސް އިހަވަންދޫ މި ނަމާއި އިހަވަންދޫގައި ހަސަބާއި ނަސަބާއި، ގަދީމީ ތާރީޚާއި ގުޅިފައިވާ ކަން މި ހުރިހާ ނަޒަރިއްޔާތުތަކުން ސުވާލެއް ނެތް މިންވަރަށް ހާމަވެއެވެ.\nޖުލައި 29, 2021 14:24\nއައި ހެވަން ނަމުން އައި ނަމެއް އެއީ… ލޮލް\nޖުލައި 29, 2021 14:35\nމުހައްމަދު ތަކުރުފާނު ދުނިޔެއަށް އުފަންވި އިރުވެސް އިހަވަންދޫ ކިޔާ އެރަށްއޮތް ކަމަށް ތާރީޚުން ސާބިތުވޭ. އެހެންކަމުން ޕޯޗްގީޒުންނާ ހަނގުރާމަ ކުރެއްވުމަށްފަހު ކުރެއްވިދަތުރާ އިހަވަންދޫގެ ނަމާ އެއްވެސް ގުޅުމެއްނެތް.\nޖުލައި 29, 2021 17:49\nވަގުތ ނޫހުގެ މީހުންނަށް އެނގޭނެ!!!\nޖުލައި 29, 2021 21:15\nދުނިޔޭގަ އެންމެ ފުރަތަމަ އުފެދުނީ އިހަވަންދޫ އެހެން ވެ އިހަވަންދޫ ކިޔުނު ކަމަށް ރާޖަޕަކުސާ ބުންޔޯ.\nއޮގަސްޓް 1, 2021 08:23\nވަރަށް ފޮނި ކަނޑާ ބައެއް ދިރިއުޅޭ ރަށެއް.


އިންސާނާ އަބާއްޖަވެރިވާ ސަބަބުތައް – ޙެޔޮބަސް\nPosted byހެޔޮބަސް ޓީމް\t Apr 29, 2012 Leaveacomment on އިންސާނާ އަބާއްޖަވެރިވާ ސަބަބުތައް\nދުނިޔޭގެ ދަޅަތަކަށް ހެއްލި ދުނިޔެއާއިގެން އުޅޭ މީހުންނަށް ވަނީ މަގުފުރެދުމާއި ހަލާކާއި ބަރުބާދީއެވެ. އެހެންކަމުން ބުއްދިވެރީން ދުނިޔޭގެ ކުލަތަކަށާއި ދަޅަތަކަކަށް ނުހެއްލޭނެއެވެ. ޙަޤީޤީ ބުއްދިވެރިންނަކީ މި ފަނާވަނިވި ދުނިޔޭގެ ކުލަތަކަށް ނުހެއްލި މާތް ﷲއަށް ބިރުވެތިވެ ކިޔަމަންތެރިކަން އަދާ ކުރާމީހުންނެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވާ ބަސްފުޅެއްގެ މާނާ ގައިވެއެވެ. ”ބުއްދިވެރިޔަކީ ތިމާގޭ އަމިއްލަ ނަފްސުގެ ލަގަން ކޮންޓްރޯލްކޮށް، މަރުވުމަށްފަހު އަންނަން އޮތް ޙަޔާތަށްޓަކައި ހެޔޮ ޢަމަލުކުރާމީހާއެވެ. އަދި ނުކުޅެދުންތެރިއަކީ ތިމާގެ އަމިއްލަ ނަފްސުގެ ލަގަން ހިތް އެދޭހާގޮތަކަށް ދޫކޮށްލައިގެން ހުރެ ﷲގެ ޙަޟްރަތުން ފޮނި އުއްމީދުތައް ކުރާމީހާއެވެ.” (ރަވާހުއް ތިރުމިޛީ ވައަޙްމަދު)\nމިއަދު އަޅުގަނޑުމެން ދިރިއުޅެމުންދާ ދުނިޔެއަކީ ވަރަށް ރީތި ހެއްލުންތެރި ދުނިޔެއެކެވެ. އިންސާނާ ދުނިޔޭގެ ޒީނަތްތެރިކަމާއި ރީތިކަން ފެންނަ ހިނދު ދުނިޔެ ލިބިގަތުމަށް ފޫގަޅައި އެކަމަށްޓަކައި ވަޤުތުތައް ހޭދަކުރެއެވެ އެވެ. ނަމަވެސް މި ދުނިޔެ އަކީ ކޮންފަދަ ތަނެއްކަން ބަޔާންކުރައްވާފައިވާ ބަސްފުޅެއްގެ މާނާގައި ވެއެވެ. ”ތިޔަބައިމީހުން ދަންނާށެވެ. ދުނިޔޭގެ ދިރިއުޅުން ވާކަން ކަށަވަރީ ކުޅިވަރެއް ކަމުގައިއެވެ. އަދި މަޖަލެއްގެ ކަމުގައެވެ. އަދި ޒިނަތެއް ކަމުގައެވެ. އަދި ތިޔަބައި މީހުންގެ މެދުގައި އެކަކު އަނެކަކުގެ މައްޗަށް ބޮޑާވެގަތުމެއް ކަމުގައެވެ. އަދި މުދަތަކާއި ދަރިންނާމެދު އެކަކު އަނެކަކަށް ވުރެ ގިނަ ކަމަށް ބުނެ މޮޅު ވާހަކަ ދެއްކުމެއް ކަމުގައެވެ. ވާރޭ ފެނެއްގެ މިސާލުގައެވެ. އެފެނުން ފެން ލިބިގެން ފެޅިގަސްތަކެއް ދަނޑުވެރިން ޢަޖާއިބުކޮށްފާވެއެވެ. ދެން އެ ގަސްތައް ހިކިދެއެވެ. ދެން އެ ގަހުގެ ފަތްތައް ހިކިދެއެވެ. ދެން އެ ގަހުގެ ފަތްތައް ރީނދޫވެފައި ވަނިކޮށް ތިބާއަށް ފެންނާނެއެވެ. ދެން އެ ހިކި ހުއިތަކަކަށް ވެދެއެވެ. އަދި އާޚިރަތުގައި ވަނީ ގަދަފަދަވެގެންވާ ޢަޛާބެވެ. އަދި ﷲގެ ހަޟްރަތުން ލިބޭ ފާފަ ފުއްސެވުމަކާއި ރުއްސެވުމެކެވެ. ކެހިވެރިކަމުގެ ވަޤުތީ އުފަލެއްދޭ އެއްޗެއް ކަމުގައި މެނުވީ ދުނިޔޭގެ ދިރިއުޅުން ނުވެއެވެ.” (ސޫރަތުލް ޙަދީދު: 20)\nދުނިޔޭގެ ރީތިކަމާ އުފަލާއި އަރާމަކީ ވަޤުތީ އަދި ކުޑަ ހިނދުކޮޅެއްގެ ކަމެކެވެ. ނިމުމެއްނުވާ އަބަދީ ނިޢުމަތްތައް ހުރީ އާޚިރަތް ދުވަހެވެ. ހެޔޮ ޖަޒާ ގެ ދުވަހެވެ. ހެޔޮ ޖަޒާ އާއި ނުބައި ޖަޒާ އެވެ. އެހެންކަމުން ޙަޤީޤީ ކާމިޔާބީ އާއި ބާއްޖަވެރިކަން ލިބޭ ހުށީ އެ ދުވަހުންނެވެ. ކީރިތި ޤުރުއާނުގައި މާތް ﷲ ވަޙީ ކުރައްވާފައިވާ ބަސްފުޅެއްގެ މާނާގައި ވެއެވެ. ” އާޚިރަތަށް ވުރެ ދުނިޔޭގެ ދިރިއުޅުމަށް ތިޔަބައިމީހުން ރުހެނީ ހެއްޔެވެ؟ ދުނިޔޭގެ އުފަލާއި އަރާމަކީ އާޚިރަތާއި އަޅާ ބަލާއިރު މަދު އެތިކޮޅެއްކަމުގައި ނޫނީ ނުވެއެވެ.(ސޫރަތުއް ތައުބާ:38)\nމިގޮތުން އިންސާނާ ގެއްލުމާއި އަބާއްޖަވެރިކަމުގެ ތެރެއަށް ގެންދަނީ ދުނިޔެވީ އެދުންވެރިކަމާއި މުދަލުގެ ދަހިވެތި ކަމެވެ. އޭގެ ސަބަބުން އިންސާނާ ވަނީ ދުނިޔޭގެ ކަންކަމުގައި މަޝްޢޫލުވެ، މާތް ﷲ އާއި އާޚިރަތް ދުވަހުގެ މަތީން ހަނދާންނެތިފައެވެ. އަދި މާތް ﷲއަށްޓަކާ އަޅުކަމުގައި ހޭދަކުރާ ވަޤުތު ތަކުގައިވެސް އޭނާގެ ހިތްވަނީ ދުނިޔެވީ އެދުންތަކާ އެކުގައެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވާ ބަސްފުޅެއްގެ މާނާގައިވެއެވެ. ”ދީނާރާއި ދިރުހަމުގެ އަޅާއަށް ހަލާކު ހުއްޓެވެ.” (ރަވާހުލް ބުޚާރީ)\nމިފަނާވަނިވި ދުނިޔޭގެ ރީތިކަމުގެ ތެރެއަށް ގެއްލި، އާޚިރަތް ދުވަސް މަތީން ހަނދާންނެތި ދިއުމުގެ މައިގަނޑު ސަބަބަކީ މިކަންތައްތަކެވެ. މުދަލުގޭ ދަހިވެތިކަމާއި ތިމާގެ މަޤާމާއި ޖާހަށްޓަކައެވެ. އަމިއްލަ ނަފްސާއި މެދު ބޮޑާވެ، ކިބުރުވެރިކަމާއި ޙަސަދަވެރިކަމުންނެވެ. ކީރިތި ރަސޫލާ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވާ ބަސްފުޅެއްގެ މާނާ ގައިވެއެވެ. ”ދުނިޔެއަކީ ހަމަކަށަވަރުން ފޮނި ފޮނި އެއްޗެކެވެ. (އެބަހީ ހެއްލުންތެރިކަން ބޮޑު ތަނެކެވެ.) އަދި ތިޔަބައިމީހުން ދުނިޔޭގައި (ބިމުގައި) ޚަލީފާއިން ކަމުގައި ﷲ ލެއްވެވިއެވެ. ފަހެ ތިޔަބައިމީހުން ދުނިޔެއާއި މެދު ބިރުވެތިވާށެވެ. އަދި އަންހެނުންނާއި މެދު ރައްކާތެރިވެ ބިރުވެތިވާށެވެ.”( ރަވާހުއް ތިރުމިޛީ ވައިބްނުމާޖާ)\nމިއީ ތެދު ހަޤީޤަތެއްކަން ހެޔޮ ވިސްނޭ ކޮންމެ މީހަކުވެސް ޤަބޫލުކުރާނެއެވެ. ބާއްޖަވެރިކަމާއި ފަލާހް ލިބޭނީ ހަރުދަނާ އީމާންކަމާއެކު މާތް ﷲ އަށް ޠާޢަތްތެރިވެގެންނެވެ. މުއުމިނުންނަކީ އެމީހުންގެ ޢަމަލުންނާއި ބަހުން އީމާންކަމުގެ ތެދުކަން ހާމަކޮށްދޭ ބައެކެވެ. މާތް ނަބިއްޔާ ޞައްލަﷲ ޢަލައިހި ވަސައްލަމް ޙަދީޘް ކުރައްވާފައިވާ ބަސްފުޅެއްގެ މާނާ ގައިވެއެވެ. ”ތިޔަބައިމީހުން ހަ ކަމަކަށް ޖާމިނުކަން ދީފިނަމަ ތިޔަބައިމީހުންނަށް ސުވަރުގެ ލިބޭނެކަމަށް ތިމަންކަލޭގެފާނު ޖާމިނުވެވަޑައިގަންނަވަމެވެ. (އެއީ ވާހަކައެއް ދައްކައިފިނަމަ ތެދު ބުނާށެވެ. ވަޢުދެއް ކޮށްފިނަމަ އެ ވަޢްދެއް ފުއްދާށެވެ. އަދި އަމާނަތަކާ ޙަވާލުވެއްޖެނަމަ އެ އަމާނާތެއް އަދާކުރާށެވެ. އަދި ތިޔަބައިމީހުންގެ ލަދުވެތި ގުނަންތަކަށް ރައްކާތެރިވާށެވެ. އަދި ލޯތައް ތިރިކުރާށެވެ. އަދި ތިޔަބައިމީހުން އަނެކުންނަށް އުނދަގޫ ލިބޭ ކަންތައްތަކުން ދުރުހެލިވެތިބޭށެވެ.” (ރަވާހު އަޙްމަދު)\nPosted byހެޔޮބަސް ޓީމް Apr 29, 2012 Posted inUncategorizedTags: ހެޔޮބަސް, ދީން\nކައިވެނީގެ މުހިންމުކަން(3ވަނަ ބައި)\nރާއްޖޭގައި ވަރި ގިނަވާން މެދުވެރިވާ ސަބަބުތައް (3ވަނަ ބައި)


Kapil aaeku masahkaikuran Sunil Grover thayyaaru\nކަޕިލް އާއެކު މަސައްކަތްކުރަން ސުނިލް ތައްޔާރު\nކަޕިލް އާއި ސުނިލް\nއިންޑިއާގެ ކޮމެޑީގެ ދުނިޔޭގައި ރަސްކަން ކުރާ ދެ ފަންނާނުން ކަމަށްވާ ކަޕިލް ޝަރުމާ އާއި ސުނިލް ގްރޯވަރު މަޝްހޫރުވީ "ކޮމެޑީ ނައިޓްސް ވިތު ކަޕިލް" ގައި އެކުގައި މަސައްކަތްކުރި ދުވަސްވަރު އެވެ. އޭގެ އެތައް އަހަރެއް ފަހުން ސޮނީ ޓީވީގެ "ދަ ކަޕިލް ޝަރުމާ ޝޯ"ގައި ވެސް މި ދެ ކޮމޭޑިއަން މަސައްކަތް ކުރީ އެކުގަ އެވެ. ނަމަވެސް ވަކި ހިސާބަކުން ދެ މީހުންގެ މެދުގައި މައްސަލަތަކެއް ޖެހި ސުނިލް ޝޯ އިން ވަކިވީ އެވެ.\nހަގީގަތުގައި ކަޕިލްގެ ޝޯގެ މަގްބޫލުކަން އިތުރު ވެގެން ދިޔައީ ކަޕިލް އާއި ސުނިލްގެ މޮޅު ކަމުންނެވެ. އެތަނުން އެކަކު ވެސް ޝޯގައި ނެތުމަކީ ޝޯއަށް ލިބުނު އުނި ކަމަށް ވިއެވެ. އަދި ބެލުންތެރިންގެ މަގްބޫލު ކަން ވެސް ކޮންމެ ވެސް ވަރަކަށް ގެއްލިގެން ދިޔަ ސަބަބަކަށް ސުނިލް ޝޯ އިން ވަކިވުން ވެގެން ދިޔަ އެވެ.\nސުނިލް މީގެ ކުރިން އަބަދުވެސް ބުނަމުން ދިޔައީ ކަޕިލް އާއެކު މަސައްކަތް ކުރުމުގެ ޝައުގުވެރިކަމެއް ނެތް ކަމަށެވެ. ނަމަވެސް މިހާރު އޭނާ ދައްކާ ވާހަކަ ތަކުން އަލުން ކަޕިލްގެ ޝޯގައި ބައިވެރި ވެދާނެ ކަމުގެ ނިޝާންތަކެއް ވަނީ ފެނިފަ އެވެ.\nސުނިލް ވަރަށް ފަހުން އިންޑިއާ ނޫހަކަށް ދިން އިންޓަވިއު އެއްގައި ބުނީ މި ވަގުތަށް އަދި އޭނާ އާއި ކަޕިލް އެކުގައި މަސައްކަތް ކުރުމުގެ ޕްލޭނެއް ނެތް ނަމަވެސް ކުރިމަގުގައި އެފަދަ ރަނގަޅު ފުރުސަތެއް ލިބިއްޖެނަމަ ޔަގީނުން ވެސް މަސައްކަތް ކުރާނެ ކަމަށެވެ.\nކަޕިލް އާއި ސުނިލްގެ ރުޅިވެރިކަން ފެށުނީ 2017 ގައި ދެ މީހުން ކޮމެޑީ ޝޯތަކެއް ބާއްވަން އޮސްޓްރޭލިޔާ އަށް ކުރި ދަތުރެއް ނިންމާފައި އެނބުރި އައި ފްލައިޓު މަތީގަ އެވެ. އޭގެ ފަހުން ދެ އަހަރެއްހާ ދުވަހު ދެ މީހުން ވަރަށް ރުޅިން އުޅުމަށް ފަހު މަޑުމަޑުން ގުޅުން ރަނގަޅު ވަމުން އައިސް މިހާރު އަނެއްކާ ވެސް ކުރީގަ އޮތް އެކުވެރިކަން ދެ މީހުންގެ މެދުގައި އަލުން ވަނީ އުފެދިފަ އެވެ.\nކަޕިލްގެ ޝޯ މިދިޔަ ޖެނުއަރީ މަހު ވަނީ މެދުކަނޑާލާފަ އެވެ. ޝޯގެ ޝޫޓިންގްގައި އޯޑިއަންސް އަށް ބައިވެރި ނުވެވޭތީ ޝޯއަށް ލިބޭ ފަޅުކަން ފޫނުބެއްދިގެންނެވެ. ނަމަވެސް މި ޝޯގެ އާ ސީޒަނެއް ފަށަން އުޅޭކަމުގެ އިޝާރާތެއް ކަޕިލް އާއި ޝޯގެ މުހިއްމު އެހެން ބައިވެރިއެއް ކަމަށްވާ ކްރުޝްނާ އަބީޝެކް ވެސް ދާދިފަހުން ވަނީ ދީފަ އެވެ. ނަމަވެސް ޝޯގެ ޝޫޓިން ފަށާނެ ވަކި ތާރީޚެއް އަދި އިއުލާނެއް ނުކުރެ އެވެ.\nއާ ސީޒަންގައި ކަޕިލް އާއެކު ސުނިލް ބައިވެރިވެއްޖެނަމަ އެއީ މި ޝޯގެ ފޭނުންނަށް ލިބޭނެ ވަރަށް ބޮޑު އުފަލަކަށް ވާނެ އެވެ. އަދި ޝޯގެ މަގްބޫލުކަން އަނެއްކާވެސް ވަރަށް މައްޗަށް ދާނެ ސަބަބަކަށް ވެސް މިކަން ވާނެ އެވެ.\nޓީވީ ސީރީޒް ކަޕިލް ޝަރުމާ


(6 އޭޕްރީލް 2017 އާ ގުޅޭ) -- "ރޫބީ..." ހައިރާންވެފައި ހުރި އާދިލު ގޮވާލިއެވެ. އަދި ރުބީނާއާ އެކުގައި ހުރި މީހާއަށް ވެސް އާދިލު ބަލާލިއެވެ. ނަމަވެސް ރުބީނާ އަވަސްއަވަހަށް ފަނޑު ހިނިތުންވުމެއް އޭނާއާ ބަދަލުކޮށްލުމާއެކު ޤައިސްއާއެކު ހިނގައިގަތީ އެ ތަނުން ދުރަށް ދިއުމަށެވެ. އިސްޖަހާލާ ގެނައި ހަރަކާތްތަކުން ހީވީ އާދިލަށް ފިލަން ރޫބީނާ އުޅޭ ހެންނެވެ. އޭނާ ގޮސް ޤައިސްގެ ކާރަށް އަރަން ދެން އާދިލު ބަލަން ހުއްޓެވެ.\nއާދިލާ ބެހޭގޮތުން ޤައިސް ސުވާލުކޮށްފާނެތީ ރުބީނާއަށް ހުރެވުނީ އޭނާއަށް ދޭނެ ޖަވާބަކާ މެދު ވިސްނާށެވެ. އެހެންނަމަވެސް ޤައިސްގެ ކާރުގައި ރުބީނާ ގެއަށް ގެނެސް ދިން އިރު ވެސް އޭނާ އާދިލާ ބެހޭގޮތުން އެއްވެސް ސުވާލެއް ނުކުރިއެވެ. ރުބީނާއަށް ހީވީ ޤައިސްއަށް އާދިލު ނުފެންނަނީ ކަމުގައެވެ. ޤައިސްއަކީ ވެސް ގިނަ ބަޔަކު ދަންނަ މީހަކަށް ވާއިރު އޭނާ ވެސް އަންހެނަކާއެކު ފެނުމުން މީހުން ބަލާފާނޭ ހީކުރީއޭ ރުބީނާގެ ހިތަށް އަރަމުންދިޔައެވެ. އެހެންވެއްޖެނަމަ އެއީ ރުބީނާއަށް ލެއްވި ނަސީބެކެވެ. އޭނާ ވާހަކަދެއްކި އެއްވެސް ފިރިހެނެއްގެ ހިޔަނި ޤައިސްއަށް އެޅުމަކަށް ރުބީނާ ނޭދެއެވެ.\nރޭގަނޑުގެ ބޮޑުބައެއް ހޭދަވެގެން ދިޔައީ އާދިލާ މެދު ރުބީނާ ވިސްނަން އޮއްވައެވެ. އިރުއިރުކޮޅާ ފޯނަށް ބަލާލައެވެ. އާދިލު ގުޅާފާނެހެން ހީވާތީއެވެ.\n"ރަނގަޅު ކަންނޭނގެ ފެނުނުކަން... މިހާރު ދެން ދިމާލަށް ބުނާކަށް ނުޖެހޭނެތާ... އޭނާ ވެސް ސިކުނޑިއެއް ހުރި މީހެއްވިއްޔާ އެނގިފަ ހުންނާނީ ޤައިސްއާއި އަހަންނަކީ ދެ ރަޙުމަތްތެރިންނެއްނޫންކަން... ކަމެއްވެގެންކަން އާދިލާ ވާހަކަދައްކަން ބޭނުންނުވަނީ... ރުޅި އައިސް ހިތްހަމަނުޖެހިގެން ވެސް ދުރުގައި ހުރެއްޖެއްޔާ އަހަންނަށް އެކަމުންވާނީ ފައިދާ... ބޭކާރު މީހުނާ މެދު މިވަރަށް ވިސްނަންވީ ކީއްކުރަން... ނިދަންވީ!..." ރުބީނާ އެނދުގެ ރަޖާގަނޑު ގައިގާ އަޅާލުމާއެކު އެނދުގައި ހަމަޖެހިލިއެވެ. ހަށިފުރާލީ ނޭވާއާއެކު ދެ ލޯ މަރާލީ ނިދާށެވެ.\nއާދިލަށް ރުބީނާއާއި ޤައިސް ފެނުނުތާ ހަފްތާއެއް ވެގެން ދިޔައިރު ވެސް އޭނާ ފުށުން އެއްވެސް ސުވާލެއް ރުބީނާއާ ކުރިމައްޗެއް ނުވެއެވެ. އެހެންވެ އޭނާ ހީކޮށްގެން ހުރީ ކުރިއަށް އޮތްތަނުގައި ވެސް އޭނާއާއި ޤައިސްގެ ދިރިއުޅުން އަމާންކަމާއި އޮމާންކަމާއެކު ކުރިއަށް ދާނެކަމުގައެވެ. އެންމެ ގާތްކޮށްގެން ގެންގުޅޭ ރައްޓެހިންގެ ގާތުގައި ވެސް ރުބީނާ އެ ވާހަކައެއް ނުބުނެއެވެ. އެމީހުންނަށް ވެސް އާދިލުގެ ފަރާތުން ރުބީނާ ނަގަނީ ކިހާ ފައިދާއެއްކަން ހަޤީޤަތުގައި ނޭނގެއެވެ. އެހެންވިޔަސް އެމީހުންގެ ތެރޭގައި ވެސް ރުބީނާއަށް ރަނގަޅު މަގު ދައްކައިދޭނޭ އެކުވެރިއަކު ނެތެވެ.\nމެންދުރުން އަނބުރާ ދޭއްޖަހަނީއެވެ. ކާމޭޒުމަތީ ހުރި ތަށިތައް ނަގާ ބަދިގެ ސާފުކޮށްފައި އައިރާ ވެސް ވަނީ ކޮޓަރިއަށެވެ. މައުރީން ސުކޫލުން އައި ގޮތަށް ކައިގެން ކޮޓަރިއަށް ވަން ކުއްޖާ ނުނިކުމެވެ. މެންދުރުފަހު އާންމުކޮށް މައުރީން ކުޑަވަގުތު ކޮޅަކަށް ވިޔަސް ނިދާލާނެއެވެ. ސޯފާގައި ހަށިގަނޑު ދަމާލައިގެން އަންހެނުން ހެދުން އެޅުމާ ބެހޭގޮތުން ޓީވީއިން ދައްކަމުން ދިޔަ އިނގިރޭސި ޗެނަލެއް އަޅުވާލައިގެން އެ ޕްރޮގްރާމަށް ޝައުގުވެރިކަން ހުއްޓާލައިގެން ރުބީނާ އޮތެވެ. ގޭތެރޭގެ ހިމޭންކަން ނަގާލީ އެޕާޓްމެންޓުގެ ދޮރުގައި ހަރުކޮށްފައި ހުންނަ ބެލް އަޅާލި އަޑެވެ. ސޯފާގެ އަތްގަނޑުގައި ބޯއަޅާލައިގެން އޮތް ރުބީނާގެ ރީތި އިސްތަށިގަނޑު އޮތީ ސޯފާއިން ބޭރަށް ވާގޮތަށް އެލުވާލައިގެންނެވެ. ގޭތެރެއަށް ބަލާލެވުނީ ތެދުވަން މަސައްކަތަކަށެވެ. އެހެންނަމަވެސް އެވަގުތު އޭނާ ނޫން މީހަކު އެތަނުގައި ނެތުމުން ދޮރުހުޅުވަން ދާން ރުބީނާ ތެދުވިއެވެ. އަދި ދެއަތުން އިސްތަށިގަނޑު ރީތިކުރަމުން ބޮލުގައި ހުޅިއެއް ޖަހާލިއެވެ.\n"އާ... އާދިލް!..." ދޮރުހުޅުވާލި ވަގުތު ކުރިމަތީ ހުރި އާދިލު ފެނި ރުބީނާއަށް ހުއްޓުން އެރިއެވެ. އާދިލު އެގެއަށް އައިސް ދާނެއޭ ރުބީނާއަށް އެއްފަހަރު ވެސް ހީވެފައި ނެތީމައެވެ.\n"އަހަރެން ވަންނަންތަ؟ ރޫބީއާ ވާހަކަދައްކާލަން މި އައީ" އާދިލުގެ އަޑުގައި ހުރީ ސީރިއަސްކަމެވެ. އެ މޫނުމަތިން އެއްވެސް އެއްޗެއް އެވަގުތު ދެނެގަތުން ރުބީނާއަށް ފަސޭހައެއްނުވިއެވެ.\n"ކީއްކުރަން؟ ކީއްވެ މިގެއަށް؟ މިގަޑިއަކު ނޫން..." ރުބީނާ ބޭނުންނުވާކަން އަންގާލިއެވެ. އަދި ދޮރުފަތުގައި ހިފާ ކައިރިކޮށްލި ގޮތުން ހީވީ އާދިލު ވަދެދާނޭތީ ގެނައި ހަރަކާތެއްހެންނެވެ. މައުނަވީ ގޮތަކަށް ރުބީނާއަށް ބަލަން ހުރެފައި އާދިލު ދޮރުފަތުގައި ކަނާތުން ހިފާ އެތެރެއަށް ހުޅުވާލިއެވެ.\n"ނޫން އާދިލު! ގޭތެރެއަށް ނުވަދޭ... އަމީރު އަންގާފައެއްނު އޮތީ މިގެއަށް ނުވަންނަން" ރުބީނާ ބެލީ ކޮންމެވެސް ބަހަނާއެއް ދައްކައިގެން ވިޔަސް އެގެއިން އާދިލު ނެރޭށެވެ.\n"އަހަރެން ގުޅިޔަސް ފޯނެއްނުނަގާނެކަން އެނގޭ. އެހެންވެ މިގޮތަށް ރުބީނާ ހޯދަން އަންނަން ޖެހުނީ... އަހަރެން މިއައީ ވާހަކަދައްކާށޭ ބުނީމާ އަހަރެން ބުނަން އުޅޭ އެއްޗެއް އަޑުއަހާބަލަ... މަށަށް ވަރިހަމަ ރުބީނާގެ ހުރިހާ ދަރީން މިތަނަށް ނުކުތަސް" އާދިލު ކުރަން ބޭނުންކަމެއް ކޮށްފައި ނޫނީ އޭނާ ނުދާނެކަން ރުބީނާއަށް ވިސްނުނެވެ. ހަމައެއާއެކު އާދިލު އެ ހުރީ ހިތްހަމަނުޖެހިފައިކަން އޭނާގެ ވާހަކައިން ރުބީނާ ދެނެގަތެވެ. ރުބީ ކިޔައިގެން ވާހަކަދެއްކުމުގެ ބަދަލުގައި އާދިލު އޭނާއާ މުޚާޠިބު ކުރަމުން ދިޔައީ ފުރިހަމަ ނަމުންނެވެ.\n"އޯކޭ! އޯކޭ! އާދޭ އަހަންނާއެކު... މިތާކު ނޫން ވާހަކަދައްކާނީ... ޕްލީޒް އާދު... ޕްލީޒް..." ސިއްރުން ވާހަކަދައްކަމުން ރުބީނާ އައިސް އާދިލުގެ އަތުގައި ހިފާލުމާއެކު އޭނާ އެއަތް ފޮޅުވާލިއެވެ. އެހެންނަމަވެސް ރުބީނާއާ ދެކޮޅު ހަދާކަށް އޭނާ ނޫޅެއެވެ. އެޕާޓްމެންޓުގެ ދޮރުލެއްޕުމާއެކު އާދިލު ގޮވައިގެން ރުބީނާ އައިސް ވަނީ އޭނާގެ ކޮޓަރިއަށެވެ.\n"އަހަންނަށް ރުބީނާ ނުރުހޭކަމެއް ކުރެވުނީތަ؟ ރުބީނާ ބޭނުންވާ ވަރަށް ފައިސާ ނުދެވުނީތަ؟ ބޭނުން ކޮންކަމެއް މަށަށް ނުކޮށްދެވި އޮތީ؟... ރުބީނާ އަހަންނަށް ބުނެދީބަލަ" ރުބީނާގެ ކޮޓަރިތެރޭގައި ހުރި އާދިލު ސުވާލުކުރިއެވެ. އެހެންނަމަވެސް ރުބީނާ އެ ސުވާލުތަކަށް ޖަވާބެއް ނުދިނެވެ.\n"ކީއްވެ އަނގައިން ނުބުނެ ތި ހުންނަނީ؟"\n"އާދު! އަހަރެން ވެސް ގަސްދުގައެއްނޫން... އަހަންނަށް... އަހަންނަށް ޤައިސްދެކެ ލޯބިވެވުނީ..."\n"ލޯބިވެވުނީއޭ... ކޮބާ ރުބީނާގެ ލަދު؟ އަހަންނަށް ކަލޭގެ ގޮތް ވަރަށް ރަނގަޅަށް އެނގިއްޖެ. މިހާ ދުވަހު ވެސް މިހުންނަނީ އަހަންނަށް ހީވާހީވުން ރަނގަޅު ނޫނީއޭ ހިތަށް އަރުވާލައިގެން... އެނގޭތަ ކީއްވެކަން؟ އަހަރެން ކަލެއާ ގުޅެން ބޭނުންވާތީ... ކައިވެނިކޮށް ރަނގަޅު ދިރިއުޅުމެއް ފަށަން ބޭނުންވެފައި ހުރިވަރުން... ކަލޭ ފަދަ އަންހެނުން ލޯބިވާނީ އަތުގައި އޮންނަ ޗެކުފޮތް ދެކެ... ނޫނީ ބޭންކު ބެލެންސް ހުރި ވަރެއް އެނގުނީމަ... މިއަދުވެސް ޤައިސްއަށްވުރެ މުއްސަނދި މީހަކާ ތި ރުބީނާއާ ދިމާވާއިރަށް އެ މީހަކު ދެކެ ވެސް ލޯބިވާނެކަން ޔަގީން... އެއީ ހަމަ ކަލޭ ކަހަލަ އަންހެނުންގެ ވައްތަރު... މިއަދު އަހަރެންގެ ކުރިމަތީގައި ތި ރުބީނާގެ އެއްވެސް އަގެއްނެތް... މިއަދު އަހަންނަށް އިހުސާސްވެއްޖެ މި ހުރިހާ ދުވަހު އަހަންނަށް ކުރެވުނީ ފޫނެއްބާލިދީއަކަށް ފެންފުރުން ފަދަ ކަމެއްކަން... އަހަރެން އައީ ރުބީނާގެ ކުރިމަތީގައި ހުއްޓި ހުރެ ވާހަކަދެއްކުމުން އަމިއްލައަށް ކުށެއް ކުރެވުނުކަން ރުބީނާއަށް އިހުސާސްވާނެކަމަށް... އެކަމަކު ތީ ލަދެއް ގަންނާނެ އަންހެނެއްނޫން" އާދިލަށް ލިބިފައިވާ ނުތަނަވަސްކަން އިތުރުވެ އޭނާ އެއްވެސް ކަމަކާ ވިސްނާ ފިކުރު ހިންގަން ނުކުޅެދެވިފައި ވާ ކަހަލައެވެ. ވާހަކަދެއްކެމުންދިޔައީ ކިހާ ބާރަށް ކަމެއް އޭނާއަށް ވެސް ނޭނގެއެވެ.\nކޮޓަރީގައި ހުރި ފެން ހުސްކުރި ފުޅިތައް ހިފައިގެން އައިރާ ނުކުތެވެ. އޭނާއަށް ރުބީނާގެ ކޮޓަރި ތެރެއިން ޒުވާބު ކުރާ އަޑު އިވުމާއެކު ކުއްލި ހައިރާންކަމެއް ލިބުނެވެ. އިޚްތިޔާރަކާ ނުލާ ރުބީނާގެ ކޮޓަރި ދޮރުކައިރިއަށް އޭނާ ޖެހިލިއެވެ. ކޮޓަރި ތެރެއިން އިވެމުންދިޔައީ އަޑުއަހަން ފަސޭހަ ވާހަކަތަކެއް ނޫނެވެ. އަމީރުއާއި ރުބީނާ ޒުވާބު ކުރަނީ ކަމުގައި ފުރަތަމަ ހީވި ނަމަވެސް އިވެމުންދިޔައީ އަމީރުގެ އަޑު ނޫންކަން އައިރާއަށް ދެނެގަނެވުނެވެ. އިތުރަށް އެތަނުގައި މަޑުކުރުމަކީ ރަނގަޅުކަމެއް ނޫންކަން އައިރާގެ ޟަމީރު ގޮވާލިއެވެ. އެހެންވެ އަވަހަށް ބަދިގެއަށް އައެވެ. ކާމޭޒުމަތީ ފުޅިތައް ބަހައްޓައިގެން އިރުކޮޅަކު ވިސްނަން އައިރާއަށް ހުރެވުނެވެ. އިވުނު އަޑުތަކުން ރުބީނާ ސިފަވީ ލަދުހަޔާތެއް ނެތް އަންހެނެއްގެ ގޮތުގައެވެ. އެހެންނަމަވެސް އެއީ ހަމަ އެކަން އޮތްގޮތް ބާއޭ އައިރާގެ ހިތަށް އަރަމުން ދިޔައެވެ. އައިރާ ސިހުނީ ތަންކޮޅެއް ބާރަށް ތަޅުގައި ހިފާލާ ދޮރުހުޅުވާލި އަޑު އިވުމުންނެވެ. އަވަސް އަރުވާލާފައި މޭޒުމަތީ ބެހެއްޓި ހުސްފުޅިތައް ނަގާ އެއްފަރާތުގައި ހުރި ފެންކޭހުގައި ހުސްކޮށް ހުރި ބައިތަކަށް ފުޅިތައްލާ ހަމަޖައްސާލުމާއެކު ކޭހުގައި ނުކަނޑާ ހުރިތަނުން ތިންފެންފުޅި ނަގަން އުޅުނެވެ.\nހަލުވިކޮށް ނުކުމެގެން ދިޔަ އާދިލުގެ ފަހަތުން ރުބީނާ އައެވެ. އޭނާއަށް ބަދިގެ ތެރޭގައި ފެންކޭސް ދޮށުގައި ގުދަށް އޮތް އައިރާ ފެނުމާއެކު ހީވީ ބިރުވެރި މަންޒަރެއް ކުރިމަތިން ސިފަވެގެން ދިޔަ ހެންނެވެ. މޫނު ހުދު ފޮތިގަނޑަކަށް ބަދަލުވެގެން ދިޔަ ކަހަލައެވެ.\n"ކަލޭ ކަހަލަ އަންހެނުން މުޅި އުމުރު އުޅެން ޖެހޭނީ ތިހެން... މުއްސަނދިކަމުގެ ފަހަތުން ދުވުމުގައި... ވިސްނޭނެ ދުވަހެއް އަންނާނެ... ހިތަށް އަރާ ވިސްނޭއިރު ވަގުތު ފާއިތުނުވެއްޖެއްޔާ ކިތަންމެހާ ވެސް ރަނގަޅޭ..." ދޮރުހުޅުވާލައިގެން ހުރެ އާދިލު ބުނެލިއެވެ. އޭނާގެ ލޮލުގައި އެތަނުގައި ހުރި އައިރާ އަޅައި ނުގަންނަ ކަހަލައެވެ. ރުބީނާ އެއްފަހަރު އާދިލަށް އަނެއްފަހަރު އައިރާއަށް ބަލާލިއެވެ. އައިރާ އަވަސް އަވަހަށް ފެންފުޅިތައް މެޔާލާ ދެއަތުން ހިފަހައްޓާލައިގެން ހަލުވިކޮށް ހިނގާފައި ގޮސް ކޮޓަރިއަށް ވަނެވެ.\n"ތިވައްތަރަށް އުޅޭކަށް އަހަރުމެންނަކީ ކުޑަކުދީންނެއްނޫން... އާދިލަށް މާދަމާ ވެސް އެހެން އަންހެނަކު ލިބިދާނެ... އަހަރެން ކަހަލަ ގޮތެއްނެތް މީހަކާ ނުގުޅެވުނުކަން ނަސީބެއްނު... އާދިލު އަހަންނަށް ދިން ރުފިޔާގެ ބަދަލު ބޭނުންވަންޏާ އެ ވެސް ދީފާނަން... ދެން މިގެއަށް އައިސްގެން ނުވާނެ... އަހަރެން ބޭނުމެއްނޫން ދެން އާދިލާ އެއްވެސް ގުޅުމެއް ބާއްވާކަށް... ގުޅައިގެން ވެސް ނުވާނެ... އެކި ގޮތްގޮތުން އަހަންނަށް އުނދަގޫކުރަން އުޅެފިއްޔާ ހަދާނޭގޮތްތައް އަހަންނަށް ވެސް އެނގޭ..." ރުޅި ގަދަވެގެން ރުބީނާ ދަތްކުނޑިވިކާލިއެވެ. އޭނާގެ ދޮން މޫނަށް ވެސް މަޑު ރަތްކަމެއް ވެރިފައި ހުއްޓެވެ. އާދިލު ނުކުމެގެން ދިއުމާއެކު ނިކަން ބާރަށް ދޮރު ޖަހަން ބޭނުންވި ނަމަވެސް "އޮޓޯމެޓިކް ޑޯ ސްޓޮޕާ" ހަރުކޮށްފައި ހުރުމުން އެކަން ރުބީނާއަށް ކާމިޔާބެއް ނުވިއެވެ.\nހަލުވިކޮށް އައިސް ކޮޓަރިއަށް ވަންގޮތަށް އައިރާ އެނދުގައި އިށީނދެގެން އިނެވެ. ދެންމެވީ ކަންތަކުން ނުކުމެދާނެ ނަތީޖާއަކާ މެދު އައިރާއަށް ވިސްނެމުންދިޔައެވެ. ރުބީނާ ޔަގީނުން ވެސް ހިތްހަމަނުޖެހޭނެކަން އެނގެއެވެ. އެހެންނަމަވެސް އެކަން ހިނގައިދިޔައީ އައިރާގެ އިހުމާލެއް އޮވެގެނެއް ނޫނެވެ.\nރުޅިގަދަވެފައި އިން ރުބީނާ އޭނާގެ ރަޙުމަތްތެރިންނާ އާދިލު ކަންތައް ކުރި ގޮތް ޙިއްޞާ ކުރަމުން ދިޔައެވެ. ހުރިހާ ކަމަކަށްވުރެ އޭނާ ރުޅިއައިސްފައި އިނީ އެ މަންޒަރުތައް އައިރާއަށް ފެނިގެންނެވެ. ކުރިއަށްވުރެ އައިރާ އެގެއިން ބޭރުކޮށްލަން ރުބީނާ ބޭނުންވެފައި ވެއެވެ.\n"އަހަންނަށް ވަރިހަމަ ކޮންމެ ގޮތަކުން ވިޔަސް... ބޭނުމެއްނޫން އެންމެ ހިނދުކޮޅަކު ވެސް އޭނާ ގޭގައި ބަހައްޓާކަށް... ގެއިން ނުކުމެގެން ދާށޭ ވެސް ބުނެވޭކަށްނެތް... އަހަރެންގެ ގެ ނަމަތާ ބޭރުކޮށްލާނީ... ހިދާ! ސަލްމާ! ކަލޭމެން ތިހެން ނުތިބަ ނިކަން މިކަމުގައި މަށަށް އެހީވެދީބަލަ... ދެން އަނެއްކާ މިއަދު ވެސް ބުނާނީއެއްނޫން، އިނދެގެން އުޅޭ ދެމީހުން ދުރުކުރަން ފަސޭހައެއްނުވާނެއޭ... އަހަރެން ބޭނުންވަނީ އެ އަންހެންމީހާ އަހަރެންގެ ނިޔާނާ ވަކިކޮށްލަން..."\n"އެބައޮތް ގޮތެއް... އެކަމަކު ރޫބީ ކުރާނެހެން ހީނުވަނީ" ހިދާ އިނދެފައި ބުންޏެވެ.\n"އެ އަންހެނާގެ ކިބައިން މިންޖުވާން މިހާ ބޭނުންވާއިރު ކޮންމެ ކަމެއް ވެސް އަހަރެން ކުރާނެއެއްނު" ރުބީނާ ޔަގީންކަން ދިނެވެ.\n"ފަންޑިތަވެރިއެއްގެ ކައިރިއަށް ދަމާ... އަހަރެންގެ މައިދައިތައަށް އެނގޭނެ އެކަހަލަ މީހުން ވަރަށް"\n"ހިދާ! ތިކަހަލަ ކަންތައްތަކަކީ ފަހުން ގޯހުން ގޯހަށް ހިނގައިދާނެ ކަންކަން... ރޫބީ! އަހަރެން ބިރުގަނޭ ސިހުރު ހަދަން... އަހަންނަށް ފެނިފަ އެބަހުރި ސިހުރު ހަދައިގެން މީހުންނަށް ވެފައި ހުރި ގޮތްގޮތް... އައި އޭމް ރިއަލީ ސޮރީ... ސިހުރު ހަދާކަށް އަހަންނަކަށް އެއްބާރުލުން ދޭކަށް ނުކެރޭނެ... އޭތި ގޯސް ވެއްޖެއްޔާ މުޅި މީހާ ހަލާކުވެގެން ހިނގައިދާނެ... އަނެއްކާ އެކަހަލަ ކަންތައް ކުރާ މީހުންނަށް އަހަރެން އެއްގޮތަކަށް ވެސް އިތުބާރެއްނުކުރަން"\n"ހިދާއަށް ކިހާ އިތުބާރެއް އޮތީ އެކަހަލަ ކަމެއް ކޮށްގެން އަހަރެން ބޭނުންވާ ކަންތައް ފުދޭނެކަން" ސަލްމާގެ ވާހަކަ އަޑުއަހަން އިނދެފައި ރުބީނާ އަހާލިއެވެ.\n"އަހަންނަކަށް ވެސް ގެރެންޓީއެއް ނުދެވޭނެ... އެކަހަލަ ކަންކަމުގެ އަޖުމައެއް މަށެއް ވެސް އަދި ނުބަލަން... މައިޓު ވަރަށް ޤަބޫލުކުރާނެ އެކަހަލަ ކަންތައް... އޭނާއަށް އެއްވެސް ކަމެއްނޫން މީހަކު ދުއްވާލާކަށް... އޭނާ އެކަހަލަ ކަންތައްތައް މީހުން ލައްވާ ކުރުވާތީ ޝަހުބާނު ވެސް މަންމައާ އެހާ ގުޅުމެއް ނުބާއްވާ"\n"އިހަށް އެހެން ގޮތެއް ހޯދަންވީނު... އެއްވެސް ގޮތެއް ނެތިއްޔާ ނޫނީ އެކަހަލަ ކަމެއް ނުކުރާނީ..." ރުބީނާ ވިސްނާލާފައި ގޮތެއް ނިންމިއެވެ.\n"މީހަކަށް އޭނާ ދައްކަންވީނު... ނޫނީ އަހަރުމެން މޮޅު ޑްރާމާއެއް ކުޅެލަންވީނު" ސަލްމާ އިނދެފައި ބުންޏެވެ.\n"ނިޔާނު މިކޮޅުގައި އުޅެނިކޮށް ތިކަހަލަ ފުރުޞަތެއް ނުލިބޭނެ... އަވަހަށް އޭނާ ފުރާ ތޯ ބަލަންވީ... އޭރުން އަހަރުމެންނަށް ކަމެއް ހިންގި ދާނެ" ރުބީނާ ބުންޏެވެ.\n"ކުޑަކަމެއްނޫން ކުރާންވާނީ... އަނބިމީހާއަށް ނިޔާނު އެހާ އިތުބާރުކުރާއިރު އޭނާގެ އިތުބާރު ގެއްލޭވަރުކަމެއް ކުރަންވާނީ... ފިރިމީހާއަށް އެންމެ ޤަބޫލުކުރަން އުނދަގޫވާނީ ކޮންކަމެއް؟ ބަލާލަން އެންމެ ހުތުރުވާނީ ކޮންކަހަލަ މަންޒަރެއް؟" ލާނެތް ހިންޏެއް އައިސްފައި އިނދެ ހިދާ ބުންޏެވެ. އެއާއެކު ތިން މީހުން އެކަކު އަނެކަކަށް ބަލާލާފައި ހީނގަތެވެ.\nހިނިއައިސްފައި ހުރެ ކޮޓަރި ތެރޭ ދެކޮޅަށް ހިނގާލަ ހިނގާލާ ހުރި އައިރާ ފޯނުން ވާހަކަދައްކަމުން ދިޔައީ ލިޒީއާއެވެ. ނިޔާނު އެ ކޮޓަރިއަށް ވަނުމާއެކު ލިޒީގެ ގާތުގައި ނިޔާނު އަތުވެއްޖެޔޭ އައިރާ ބުނެލިއެވެ. އަދި ދެތިން އެއްޗެއް ބުނެލުމާއެކު ނިޔާނަށް ފޯނު ދިއްކޮށްލިއެވެ. ލިޒީކަން އެނގުމުން ނިޔާނު ވެސް ނިކަން ހިނިއައިސްފައި ހުރެ ފޯނުން ވާހަކަދައްކަމުންދިޔައެވެ. އިރުކޮޅަކު ލިޒީއާ ވާހަކަދައްކަން ހުރެފައި ފޯނުކޯލު ނިންމާލީއެވެ.\n"ލޯބީ... ވަރަށް ސޭޑް ނިއުސްއެއް އެބައޮތް..." އައިރާގެ ފޯނު އެނދުގެ އެއްފަރާތުގައި ހުރި ކަބަޑުމަތީ ބާއްވަމުން ނިޔާނު ބުންޏެވެ. އަދި އޭނާގެ އޮފީސް ހެދުން ބާލަން ފެށިއެވެ. އައިރާ ވެސް އައިސް ނިޔާނަށް އެކަމުގައި އެހީތެރިވާން ފެށިއެވެ.\n"ކިހިނެއްވީ؟" ނިޔާނުގެ ގަމީސް އޭނާގެ ހަށިގަނޑާ ވަކިކޮށްލަމުން އައިރާ އަހާލިއެވެ.\n"ކުއްލިއަކަށް ފުރަން ޖެހުނީ..." ނިޔާނުގެ މޫނުމަތިން އޭނާ އެ ދަތުރު ދާން ބޭނުންނުވާކަން ސާފުކޮށް އައިރާއާށް ފެނުނެވެ.\n"އެހެންމީހަކު ފޮނުވަން އެދެންވީނު" އައިރާ ޚިޔާލު ފާޅުކުރިއެވެ.\n"ތީއޭ މައްސަލައަކީ... އަހަރެންގެ ދަތުރެއްނޫން މީ... ލަޠީފު ދާން ހަމަޖެހިފައި އޮތީ. އޭނާ ވަރަށް ބޮޑަށް ބަލިވެގެން ޢައިލާގެ ކައިރިއަށް ރަށަށް ފުރައިފި... އޭނާގެ ބަދަލުގައި އަހަންނަށް ދާން ޖެހުނީ... ބޮސް ބޭނުމެއްނުވޭ އެހެން މީހަކު ފޮނުވާކަށް... އެ ޕްރޮޖެކްޓު ލަސްކުރެވޭކަށް ވެސް ނެތް... އަހަރެން ދާން ބޭނުންނުވާކަން ބޮސްއަށް ވެސް އެނގޭނެ... އެކަމަކު މިފަހަރު އެހެންގޮތެއް ނެތިގެންނޭ ބޮސް ބުނީ... އައި ހޭވް ނޯ ޗޮއިސް... އަހަރުމެންގެ ޕްލޭނަށް ވާނެގޮތަކާމެދު މިހާރު ވެސް ވިސްނެނީ... ހިތަށް އަރާ އައިރާ ގޮވައިގެން މިފަހަރު ދާންވީއޭ... އޭރުން އައިރާއަށް ވެސް މާލެއިން ބޭރުގައި ރިލެކްސްވެލާނެ ޗުއްޓީއެއް ލިބޭނެއެއްނު" އައިރާގެ ކޯތާފަތުގައި ނިކަން ލޯބިން ނިޔާނު ދެއަތުން ހިފަހައްޓާލިއެވެ. (ނުނިމޭ)